
Előszó 

A művészetelméleti kutatás rendkívül tanulságos és kellemes foglalatosság. Olyan, mint az elméleti 
horgászat. Felszerelés nélkül halat ugyan nem foghat az ember, de a horgászat összes egyéb 
vízparti örömét élvezheti. Es ez a halaknak is jobb így. 

A tudomány és művészet fogalmainak mai értelmezése hosszú jelentésváltozások során, lényegében 
a XIX. század elejére alakult ki. A „művész" és „tudós" szerepkör jelentéstartalmának folyamatos 
apró módosulása jelenleg is folyik. (Az európai mintára 1825-ben alapított Magyar Tudományos 
Akadémia, az alapítók szándéka szerint művészeti és tudományos társaságok székhelye volt, ma 
ugyanez a testület, a művészeteket tudományterületként sorolja be.) Galántai Zoltán ebben a 
tanulmánygyűjteményben filozófiai és művészetelméleti érdeklődésű tudomány-és 
technikatörténészként, múlt, jelen-és jövőkutatóként; tágas dimenziókat áttekintve segít 
kiegészíteni, pontosítani a tudomány és művészet fogalmi változásaira, átalakuló funkcióira, 
társadalmi státusára, jövőjére vonatkozó aktuális képet. 

Az eddig felvázolt tapasztalatok alapján is megállapítható, hogy az innovatív magatartásból fakadó 
fejlesztések elsődlegesen és alapvetően szellemi természetűek, melyeket a gyakorlati, technológiai, 
alkalmazási gazdasági mozzanatok csupán fokozatosan követnek. így a technológia fejlődése sok 
tekintetben nem áll a tudományok kontrollja alatt. (A gondolkodás persze mindig kevesebb veszélyt 
jelent, mint a cselekvés.) Meggyőzőnek látszik az elképzelés, hogy a civilizációs fejlődés 
alapvetően nem lineáris, inkább evolúciós természetű. A „Megoldás, amely problémát keres" 
jelenség éppen ezért nem ritka. Számos nagyszerű felfedezés, találmány esetében az (utólag vélt) 
aktuális érdektelenség oka éppen az lehetett, hogy hiányzott az a szellemi (és gazdasági) 
beágyazottság, amely befogadásának, társadalmi sikerének feltétele lett volna. A szellemi 
indíttatású szerves innovativitás nem idegen a művészeti magatartástól. Itt nem a manapság a 
művészekre ható, a szerző által jelzett „innovációs nyomás", és az „újdonság-gyár" jelenségére 
gondolok, hanem az általános (és jelentős mértékben determinált) „civilizációs evolúcióra", amely 
számos példa igazolása szerint magába foglalja a művészetek innovatív részvételét. A „homéri 
kacaj" forrása Héphaisztosz, a kovács, a görög mitológiában az „innováció istene", ebből 
következően a konstruktőrök, képzőművészek, kézművesek istene is, aki Paliasz Athénével közösen 
az alkotói mesterségek gyakorlati és szellemi oldalát képviselik. Galántai írásaiban meggyőző 
példákkal mutatja be az innováció szempontjából hatást gyakorló irodalom (főként a tudományos 
fantasztikus irodalom) inspiratív, a további kutatásokat jelentősen befolyásoló szerepét. Az 
irodalom hatása az innovatív fejlődésre természeténél fogva követhetőbb, saját írásos közegében 
igazolhatóbb, mint például a képzőművészeté. Ha a technológiai evolúciót szellemi értelemben 
előkészítő (vagy akár előre meghatározó) művészeti produktumok más művészeti műfajokhoz 
köthető csoportját vizsgáljuk, akkor hasonló igazolását láthatjuk a feltárt összefüggéseknek. A 
szobrászattal, figurativitással kapcsolatos és az automatizálás előzményeire célzó példák az ókori 
mítoszokig nyúlnak vissza. Gondoljunk Héphaisztosz "arany szolgálólányaira", Arkhütasz repülő 
fagalambjára, a spártai Nabisz feleségét, Apegát ábrázoló robotjára, az alexandriai Héron (i. e. 
284-221) „programozott" figuratív színházi automatáira (nem mellékesen aeolipile néven szereplő 
elemi gőzgépére). Más kultúrkörből származó példákkal: az ókori kínai leírásokból ismerhető 
figuratív automatákra, mint például Yen Shih robotjára, a Jüan dinasztia utolsó császárának 
állatautomatáira, a Mahábháratában szereplő mechanikus mozgatású figurákra, vagy a bagdadi 
Abdullah al-Mamun kalifa (Kr. u. 827) aranyból és ezüstből készült figuratív automatájára. 
Visszatérve kontinensünkre gondolhatunk Albertus Magnus (1193 v. 1206-1280) komornyik- 

androidjára, Leonardo da Vinci technikai fejlesztéseire, mind például a precíziós ipari 
önvénykészítésre máig hatást gyakorló szoboröntési technológiájára, vagy a XII. Lajos milánói 
látogatására készített automata oroszlánjára, Hans Bullmann és Cremonai Gianello Torriano 
robotjaira, Kempelen Farkas híres Török sakkozójára, beszélőgépére, vagy Vaucanson és Jean- 
Frederic Leschott művész-automatáira. Frissebb megerősítő példákkal azért nem szeretnék élni, 
mert olyan bőséges a merítés, valamint a szereplők akár aktívan, akár haláluk után évszázadokkal is 
„játékban" lehetnek. A kortárs művészek technikai innovációval kapcsolatos aktivitásának eddig 
nem alakult ki megfelelő arányos támogató háttere. A felismerhető igények viszont elindították azt 
a fejlődési folyamatot, amely biztató előjeleket mutat. A szerző említést tesz azokról a „hibrid 
innovatív intézményekről", ahol alkalom teremthető a művészeti és tudományos fejlesztések 
közösségivé válásához, valamint azokról a kutató központokról, ahol intézményes formában 
folynak interdiszciplináris művészeti és tudományos kutatások. Egyre több nemzetközi művészeti 
és tudományos társaság és kutatócsoport folytat hasonló irányú programot. Magyarországon is 
lehetőséget kell teremteni arra, hogy a multidiszciplináris innovációs együttműködéseknek 
intézményes keretei továbbfejlődhessenek. 

A Magyar Képzőművészeti Egyetem konferencia sorozatot kezdeményezett a művészeti és 
tudományos tevékenységek közös feladatainak, valamint az innovációs rendszerekben való 
együttműködés elméleti alapjai körvonalazásának témakörében. Az első, 2007-ben megtartott 
konferencia, egyben a kötet címe „Művészet mint kutatás" volt. A témakörrel foglalkozó 
kutatócsoport kezdte meg munkáját 2008-ban a Magyar Képzőművészeti Egyetemen. Hasonló 
irányú kezdeményezéseket tapasztalhatunk a művészeti szakegyetemek, az ELTE és a Pannon 
Egyetem együttműködésének keretei között, valamint a Pécsi Tudományegyetem Művészeti 
Karának tevékenységében is. 

A tudományok és a művészetek képviselői közötti kutatási együttműködés igénye bármennyire 
markánsan jelentkezik is, ennek számos további feltárást igénylő (nem leküzdhetetlen) elvi és 
gyakorlati akadálya adódik: A „tudományosságnak" területenként és időben változó, de kötött 
kritériumai vannak. Vajon a „művészies ségnek" vannak-e egyezményes kritériumai? Bizonyára 
vannak, de ezeket az előbbinél jóval nehezebb körvonalazni. Mint már említettem: a művész és 
tudós mai értelemben használt, rövid múlttal rendelkező fogalmai mögött rejlő szerepkörök a 
történelem során radikálisan, néha ellentétes irányban, akár szerepet cserélve, eltérő intenzitással, 
de folyamatosan változtak. A fogalmak mai jelentését alapul véve, státusát tekintve a művész néha 
nem több mint rabszolga, de néha nem kevesebb mint mindenek felett álló zseni. Az erősen eltérő 
státus-megítélés néha egyazon időszakokban is lehetséges volt. Időszakonként határozottan 
körvonalazható társadalmi helyzete volt, néha társadalmon kívüliként működött, vagy egyszerűen 
különleges elbánásban részesült. Ma a művészetekkel való foglalkozás állampolgári jog, amely 
jobbára az egyedi tárgyak, produktumok létrehozásának funkciójával társult. Többnyire individuális 
tevékenység, amely műfaji alapon horizontális tagolású, vertikális rendszer nélkül. Ettől eltérően a 
tudomány gyakorlói rendezettebb társadalmi státussal, formális vertikális tagoltságú rangokkal és 
különböző mértékben kiépült intézményes háttérrel rendelkeznek. Éppen ezért adódik az 
együttműködés fejlesztésének bázisaként a némiképp hasonló intézményes hátteret kínáló egyetemi 
struktúra és társult intézmény-rendszere. 

A másik összevetésre érdemes momentum, amely lényegi eltéréseket jelezhet, maga az eredmény. 
A műalkotások a természeti és a mesterséges képződmények között helyezkednek el. Az alkotó, 
mint a természet része és egyben, mint egy mesterség és aktív kultúra képviselője nyilvánul meg. 
Magatartása nem a passzív megfigyelőé és nem részletesen kimunkált terv, algoritmus alapján 
dolgozik. Sokban hagyatkozik az érzékeire, intuícióira, a korlátozottan kontrollált agyi funkcióira. 

A műben rendszert teremt, amely - metaforikus értelemben - már a kezdetektől „öntörvényű", 
önálló életet él. Az elméleti tudományok esetében ezekkel a jellegzetességekkel kapcsolatos 
analógiák merülhetnek fel. Egy koherens, átfogó tudományos elmélet születésének több (korai) 
mozzanata hasonlít a művészeti alkotások létrejöttének folyamatában tapasztaltakhoz. 
Szükségesnek látszik az intuitív megközelítés, a rendszerteremtésre való törekvés, a stiláris 
következetességgel párhuzamba állítható koherencia igénye. Ugyanakkor számos lényeges eltérés is 
felfedezhető. A művészet nem ismeri a bizonyítás kényszerét. Felmutat, de nem bizonyít. Valamely 
„eredmény" nem érvénytelenít, nem cáfol semmilyen korábbi képzőművészeti megnyilvánulást. 
Létezhet-e kortól és helyzettől független tudományos és művészeti paradigma? A művészetelméleti 
kutatások eddigi tapasztalatai alapján feltehető, hogy ebben a jelenleg is folyamatosan változó élő 
kulturális közegben, tartós érvényességű koherens elmélet igényével kevéssé közelíthetünk. Egy 
tudományos és művészeti elmélet tartalmi tényezője a térbeli és időbeli konstelláció, amelyben 
született. Ez persze nem jelenti azt, hogy feldolgozhatatlan az ehhez kapcsolódó tudás. Az egyik 
ismert előrelépési lehetőség az analízisek eredményei nyomán feltárt összefüggések szemléletessé 
tétele. A bonyolult jelenségek érzékelhetővé, áttekinthetővé, érthetővé tétele bizonyos megjelenítő 
„stilizálást" igényel. A művészettörténeti műszó egy adott időszak szemléletét tükröző 
„stíluskorszak" kifejezésre utal, amely akár vizuális, akár egyéb absztrakció által 
megkülönböztethetővé teszi a korszak kultúráját, beleértve szellemi irányzatait; tudományát és 
művészetét. A stilizálás technikája, amely egyben a különböző szakterületek harmonizálását 
(például a szakkifejezések, axiómák kompatibilitását) is jelenti, nem engedheti meg a döntő 
mozzanatok önkényes megváltoztatását, vagy a jelenlegi és a hozzá kapcsolódó történeti tudás 
relativizálását, amely szerint "a diskurzus termeli az igazságot". (Sok egyéb mellett a gravitáció sem 
nézőpont kérdése, amíg a róla való tudás kezelésmódja nem lépi át az ezoterikus „izmus küszöböt". 
Ezen a küszöbön túl a tematizálálás a filozófusoké, ami egyre újabb interpretációkhoz, meglepő 
ismeretelméleti fordulatokhoz vezethet.) Ha a Danto-i megközelítést követve elfogadnánk, hogy 
bármi lehet művészet, és ebben csak a külső megítélés játszik szerepet, akkor valóban megszűntnek 
vélhetnénk a művészetet, ahol csak a „bármi" marad, ami akár bármi más is lehet. Ha a tudomány 
azonossá válik a művészettel, akkor konstatálhatjuk, hogy megszűnt a tudomány és a művészet. 
Szerencsére ez a veszély - a Galántai által megvilágított momentumok alapján - nem fenyeget. Az 
alkotói attitűd felől közelítve persze mégiscsak lehet bármilyen emberi tevékenységet művészi 
igénnyel és szinte bármilyen instrumentummal végezni. Ebben az esetben a művészet nem tárgyat 
és tevékenység típust jelez, hanem szintet, mint a szerencsésebb fejlődéstörténetű tudományok 
esetében. Ekkor sem csupán a külső megítélésen múlik a jelölés, hanem inkább az alkotói 
megközelítésen. Sok jelentős gondolkodó és szakértő bármennyire is elhanyagolhatónak véli ezt a 
körülményt, de a művészethez mégiscsak kellhet a művész, még ha bizonyos feltételek között szinte 
bárki is azzá válhat. De miért és mihez? 

Milyen evolúciós magyarázatot tudunk találni a művészet kialakulására és történetére? 
A művészettörténet evolucionista megközelítése bizonyos mértékig összhangban van a „kulturális 
entrópia" elméletével. A genetikus algoritmusnak, a „Haeckel szabály", vagy a „Dollo törvény" 
megfelelőjének analogikus megközelítése bizonyos hipotetikus támpontokat adhat a további 
vizsgálódásokhoz. (A környezethez való alkalmazkodás evolúciós kritériumai: szaporodásra, 
terjedésre képesek; a tulajdonságaikat átörökítik leszármazottaiknak; e tulajdonságok kis mértékben 
véletlenül megváltozhatnak; tulajdonságaik befolyásolják szaporodási sikerüket.) Ez különös 
értelmet nyer, amikor a mesterséges organizmusok önreprodukciós képességeiről (Neumann 
megoldás), az önmagánál jobb számítógépet tervező komputerről, vagy a kibernetikus művészetről 
olvashatunk Galántai írásaiban. Felmerül a kérdés, hogy ezáltal kielégítő válaszokat kapunk-e a 

művészettörténeti változásokkal, tendenciákkal kapcsolatos kérdésekre? Talán éppen a művészeti 
tevékenységek, és ezek társadalmi hatásmechanizmusainak fogalmi megközelítése korlátozza a 
megértést. A tudományos feldolgozás mai fogalmi lehetőségei szűkebbek annál, mint amit maga a 
művészet a folyamatos változások során produkálni tud. A fogalmi meghatározások hiányosak, 
vagy a feltételezés hibás, hogy a gondolkodás csupán a rendszeren belül igazolható egzakt 
definíciókra épülhet. A fogalmi megértés - természeténél fogva - követő jellegű, tárgyához képest 
korlátozott eszközkészletű, ezért ezen a területen bizonyára sohasem lehet szinkronról és kielégítő 
teljes magyarázatról beszélni. A vizsgálat tárgya elmozdul és átváltozik, miközben a vizsgáló 
akaratlanul is beavatkozik. Az agyantropológiai megközelítés szerint: a fogalmi alapú feldolgozás 
eszközkészletét ki kell egészíteni a jellegzetesen jobb agyféltekéhez köthető funkciókkal. A két 
agyfélteke funkcióinak összehangolása, kiegyensúlyozott terhelése (akár kutatás-módszertani, akár 
didaktikai szempontból) rendkívül fontos. Ennek alapvető célja az „intelligencia karbantartása", 
amely jelentős mértékben az eltérő funkciók együttműködésén, összhangján múlik. Az összehangolt 
kutatási stratégiák kialakításának és érvényesítésének más döntő hátráltató tényezői is akadnak, 
mint az attitűdbeli, kommunikációs, mentális és egyéb szakmai archetipikus mozzanatokhoz kötődő 
nehézségek. Ezek pedig a domináns társadalmi viszonyokból adódó globális problémák. Azok a 
tendenciák, melyek alapjaiban változtatták meg a tudáshoz, munkához, szórakozáshoz, 
kommunikációhoz, családhoz, közösségekhez kötődő emberi viszonylatokat. Az emberi értékek 
szolgáltatássá, piaci termékké válnak, de a konzervatív körű piaci viszonyok is egyre inkább 
kontrollálatlanul sodródnak. A rétegpiacok térnyerésének tendenciájával összefüggésben 
beköszöntött a mikro-kultúrák mellett a személyre- szabott kultúrák korszaka. A tradíciókra 
alapozott várakozásokkal ellentétben megjelentek a drága tömegtermékek és az olcsó 
rétegtermékek. (Gondoljunk a klasszikus zenei kínálatra.) A reklámok egyre kevésbé a portékát, 
inkább a felidézhető életérzést, vagyis magát a reklámozást hirdetik. A kreativitás manapság nem az 
alkotás, hanem az eladás műszava lett. A közönség ámulatát gyakorta nem maguk a műalkotások, 
inkább azok árai váltják ki. Ma már nem azok az aktuális kérdések, hogy szép-e ami igaz, vagy 
igaz-e ami jó, hanem műalkotás-e a nem megvett műtárgy? A tudományos és művészeti 
gondolkodásmódot mindaddig nem tarthatjuk egymáshoz közelállónak, amíg a piaci 
(megtévesztőén megnevezve: gazdasági) gondolkodásmód nem kerül a látókörünkbe. A piaci 
tendenciák a rövidtávú megtérülést támogatják, miközben a globális feladatok hosszú távú 
tervezést, felelősséget igényelnek. Ebből következően az olyan hibrid megoldások korár éljük, mint 
amilyen például a tizenkilencedik századi robbanómotor számítógépes technológiával kiegészítve 
(mint a kőbalta digitális csapásszámlálóval). Az operációs rendszerek vagy például a hang-és 
képrögzítési technikák közül messze nem a legjobbak a legelterjedtebbek... Felismerhető, hogy a 
minőség-orientált reprezentáció egyre inkább mennyiség-orientálttá vált. Ez a tendencia nem 
tartható sokáig, mert nem csak a fejlődést gátolja, hanem már-már magát a földi létet veszélyezteti. 
Ahhoz, hogy a kockázatos tendenciák fordulatot vegyenek és a globális felelősségvállalás, az 
életminőség javításának szolgálatába álljanak, szükségesnek látszik, hogy a tudományos és 
művészeti racionalitás, érzékenység és intencionalitás egyfajta „transzkontinentális humanizmus" 
jegyében szerezze vissza a kultúra továbbgörgetésével és a fejlődéssel kapcsolatban elveszített 
funkcióit, mielőtt az egyéb, kevéssé humánus menekülési verziók valóságos alternatívákká 
válnának. Azok a jelenségek és produktumok, melyeket ma a művészet és tudomány közös gyökerű 
fogalomkörébe tartozónak tartunk, valamilyen formában és arányban minden általunk ismert eddigi 
civilizációban megtalálhatóak. Hogy a távoli jövő, vagy az idegen civilizációk művészetét és 
tudományát elképzeljük, többet kellene tudnunk a sajátunkról. Ahhoz persze, hogy a saját 
múltunkat és jelenünket megértsük, távolabbról kell rácsodálkoznunk. Többek között ebben 

segítenek Galántai Zoltán írásai, akit magamban éppen ezért rendszeresen „jövőtörténésznek" 
titulálok. Ez az egymástól tartalmi szempontból független, mégis összefüggő írásokat tartalmazó 
tanulmánykötet évezredek változó kultúrtörténeti megközelítésű művészeti és tudományos 
gondolkodását, jövőbeli lehetőségeit tekinti át. Olvasása igazán inspiratív szellemi kalandozásnak 
tekinthető. 

Hantos Károly képzőművész és művészetteoretikus, a Magyar Képzőművészeti Egyetem 
rektorhelyettese (2008. január) 

Sci-fi, művészet, innováció 

Az oktatás és nevelés alapvető célja az, hogy az emberek ne egyszerűen megismételjék az előző 
generációk teljesítményét, hanem új dolgok létrehozására legyenek képesek - hogy a kreativitás, a 
találékonyság és felfedezésre való hajlam jellemezze őket. 
Jean Piaget 

Tájkép a Buck Rogers irodából 

Az 1970-es években a Galaktika című magyar tudományos-fantasztikus folyóirat hátoldalán az volt 
olvasható, hogy „A science fiction híveinek egyik kongresszusán, amelyen hat Nobel-díjas és ötven 
egyetemi tanár volt jelen, elhangzott az a kijelentés, hogy a tudományos-fantasztikus irodalom 
nagyobb erő, mint az atomenergia". A francia Jacques Bergier, akitől az idézet származik, 
eredetileg fizikus volt, később pedig az úgynevezett „fantasztikus realizmus" (réalisme fantastique) 
képviselője. Ő számol be arról is, hogy az amerikai katonaság nagyjából ugyanekkor egyfajta Buck 
Rogers irodát hozott létre annak tanulmányozására, hogy milyen, a háborúban felhasználható 
ötletek találhatóak a tudományos-fantasztikus irodalomban. Az Európai Űrhivatal (ESA) pedig 
különböző szervezetekkel összefogva azt vizsgálta jóval később, 2001-ben, hogy milyen innovatív 
és az űrkutatás számára is felhasználható ötletek és elképzelések találhatóak ugyanezekben a 
forrásokban. Vagyis mindkét esetben abból indultak ki, hogy ennek a hagyományosan nem a 
tudományhoz tartozó területnek a bevonása hasznos lehet, és innét még egy lépéssel továbbmenve 
akár azt is megkérdezhetjük, hogy miként lenne bevonható általában véve a művészet is. 
Ami persze korántsem jelenti azt, hogy egyenlőségjelet kellene, vagy akár csak lehetne tenni a 
különböző területek és módszereik közé. A filozófus Dávid Lamb a SETI, azaz a Földön kívüli 
értelem témájában folytatott tudományos kutatásról írva azt fejtegeti, hogy „A sci-fi a képzelet 
hatalmas ugrását kívánja meg... [míg] a SETI-t a tudomány játékszabályai szerint játsszák. 
Spekulációi a tudomány által ismert területekre korlátozódnak". Itt mindig abból és csak abból 
indulunk ki, hogy mi az, amiről tudjuk, hogy valóban lehetséges, és ha mondjuk arra keressük a 
választ, hogy eljuthattak-e mostanra a Naprendszerbe az idegenek, akkor eközben kizárólag az 
általunk is ismert és létező technológiákkal számolunk. Az úgynevezett térgörbítésen alapuló Warp- 
hajtással viszont nem, ugyanis egyelőre nem világos, hogy lehetséges-e ilyet építeni, vagy sem. 

Idegenek és tudományok 

Ez az a pont, ahol egyfelől az UFO-lógia meg a SETI; másfelől pedig a tudományos-fantasztikus 
meg a tudományos felfogás elválik egymástól. Ugyanis az egyik eleget tesz a tudományosság 
kritériumainak, a másik pedig nem, és mivel ennyire különbözőek, ezért valójában értelmetlenség is 
lenne azt várni egy sci-fitől, hogy mérnöki pontosságú leírásokat adjon. 

Minden idők egyik legnagyobb science-fiction írója, Herbert George Wells egy 1903-as művében 
egyfajta „szárazföldi vaspáncélosokról" vagyis olyan, gigantikus, páncélozott és nagy tűzerejű 
járművekről írt, amelyek ellenálltak a kézi fegyverek lövedékeinek; amelyek minden talajon 
képesek voltak mozogni, és amelyekről ma természetesen a tank jut az eszünkbe, úgyhogy nem is 
olyan meglepő, hogy Wells később pereskedni is kezdett, hogy pénzt kapjon a találmányáért - és 
hasonlóképpen nem is olyan meglepő módon elveszítette a pert, ami a mi szempontunkból 
leginkább azért számít, mert a bíróság akarva-akaratlanul arra a kérdésre válaszolt, hogy mennyi 
köze van vagy lehet egy irodalmi (vagy éppen egy tudományos fantasztikus műben szereplő) 
leírásnak egy valóban működő találmányhoz, és mennyire egyenértékű vele. 

Verne az Utazás a Holdba című regényében részletesen leírja, hogy miként lehetne egy olyan ágyút 

elkészíteni, amivel embereket juttathatnánk a társbolygónkra, és eközben mai szemmel nézve 
egészen nevetséges hibákat követ el. A korai űrkutatás történetét megíró Willy Ley említi, hogy 
Verne szerint az ágyúcsövet második kozmikus sebességgel elhagyó lövedék számára azért nem fog 
problémát jelenteni a légellenállás, mert néhány másodperc alatt keresztülhalad majd rajta - 
nagyjából olyan ez, mintha azzal érvelnénk, hogy egy 120-szal haladó autó számára sem érdekes 
egy fél méter vastag betonfal, ekkora távolságot ugyanis kb. 1/60 másodperc alatt tesz meg... és 
akkor azt még nem is említettük, hogy az utasok az óriási gyorsulás következtében egyszerűen 
szétkenődnének a lövedék belsejében. 

A példákat még hosszasan lehetne sorolni, Verne esetében azonban mégsem ez a lényeg. Hanem az, 
hogy Konsztantyin Eduardovics Ciolkovszkij, az űrrepülés elméletének egyik megalapozója 
egyenesen azt hangoztatta, hogy ő volt az, aki felkeltette az érdeklődését a téma iránt. „Ezután már 
csak a konkrét munka volt hátra", mondja Ciolkovszkij, és bár ez a „csak"-ot sem szabad 
lebecsülni, hasonlóképpen nem szabad lebecsülni Verne szerepét sem, akinek a munkásságát 
Marconi, a modern rádió feltalálója ugyanúgy meghatározó jelentőségűnek tartotta saját 
munkássága szempontjából, mint többek között Auguste Piccard, a Mariana-árok aljáig lemerülni 
képes batiszkáf megépítője is. 

Az ESA fentebb említett tanulmánya szerint a tudományos-fantasztikus művek nem képesek ugyan 
megjósolni a jövőt, de ezt nem is várhatjuk el tőlük. Másfelől viszont nem egy esetben nagyon is 
pontosan megmutathatják és érzékletessé tehetik, hogy az új technológiák miként változtathatják 
meg az életünket - már amennyiben létrejönnek ezek a bizonyos új technológiák egyáltalán. 
A feltételezett földönkívüliek biológiájáról tudományos igénnyel könyvet író Jack Cohen és Ian 
Stewart egyáltalán nem ért egyet azzal a gyakorlattal, hogy egyes sci-fi írók csak afféle mázként 
használják a tudományosságot, és mindenféle, fizikailag vagy biológiailag képtelen dolgokat 
mutatnak be. Ott van példának okáért a Gyűrűvilág: amikor ennek írója, Larry Niven egy sci-fi 
konferencián vett részt az MIT-n, akkor a diákok „A Gyűrűvilág nem stabil" szövegű kitűzőt 
viseltek, ők ugyanis könnyedén ki tudták számolni, hogy a leírásban szereplő százötven millió km 
sugarú, lakott korong nem lenne képes megőrizni az egyensúlyát (hogy az egyéb, a fizikai 
törvények természetéből adódó problémákat most ne is említsük). Cohen és Stewart pozitív 
példaként Hal Clementet említik, akinek egyik, nem éppen vastag sci-fi-je mögött egy másik, 
kimondottan vastag és általuk „láthatatlan könyvnek" nevezett mű is ott rejtőzik, és ez teszi 
lehetővé, hogy a szerző teljesen pontosan írja le, hogy egy óriási gravitációjú bolygón milyennek 
látszik a láthatár. És abban valószínűleg egyet is érthetünk a Cohen - Stewart szerzőpárossal, hogy 
az több mint zavaró, amikor a Csillagok háborújában hallani lehet a légüres térben leadott 
lézerlövések zaját - ebből azonban nem következik, hogy minden tudományos-fantasztikus műnek 
a lehető legmegalapozottabbnak kell lennie természettudományosan is. A nyilvánvaló 
ostobaságokat persze célszerű elkerülni, de ez nem jelenti azt, hogy ne vethetnénk fel olyan 
kérdéseket, amikkel eddig még egyetlen tudományos mű sem foglalkozott - éppen ellenkezőleg. A 
sci-finek Lamb fentebb idézett megjegyzése értelmében ez lehet az egyik szerepe, és ez egyben azt 
is jelenti, hogy miként egy szabadalmi leírástól sem kívánjuk meg, hogy költői, emelkedett vagy 
éppen szórakoztató legyen, a tudományos-fantasztikus irodalomtól sem várhatunk el mérnöki 
pontosságú leírásokat. 

A problémafelvetés viszont nagyon is belefér. 
Kísérleti művészetek és gyakorlati innovációk 

És nagyon hasonló a helyzet akkor is, ha a művészetet akarjuk bevonni, mint ahogy erre az utóbbi 
évtizedekben nem egy kísérlet történt is már. Illetve már korábban is, hiszen - mondja Michael 

Century amerikai kutató - a művészek legalább a 20. század eleje óta élénken és folyamatosan 
érdeklődnek a gépek iránt, és időről időre felhasználják őket. De meg is fordíthatjuk a dolgot, 
hiszen elképzelhető az is, hogy nem a technológia (vagy éppen tudomány) jelenik meg a 
műalkotásokban, hanem a művészek vesznek részt különféle tudományos és műszaki 
fejlesztésekben. 

Miként ez az úgynevezett „studio lab"-ekben, ezeken a Century által „hibrid innovatív 
intézményeknek" nevezett helyeken is történik valami olyasmiből kiindulva, hogy a 20. század 
végének - 21. század elejének mindinkább hálózativá váló társadalmában a művészetek és általában 
véve a különböző kulturális intézmények is egyre inkább közvetlen kapcsolatba kerülnek a 
tudomány mellett a technológiai fejlesztésektől az iparig és a társadalomtudományokig bezárólag 
mindennel. Ami értelemszerűen korábban nem létező lehetőségek létrejöttét is jelenti. 
Még akkor is, ha (elsősorban a művészi oldalra koncentráló) kísérletek már korábban is történtek, és 
az más kérdés, hogy - miként Szegedy-Maszák Zoltán médiaművész rámutat - a kísérletező 
médiaművészet például nem igazán épültek be a képzőművészetbe, hanem legalább részben saját 
intézményi rendszert hoztak létre. Az előfutárok között mindenesetre ott találjuk például az 1966- 
ban megalapított és 1981-ig működő E.A.T-ot (Experiments in Art and Technology), amely a 
mérnökök és a művészek közös munkáját szándékozott elősegíteni; ehhez 1969-re mintegy kétezer 
művész és ugyanennyi szakember csatlakozott, és fiókintézményei jöttek létre az USA mellett 
Kanadában, Japánban, Európában és Dél-Amerikában is. Vagy ott van a Képes György által az 
MIT-n létrehozott Centre for Advanced Visual Studies szintén a 60-as évekből; meg Pierre Boulez 
francia zeneszerző IRCAM-ja (Institut de Recherche et Coordination en Acoustique et Musique) 
Párizsból, és így tovább. 

A második hullámhoz viszont már inkább az a Xerox Palo Alto Research Center által is képviselt 
felfogás tartozik, ami a mérnöki/fejlesztői oldalú megközelítésre koncentrál. Azaz a cél nem egy 
műalkotás, hanem egy termék vagy eljárás létrehozása, és eközben ahhoz hasonló szerepe van 
(vagy legalábbis lehet) a művészek közreműködésének, mint amit a science fictionnél is láttunk. 
Tehát nem helyettesíti és nem váltja ki, hanem kiegészíti a mérnöki vagy tudományos 
tevékenységet, mint ahogyan egy sci-fiben említett berendezés alkalmasint mégoly érzékletes 
leírása sem helyettesíti a laboratóriumi munkát. 

Ami viszont nem jelenti azt, hogy alábecsülhetnénk a művészek ilyen szerepét. A felhasználóknak a 
fejlesztésekbe való bevonása mögött - többek között - az a meggyőződés szokott meghúzódni, 
hogy ha nem tesszük számukra lehetővé, hogy részt vegyenek a munkában, akkor megfosztjuk 
magunkat bizonyos erőforrásoktól, és ezzel a felfogással összhangban Century egyenesen „a korai 
számítógépes animációs rendszerek" lead userének tekinti a művészeket. 

Amihez tegyük azt is hozzá, hogy eddig minden bizonnyal leginkább azért a digitális média 
alkotóira lehetett támaszkodni, mert a többiek egyszerűen nem értettek a modern technológiákhoz. 
Nyugodtan eljátszhatunk viszont azzal a feltételezéssel, hogy ez a helyzet a közeljövőben meg fog 
változni, hiszen az új megoldások egyre inkább jelen lesznek mindenki - és így a művészek - 
életében is. 

Úgyhogy ezen a ponton két dolgon érdemes eltűnődni. 

Egyfelől azon, hogy Magyarországon vajon mikor lesznek olyan kutatóközpontok (ha lesznek 
egyáltalán), amelyek a művészetnek az innovációban való felhasználásával foglalkoznak. Másfelől 
pedig azt is érdekes lenne tudni, hogy milyen új területeken fog ahhoz hasonló szerepet játszani a 
művészek bevonása, mint most a digitális médiában. Mert lehet, hogy ez nem is olyan sokára fontos 
kérdéssé válik. 

Földönkívüli művészet és földi evolúció 

A Holdon észrevettek egy különös formát, olyan volt, mint egy sziklák közül kiemelkedő női fej. 
Azóta változás történt azon a helyen. Leomlott néhány szikladarab, és így láthatóvá vált három 
csúcs, amely már csak egy öregasszony homlokára, orrára és állára hasonlít. 
Fontenelle: Beszélgetések a világok sokaságáról. Lakatos Mária fordítása 

Absztrakt művészet a világűrből? 

Egy Jonathon Keats nevű amerikai konceptuális képzőművész 2006 közepén azt állította, hogy a 
Puerto Rico-i Arecibo Rádióteleszkóppal végzett, a Földön kívüli értelem tevékenysége jeleinek 
megtalálására irányuló kutatások az általános meggyőződéssel ellentétben nagyon is eredményesek 
voltak. Ugyanis sikerült a Földön kívüli értelem tevékenységének jeleire bukkanni - csak éppen az 
előzetes várakozással ellentétben az idegenek nem matematika vagy fizikai képleteket vagy éppen a 
mi technikai és tudományos színvonalunkhoz igazított, könnyen megfejthető üzenetet sugároztak 
felénk, hanem egyfajta absztrakt művészetet valahonnét a Kos és a Halak csillagképek közötti 
világűrből, több ezer fényév távolságból, és ez „a művészeti kánon legjelentősebb kiegészítése a 
Mona Lisa, de akár a Willendorfi Vénusz óta" [Keats]. 

Amire nagyon is egyszerű lenne azt mondani, hogy egyáltalán nem biztos, hogy Keats-nek igaza 
van, és nagyon is lehetséges, hogy az egészet csak ő látja bele az üzenetbe. Amikor egy Michael 
Drosnin nevű amerikai újságíró 1997-ben kiadta a Biblia Kódja című könyvet, ebben nem 
kevesebbet állított, mint azt, hogy a szövegből a megfelelő módszer használatával a 
legkülönbözőbb, beteljesült jóslatok olvashatóak ki. Ez az elképzelés legalább a 13. századi Bachya 
ben Asher rabbi munkássága óta ismert, és például Newton is úgy gondolta, hogy a Szent Könyv 
tulajdonképpen egy, „a Teremtő által létrehozott kriptogram", ám a Drosnin által használt számítási 
módszerrel egy Brendan McKay nevű ausztrál matematikusnak nem sokkal később sikerült 
„kimutatnia", hogy a Mody Dick szövege is tartalmaz „előrejelzéseket" például Martin Luther King 
és John F. Kennedy meggyilkolásával kapcsolatban [Mckay]. Ami végső soron nem meglepő: az 
információelmélet szerint semmi akadálya annak, hogy a különben értelmetlen zajban értelmesnek 
tűnő részeket véljünk felfedezni, és egy felhőt teve alakúnak lássunk vagy egy marsi hegyet 
megfelelő távolságból fényképezve olyannak, mint az emberi arc. 

A gond az mind ezen esetekben, mind pedig amikor az a kérdés, hogy egy idegen civilizáció jeleit 
fogtunk-e, hogy miként erre B. I. Panovkin szovjet csillagász már az 1970-es évek elején, a SETI 
kutatások hőskorában rámutatott, nincs mód pusztán ránézéssel, előzetes ismeretek nélkül 
megállapítani, hogy valami természetes-e vagy mesterséges [Panovkin]. Ezért is folyhatnak viták 
arról, hogy az Univerzum teremtett és ennek megfelelően mesterséges-e vagy sem. Andrei Linde 
orosz származású amerikai fizikus azzal a gondolattal játszik el, hogy egy elöregedő és mindinkább 
lakhatatlanná váló világmindenség civilizációi esetig új, az előzőtől független bébi- univerzumokat 
hoznak létre, és azáltal biztosítják az élet (meg hanem is a saját fajuk) hosszú távú fennmaradását. 
Márpedig amennyiben ez lehetséges, úgy az sem zárható ki, hogy a mi világunk is kozmomérnöki 
tevékenység eredménye [Linde]. 
De persze nem is bizonyítható. 

Miként a lengyel tudományos-fantasztikus szerző és gondolkodó Stanislaw Lem írja Az Úr hangja 
című regényében, „Ha nagyon sok cukrot eszem, a fölösleget a veséim kiválasztják. Mármost az, 
hogy a vizeletemben levő cukor 'mesterséges' vagy 'természetes', az én intenciómtól függ. Ha 
szándékosan ettem annyi cukrot, hogy a vizeletemben megjelenjen, mert ismerem a jelenség 
mechanizmusát, és előre láttam cselekvésem következményeit, akkor a cukor jelenléte 'mesterséges' 



18 



Dr. Galántai Zoltán : Tudomány, művészet, jövő 

lesz, de ha csak azért ettem cukrot, mert ízlett, akkor jelenléte természetes." [Lem]. De maga a jel 
mind a két esetben ugyanaz. 

Hasonlóképpen egy, az Areciboi Rádióteleszkóp jeleiben felfedezni vélt szabályosság sem 
bizonyíték önmagában semmire, és az egész Keats-féle történet is is leginkább azért érdekes a 
számunkra, mert elvezet viszont ahhoz a kérdéshez, hogy jogos-e egyáltalán az a feltételezés, hogy 
egy idegen civilizáció is rendelkezik (vagy legalább rendelkezhet) művészettel. 

Olyanok, mint mi? 

Fontenelle a 17. sz. második felében azt veti fel, hogy „jó lenne, ha létezne egy hatodik 
érzékszervünk, mely sok mindenre megtanítana bennünket, amit nem tudunk", majd pedig azzal 
folytatja, hogy ez „valószínűleg egy más világban létezik, ahol viszont hiányzik valamelyik a mi öt 
rézékünk közül" [Fontenelle], és valami hasonlót ír le a 20. sz. egyik legjelentősebb filozófiai- 
fantasztikus szerzője, Olaf Stapledon is a „Másik Emberekről", akik többek között a lábukkal is 
képesek az ízeket érezni, és ugyanúgy gyönyörködhetnek a talaj, a kövek és a különböző növények 
meg ércek változó zamatában, mint ahogyan mi egy naplementében. Ugyanekkor viszont az nem 
tudják felfogni az emberi zenét [Stapledon]. 
Ám korántsem mindenki ért egyet egy ilyen elképzeléssel. 

Azt, hogy egy másik értelmes faj is szükségképpen ugyanígy észleli a világot, mint mi, Fontenelle 
kortársa, Christiaan Huygens holland csillagász fogalmazta mag. Ő abból indult ki, hogy „a többi 
bolygók [lakói] sem alsóbbrendűek nálunk", és arra a következtetésre jutott, hogy ezek szerint az 
ottaniak is ugyanolyan fejlett csillagászattal rendelkeznek, mint a földiek. Vagyis képesek 
ugyanolyan távcsöveket készíteni - ami viszont elképzelhetetlen lenne, ha nem lennének 
ugyanolyan szerveik (például kezük) mint nekünk, és hasonlóképpen elengedhetetlen az is, hogy 
ugyanúgy ismerjék a geometriát; ugyanúgy birtokában legyenek az írás művészetének; és így 
tovább egészen addig bezárólag, hogy talán még a zenéjük sem különbözik nagyon a miénktől - 
elvégre az is a matematika mindenütt érvényes és változatlan törvényein alapul... És bár nem biztos 
benne, hogy igaza van azoknak a filozófusoknak, akik szerint „a bolygólakók szeme fölfelé néz, 
akárcsak a miénk, mert ez megfelelőbb és így könnyebb a csillagokat megfigyelni" [Huygens], 
azért szerinte is leginkább az ember mintájára kell elképzelni az idegeneket - és hasonlóképpen a 
kultúrájukat meg civilizációjukat is. 

Ez a meggyőződés még a 19. században is tartja magát, és Hans Christian Oersted dán fizikus 
például azt vallja, hogy lehet ugyan, hogy egy másik világ lakói más fénysugarakat látnak (vagyis a 
spektrum más tartományában látnak), mint mi, de az optikai törvények ott sem mások. Továbbá 
nem mások az elektromosság meg a mechanika törvényei sem, mivel „Isten a környező Univerzum 
révén tette magát láthatóvá ezen lények számára, és annak az Értelemnek a segítségével ébresztette 
fel szunnyadó értelmüket, ami a látható világban uralkodik". Amiből viszont számára az 
következik, hogy bármilyen változatosak legyenek is az értelmes élet formái, mindenütt ugyanaz az 
esztétika és ugyanaz az erkölcs kell, hogy érvényben legyen. 

A francia Jules Janssen már az évszázad vége felé: 1896-ban úgy fogalmaz, hogy az élet mindenütt 
ugyanúgy a vízen meg a szénen alapul, mint a Földön, és „miként csak egy kémia és egy fizika 
lehetséges az Univerzumban, ugyanúgy csak egy logika, egy geometria, egy erkölcs, és... a szép, a 
jó, az igaz azonosak és egyetemes törvények mindenütt" [Crowe]. 

Ebben az időben már komolyabb formában is felvetődött, hogy ne csupán passzívan keressük az 
idegenek tevékenységének jeleit, de próbáljuk is felhívni a figyelmüket magunkra, és próbáljunk 
üzenetet küldeni, de eközben nem tartottak a kapcsolatfelvétel lehetséges következményeitől. 
Amikor viszont 1974-ben Frank Drake amerikai rádiócsillagász az állítólagos idegen absztrakt 

művészettel kapcsolatban fentebb már említett Areciboi Óriásteleszkóppal egy üzenetet sugárzott a 
25 ezer fényévre lévő Ml 3 gömbhalmaz felé, akkor Martin Ryle angol királyi csillagász amiatt 
aggódott, hogy egy esetleg „ellenséges vagy egyszerűen éhes" civilizációkkal benépesített 
világmindenségben óvatlanság elárulni a létezésünket. Mások, például a Nobel-díjas George Wald 
biológus vagy a fizikus és tudományos-fantasztikus író Dávid Brin szintén úgy gondolják, hogy 
jelet adni már csak azért is aggasztó, mert gyakran még a különböző földi civilizációk találkozásai 
is tragikusan végződtek (természetesen mindig az alacsonyabban fejlettekre nézve). És innentől az 
elővigyázatossági elv azt diktálná, hogy egy veszélyekkel teli dzsungelben „ne hívjuk fel magunkra 
kiáltozással a figyelmet" [Almár - Galántai]. Ugyanezt a logikát követve egyébként érvelhetnénk 
amellett is, hogy az idegen civilizációk utáni kutatás mintegy a védelmi-felkészülési tevékenység 
részeként is felfogható. 

Ez viszont egy olyan szempont, amely a 19. század végéig nem játszott szerepet - hiszen ha például 
a marslakók „ugyanolyanok, mint mi" (a mi alatt itt a technikailag is fejlett nyugati társadalmakat 
értve), akkor a velük való kapcsolatfelvétel sem jelent nagyobb kockázatot, mint táviratot küldeni 
az Atlanti-óceán másik partjára. 1891-ben Camille Flammarion francia csillagász bejelentette, hogy 
a Pierre Guzman díj nyertese: az, akinek először sikerül majd kapcsolatba lépnie a marsiakkal, 100 
ezer frankot kap, és sürgősen hozzátette, hogy „ez egyáltalán nem abszurd és talán kevésbé merész 
[elképzelés], mint a telefon" [Crowe]. 

Ehhez képest H. G. Wells 1898-ban a Világok harcában már egy, a Földet lerohanó, technikailag 
felsőbbrendű, vérengző idegen fajt mutatott be, és ezzel George Chesneynek A dorkingi csata 
(1871) című, az egész angol társadalmat sokkoló regényét írta át globális, sőt, bolygóközi 
léptékűvé. Itt már nem a technológiailag fejlettebb poroszok győzik le a rosszabbul szervezett és 
gyengébb Nagy-Britanniát, hanem a Földet le a marslakók, de a lényeg mind a két esetben ugyanaz 
[Clarké]. 

Az evolúcióbiológusok azt szokták Wells szemére vetni, hogy meglehetősen valószínűtlen, hogy 
egy földi mikroorganizmus végezni tudna az idegenekkel, ezek ugyanis együtt fejlődnek a 
gazdaállattal, és folyamatosan alkalmazkodnak annak védelmi rendszerének gyengeségeihez 
(mintha csak a zár és a kulcs között folyna koevolúciós versenyfutás), és egy idegen védelmi 
rendszerrel nem boldogulnak. És még ennél is valószínűtlenebb, hogy a marsiak földi vérrel 
táplálkoznának, hiszen miért is lennének képesek megemészteni [Cohen - Stewart]. 
Az effajta ellenvetésekkel persze az a legnagyobb probléma, hogy kérdés: mennyire indokolt 
Wellsen egy későbbi biológiai felfogást számon kérni, miközben a korabeli elképzelésekkel éppen 
az volt összhangban, ha az idegeneket úgy képzelétk el, mintha lényegében földiek lennének. 

Olyan a művészetük, mint a miénk? 

Mint ahogy valószínűleg a miénk alapján képzelték volna el a Földön kívüliek művészetét is, bár 
ezzel nem igazán foglalkoztak, és mintha ugyanez lenne a helyzet akkor is, amikor a 20. század 
második felében elkezdődnek a SETI-kutatások, és miközben egyre-másra születtek a különböző 
elképzelések azzal kapcsolatban, hogy a Földön kívüliek példának okáért milyen etikai elveket 
követhetnek, és ugyanúgy leigázzák-e a gyengébbeket, mint a 19. század gyarmatosítói, vagy pedig 
éppen ellenkezőleg: „gondviselő szülőként" segítenek a rászorultakon, aközben mintha senkit nem 
érdekelt volna, hogy mennyire szükségszerű, hogy egy többé-kevésbé magasan fejlett technikai 
civilizáció rendelkezzen művészettel is.. Pedig valószínűleg már-már közhelyszámba megy, hogy a 
kifinomult nyelvhasználat mellett két további olyan tényező van, amely minden földi kultúrára 
jellemző. 

Egyfelől a tűzhasználat: ennek a jelentőségére már Darwin is rámutatott, és ma akadnak, akik 

szerint ez tette az embert „ökológiailag domináns fajjá" [Goudsblom]. Másfelől pedig egyetlen 
olyan kultúrát sem ismerünk, ahol ilyen vagy olyan formában ne lenne jelen a művészet [Spivey]. 
A környezetpszichológiával foglalkozó Rachel és Stephen Kaplan azt mutatták ki, hogy az állatok 
rendszerint azt a környezetet részesítik előnyben, ahol nagyobb eséllyel maradnak életben, és az 
evolúcióbiológus Gordon Orians ehhez azt teszi hozzá, hogy az ember vadászó-gyűjtögető ősei is 
ugyanígy alkalmazkodtak az őket körülvevő környezethez. Ezzel magyarázható, hogy ha tehetnénk, 
akkor leginkább fás-füves, szavannaszerű környezetben, víz közelében élnénk [Duemler]. Azaz 
egyáltalán nem véletlen, hogy milyen körülmények között érezzük jól magunkat, és ad absurudum: 
akár úgy is fogalmazhatnánk, hogy a „szép táj" evolúciós múltunk miatt tűnik számunkra szépnek. 
Vagy egy „szép fa", és így tovább. 

Az agykutató Stephen Pinker ennél is merészebben fogalmaz: szerinte a művészettel kapcsolatban 
abból kell kiindulnunk, hogy „végső soron az agyunkon múlik, hogy mi számít szépnek", hiszen „a 
művészet azért működik, mert hatást gyakorol az agyunk bizonyos részeire", és a modern művészet 
éppen ott követi el a hibát, hogy ezt figyelmen kívül hagyva bennfentes intellektuális játékká 
változtatja magát, noha innentől kezdve a legtöbbek számára egyszerűen élvezhetetlen [Pinker]. 
Bár az effajta kijelentésekkel mindig óvatosan kell bánni, mert túlzott leegyszerűsítés lenne azt 
állítani, hogy művészet egyszerűen az, ami evolúciós múltunk miatt tetszik (és akkor a giccs 
problémáját még nem is érintettük), de az azért elfogadhatónak tűnik, hogy nem lehet bármi az, és 
ezzel vissza is kanyarodhatunk tulajdonképpeni kiindulási pontunkhoz: a földön kívüli művészet 
kérdéséhez. 

Guillermo A. Lemarchand és Jon Lomberg SETI-kutatók egy cikkükben azt vetik fel, hogy 
amennyiben az idegenek minél könnyebben megfejhető üzenetet akarnak felénk sugározni, akkor 
ennek paramétereit érdemes az úgynevezett antikriptográfiai elv (vagyis a minél könnyebb 
megfej thetőség elve) figyelembe vételével úgy megválasztani, hogy a lehető legkevesebb 
„ismeretlen dimenziót" tartalmazzák, és eközben érdemes azokra a „tudományos és esztétikai 
alapelvekre támaszkodni, melyek 'egyetemesen' ismertek lehetnek minden értelmes civilizáció 
számára. Ilyen többek között a különböző szimmetriák és különösen a tengelyszimmetrikus meg a 
sugaras szimmetria; illetve az állandók, mint amilyen a phi, vagyis az aranymetszés szabálya" is. 
Ugyanis „a szimmetria és a többi esztétikai alapelvek szoros összefüggésben vannak a 
matematikával és a fizikával", és amennyiben feltételezzük, hogy az idegenek eléggé fejlettek 
ahhoz, hogy rádiójeleket tudjanak sugározni felén, akkor ezeket szükségképpen ismerik 
[Lemarchand - Lomberg]. 

Mindez ki nem mondva bár, de azt jelenti, hogy a modern, általunk használt, matematikailag 
megalapozott természettudomány az egyetlen lehetséges út, amennyiben egy, az intersztelláris 
kommunikációit is lehetővé tevő technológiát akarunk létrehozni, és ez egyben azt is 
determinálja,hogy milyen elképzeléseink kell legyenek a szépségről. Mintha Huygens érvelésének 
modernizált változatával lenne dolgunk - de ettől még nem szükségképpen hibás. Pontosabban: 
nem ettől az. 

Wigner Jenő 1960-ban azt írta, hogy „a matematika hihetetlen hatékonysága 
természettudományokban a misztérium határán mozog, és... nincs rá racionális magyarázat". A 
szintén fizikus Lawrence L. Krauss szerint bár korántsem minden, új matematikai horizontokat 
nyitó megoldás használható fel a természetkutatásban, és „a matematikai szépség korántsem mindig 
elegendő a sikeres tudományhoz", annyi azért bizonyosnak tűnik, hogy a fizikai világot leíró 
törvényeket alapvetően meghatározzák egyes szimmetriák. Tehát az annak az elméletnek, amely 
képes megbízható természettudományos előrejelzéseket tenni, szükségképpen ki kell térnie ezekre 
is - ugyanis máskülönben nem fog működni [Krauss]. És ez első ránézésre mintha Lemarchand és 

Lomberg álláspontja mellett szólna. 

Kissé jobban átgondolva viszont valószínűleg arra fogunk jutni, hogy még ha a természet 
szimmetriáit is számításba vevő elméletek szükségképpen magukban foglalnánk is a csillagközi 
kommunikációs rendszerek megalkotásához szükséges tudást, akkor sem biztos, hogy sor is fog 
kerülni ezek megépítésére. Ez ugyanis már társadalmi döntés kérdése. 

Vagyis a fizikai törvények ismerete még ebben az esetben is csupán szükséges, de nem feltétlenül 
elégséges előfeltétel. Ráadásul az sem szükségszerű, hogy egy másik értelmes faj ugyanolyan 
kiemelt jelentőséget tulajdonítson a szimmetriának, mint mi. A fizikus Clifford Pickover az 
idegenek lehetséges testfelépítéseit tárgyalva a radiál nevű értelmes lényt hozza fel példaként, aki 
ötös szimmetriával rendelkezik, és aki ezért ellentétpárok helyett ötértékű logikában gondolkozik 
[Pickover], Most nem is annyira az a fontos a számunkra, hogy vajon valóban ilyen közvetlen 
kapcsolat van a biológiánk és aközött, ahogyan a világot leírjuk, hanem inkább az, hogy az 
ellentétpárok ugyanúgy nem természettől fogva adottak, mint ahogyan nem azok a különböző 
szimmetriák sem. Vagyis semmi értelme azt remélni,hogy majd a földönkívüliek is ugyanazokat a 
szabályszerűségeket tekintik kiemelt jelentőségűnek (vagy legalább ugyanazokat veszik észre), mint 
mi. 

Azaz valószínűleg nem sokra mennénk azzal, ha az idegenek a saját esztétikai/művészi értékeiket is 
beleépítenék egy nekünk szóló üzenetben, hiszen ez egyáltalán nem tenné könnyebbé számunkra az 
üzenet megfejtését, és legjobb esetben is legfeljebb abban lehetünk biztosak, hogy egy hozzánk 
hasonlóan fejlett idegen civilizációba ugyanúgy mintegy bele vannak „huzalozva" a széppel 
kapcsolatban valamiféle, Pinker-féle említett kritériumok, mint ahogy ez ember esetében is. Meg 
abban, hogy ha ismernénk ezeket, akkor következtetni tudnánk arra, hogy a faj kialakulása során 
milyen körülmények között élt. 
De persze azt sem tudjuk, hogy léteznek-e egyáltalán. 

Számítási kapacitás, művészet, mesterséges intelligencia 

Nem hinném, hogy lehetséges lenne ma művészetről beszélni, ha nem beszélünk egyben 
technológiáról is. 

Bili Viola: A vízüveg meghaladásáról 
Tudósok és művészek 

A modern értelemben vett „tudós" fogalma egészen új keletű, és 1833 előtt nem is létezett. A 
filozófus William Whewell alkotta meg a költő Coleridge kérésére, és ez alapján arra 
következtethetünk, hogy korábban a tudósnak (illetve általában véve a tudománynak) teljesen más 
volt a jelentősége, mint ma, a 21. század elején. A művészettel is hasonló a helyzet: az ókori 
Görögországról az ókori szobrászművészet: Müron Diszkoszvetője vagy a milói Vénusz is az 
eszünkbe jut, ám miként az R. Wittkower - M. Wittkower szerző páros megjegyzi, az akkor élők 
szemében „a festők és a szobrászok alig számítottak magasabb rangúnak a rabszolgáknál.", és 
ennek megfelelően a művészet megítélése sem volt azonos a maival. Ami a leginkább azért érdekes 
most a számunkra, mert könnyen elképzelhető, hogy a számítástechnika (és ezen belül a 
mesterséges intelligencia) fejlődésének eredményeként legfeljebb egy vagy másfél évtizeden belül a 
tudomány és a művészet szerepe és értelmezése legalább ugyanilyen radikálisan fog megváltozni, 
és nem tételezzük majd fel, hogy kizárólag az ember képes „valódi" alkotó tevékenységre (bármit 
értsünk itt a „valódi" alatt). 

A következő másfél évtized tudományos fejlődési lehetőségeit vizsgáló 2020 Science Group kutatói 
a DNS kettős spiráljának meghatározásában alapvető szerepet játszó Rosalind Franklin azon 
mondását választották mottóul 2005-ben, mely szerint „A tudományt és a mindennapi életet nem 
lehet és nem is szabad szétválasztani". A gondolatmenetüknek pedig nagyjából az volt az alapja, 
hogy a számítástechnika mára ugyanúgy elválaszthatatlanná vált mindattól, amit tudománynak 
nevezünk, mint Rosalind Franklin szerint a köznapoktól a kutatás, és ha eddig a számítástudományt 
a „harmadik oszlopnak" tekintettük az elméleti és a kísérleti tudományok mellett (tudomány alatt a 
továbbiakban mindig természettudományt értve), akkor legfőbb ideje, hogy megváltoztassuk a 
felfogásunkat. Ugyanis nagyjából ugyanúgy, mint ahogyan a matematika Newton óta a modern 
természettudományok alapnyelvévé vált, és ezáltal lehetővé tette, hogy az egyes területek egymás 
felé átjárhatóak és így összekapcsolhatóak legyenek, most a számítástechnika épül be mindenhová. 
Márpedig ez alapvető változáshoz vezethet. 

Robottudósok 

A Nobel-díjas Richárd Feyman a 20. század második felében némi túlzással ugyan, de még 
állíthatta azt, hogy ha a világ összes tudása megsemmisülne, akkor elég lenne annyit üzennünk az 
utánunk következőknek, hogy minden atomokból áll. Ebből ugyanis már a teljes tudományt újra fel 
lehetne építeni: elég lenne hozzá egy darab papír, egy ceruza meg némi gondolkodás. Amennyiben 
viszont azt mondjuk, hogy a számítástechnika minden területen megkerülhetetlenné válik, úgy ezzel 
egyben azt is mondjuk, hogy a történelem folyamán először nem képzelhető majd el olyan elméleti 
tudomány, amely lényegében mindenféle segédeszköz nélkül is művelhető. Értsd: bármilyen 
ironikus is, a modern civilizáció elpusztításához nem kell majd atombomba - elég lesz hozzá egy 
áramszünet is. „A [természettudósoknak 2020-ra számítástechnikailag és matematikailag egyaránt 
képzetteknek kell lenniük, és egyszerűen nem lesz elképzelhető a tudomány művelése ezen 
képzettségek nélkül" - írja a 2020 Science Group összefoglalója. 

Ha viszont erre számítunk, akkor mostantól kezdve a tudomány számítástechnikai meglapozásának 

is szempontnak kell lennie, amikor azzal foglalkozunk, hogy miként kell megtervezni a tudományos 
adatcserét lehetővé tevő rendszereket, vagy például hogyan kell átalakítani a képzést, a 
tudományfinanszírozást stb. 

Azaz lényegében mindent - és ez lehet az egész elképzelés egyik gyengesége. Mert bár kétségtelen, 
hogy a számítástechnikai ipar nagyon erősen érdekelt abban, hogy így történjen, ebből nem 
következik feltétlenül, hogy így is fog. 

Viszont ha olyan célokat tűzünk ki, mint amilyen a „Kozmikus Genom Projektnek" is nevezett 
Sloan Digital Sky Survey, ahol mintegy egy millió galaxisról és kvazárról készül három dimenziós, 
digitális térkép; vagy mint amilyen az emberi génkészlet feltérképezése; vagy éppen amennyiben 
meg akarjuk érteni a földi ökoszisztémát, és meg akarjuk fékezni a járványokat, akkor ez nem fog 
menni minden eddiginél hatékonyabb számítástechnikai módszerek nélkül. Az pedig más kérdés, 
hogy eközben a jelenleg is hátrányban lévő fejlődő országok még inkább hátrányba kerülnek, 
ugyanis nem lesz elég pénzük a gyakorlatilag bármilyen kutatáshoz szükséges infrastruktúra 
kiépítésére. 

A fejlett országoknak viszont ott lesznek például az „előrejelző gépek", melyek olyan dolgokat is 
kis tudnak majd számítani, mint mondjuk az űridőjárás várható alakulása, ahol az alapelveket ugyan 
már ma is ismerjük, de nincsenek hozzá megfelelő teljesítményű számítógépeink. 
És ez persze még mindig csak a kezdet, és ezzel együtt fel fognak bukkanni az úgynevezett 
„mesterséges tudósok" is (amelyeket amúgy szokás „robottudósoknak" is nevezni). Rájuk azért lesz 
szükség, mert egyrészt az egyre nagyobb mennyiségű adat egyben azt is jelenti, hogy az ezek 
felhasználásán alapuló modellezés mindinkább megkívánja, hogy magukat a modelleket is 
automatikusan hozzuk létre és módosítsuk. Másrészt pedig mivel a minden területen egyre inkább 
jelen lévő számítástechnika egyre inkább beleépül a tudományos hipotézisek megfogalmazásába és 
tesztelésébe is, ezért például a biológián (vagy legalábbis annak egyes részein) belül „a 
hagyományos emberi [kutatói tevékenység] már ma sem lehetséges a számítástechnika segítsége 
nélkül", és így egyáltalán nem lesz meglepő, ha a jövőben szükségessé válik majd, hogy tanulni 
képes, mesterséges rendszerekkel állítsuk elő a humán kutatók számára is érthető formában az újabb 
hipotéziseket. „Ebben az új megközelítésben a mesterséges intelligencia technikái átfogják a 
tudományos kutatás teljes ciklusát, és kiterjednek a megfigyelések megmagyarázására szánt 
hipotézisek megfogalmazására, a hipotézist tesztelő kísérlet kigondolására, valamint ennek fizikai 
megvalósítására és a hipotézis laboratóriumi robotok segítségével való falszfikálására" is. 
Ez valójában már ma sem kizárólag elvi lehetőség: miután a cseh Jan M. Zytkow munkatársaival 
még 1990-ben létrehozta a STAHL nevű rendszert a 18. századi kémiai felfedezések 
megismétlésére (és eközben „komputációs felfedezésről" beszélt), 2004 elején a brit Ross King 
robottudósa azt tanulmányozta kísérleti körülmények között, hogy bizonyos aminosavak 
létrejöttéért mely gének felelősek az élesztőnél, és a az emberi kutatókétól eltérő módszerekkel is 
velük megegyező eredményre jutott (és eközben még hatékonyabb is volt). Ez esetben a 
párhuzamosság minden bizonnyal arra szolgált, hogy ellenőrizni lehessen, jól dolgozik-e a gép, de 
várhatóan itt is le fog játszódni ugyanaz a folyamat, mint például a matematikai tételbizonyításnál 
is, ahol a szerzők immár „olyan gépi számításokra támaszkodnak, amelyeket a szerzők közül senki 
sem ért igazán", írja a matematikafilozófus Reuben Hersh. Ugyanis bíznak benne, hogy az 
eredmények helyesek lesznek - és egyáltalán nem mellékesen így olyan felfedezésekhez is 
eljuthatnak, melyekhez különben egyáltalán nem (vagy csak nagyon nehezen). A talán legismertebb 
- és annak idején sok vitát kiváltó - ilyen bizonyítás 1976-ban a négy színsejtés számítógépes 
igazolása volt, és most számítani lehet rá, hogy a természettudományok számára is új területek 
válnak elérhetővé. Hiszen elvileg semmi akadálya sincs annak, hogy a jövőben a „mesterséges 

tudósok" az ismert eredmények reprodukálása helyett az emberek számára is új eredményeket 
mutassanak fel még akkor is, ha adott esetben nem tudjuk közvetlenül ellenőrizni az eljárásaik 
helyességét. 

Ami persze a mostanihoz képest meglehetősen eltérő megközelítést jelentene. Amivel ráadásul még 
mindig nem értünk a lehetőségek határaiig. Ugyanis elvileg akár az is megtörténhet, hogy a 
számítástechnika olyan területeket is megváltoztat, melyek a mai felfogás szerint igencsak távol 
esnek tőle, és így a hagyományos értelemben vett művészetet is. 

Robotművészek 

Nicholas Mirzoeff, a vizuális kultúra amerikai kutatója szerint ma már senki sem csodálkozik azon, 
ha Fred Astaire a Dirt Devil márkájú porszívót reklámozza a képernyőn, noha az csak jóval halála 
után jelent meg. Ugyanis immár nem igaz, hogy „hiszem, ha látom". 1839-ben, az első 
dagerrotípiák megjelenésekor Paul Delaroche francia festő azt mondta, hogy „mostantól a festészet 
halott", hiszen az új technológia képes helyettesíteni a valóság tökéletes ábrázolására törekvő 
festészetet. Bár nem volt igaza (gondoljunk csak az élethűségre való törekvést felváltó irányzatokra 
az impresszionizmustól a szürrealizmusig és tovább), az azért vitathatatlan, hogy a fotózás 
meghatározó hatást gyakorolt a festészetre. Ugyanekkor mára a fényképezés is „halott" abban az 
értelemben, hogy a számítógépes képmanipuláló programok megjelenése óta - Delaroche 
felfogásával ellentétben - immár senki sem tekinti a fényképeket a valóság hű másolatának. 
A számítógépes animációkat alkalmazó Lucasfilm már 1982-ben azt hangoztatta, hogy amióta ők is 
jelen vannak a piacon, azóta értelmetlen dolog egy felvételt bármire is bizonyítéknak tekinteni. 
Vagy ott van a japán HoriPro Inc. amely 1996. november 21-én lépett színre a Kyoko Date nevű, 
kizárólag virtuálisan létező idol CD-jével. Ezen többek között látható volt „egy MTV-stílusú videó 
is" arról, hogy az énekesnő miként sétál Tokió és New York utcáin. 

Erre persze egyszerű lenne azt válaszolni, hogy adott esetben mindenki tudja, hogy nem valódi 
emberről van szó. Hanem az, hogy a Kyoko által énekelt dal nem attól fog kellemesnek vagy éppen 
fülbántónak tűnni a számunkra, hogy ember adja-e elő; sőt, még csak nem is attól, hogy ember 
szerezte-e. Vagyis elképzelhető, hogy miként már ma is vannak sakkprogramok, amik jobban 
játszanak a nagymestereknél, a jövőben lesznek olyanok, amelyek például jobb zenét írnak. 
A hagyományos ellenvetés szerint ez azért nem lehetséges, mert a gépek nem képesek „eredeti" 
dolgokat létrehozni, de ez tökéletes félreértés. A 2020 Science Group sem foglalkozott azzal, hogy 
a mesterséges tudósok vajon fogják-e érteni, hogy mit csinálnak, ugyanis a végeredmény 
szempontjából ez ugyanúgy nem számít, mint ahogy az sem számított, hogy a Deep Blue nevű 
célszámítógép egészen biztosan nem értett semmit azokból a sakkpartikból, melyek során még 
1997-ben megverte Kaszparovot. Hasonlóképpen: Kyoko Date dalait hallgatva számunkra mint 
hallgatók számára adott esetben teljesen mindegy, hogy programról vagy hús-vér emberről van-e 
szó. Vagyis ha egy program képes olyan minőségű műveket előállítani, mint egy zeneszerző, akkor 
(legalábbis ebből a szempontból) teljesen érdektelen, hogy a létrehozó tisztában van-e azzal, hogy 
zenét szerez. Az outsider artról, vagyis a társadalom peremére szorult elmebetegek által létrehozott 
művészetről írva az amerikai Layle Rexler például a problémát minden bizonnyal némileg 
leegyszerűsítve ugyan, de úgy fogalmaz, hogy „tudomásul kell vennünk, hogy végső soron mi, 
megfigyelők vagyunk azok, akik jelentéssel ruházzuk fel" a műalkotást, nem pedig a létrehozó. 
Azaz a végeredmény szempontjából teljesen érdektelen, hogy mit gondolt vagy nem gondolt egy 
elmegyógyintézet ápoltja, miközben elkészítette a képet, szobrot vagy kollázst, és ugyanez a helyzet 
akkor is, ha nem egy outsider művészről, hanem egy műalkotások előállítására képes gépről 
beszélünk. És hasonlóképpen: az irodalomtudós Szegedy-Maszák Mihály is úgy foglamaz 

egyhelyütt, hogy „A művészi érték nem alkotói szándékra vezethető vissza, hanem a befogadás 
során válik érzékelhetővé." 

A technooptimista és transzhumanista nézeteiről ismert amerikai feltaláló, Ray Kurzweil szerint 
„művészetet csináló" gép már létezik is: a képzőművész Harold Cohen AARON nevű programja 
már ma is „eredeti festményeket készít, melyek mindegyike különbözik a többitől. Ha ember 
készítené őket, akkor ezt az embert komoly művésznek tekintenénk" - írja. Nem véletlenül lógnak 
ott a képei a világ különböző múzeumaiban a londoni Tate-től a San Francisco-i Museum of 
Modern Art-ig, és innentől kezdve - még ha az AARON által létrehozott alkotásokat esetleg nem is 
tekintjük igazi művészetnek - eléggé jól el lehet képzelni egy olyan forgatókönyvet, mely szerint a 
számítástechnika a 21. század tudománya mellett a 21. század művészetét is alapvetően át fogja 
alakítani. A zene mellett az irodalmat és a persze képzőművészetet is. 

Jelenleg az egyik legsikeresebb internetes zenei szolgáltatás a last.fm nevű rádióadó, ahol a 
felhasználók nem csupán azt határozhatják meg, hogy milyen zene érdekli őket (pl. country vagy 
klasszikus rock), hanem képesek aszerint kategorizálni is az éppen hallgatott számot, hogy az 
tetszett-e nekik vagy sem, és így a rendszer a hozzájuk hasonló zenei profilúak választásait is 
figyelembe véve fokozatosan megtanulja, hogy mire hogyan reagálnak, és olyan számokat is 
ajánlani fog, amiről ugyan eddig nem ismertek, de összhangban van az ízlésükkel. Idáig nincs is 
ebben semmi különösebben izgalmas azon kívül, hogy ez a megoldás meglepően hatékonyan 
működik. 

Ami a számítógéppel generált irodalmat illeti, a SPIN-TALE nevű program az 1960-as években 
képes volt arra, hogy összefüggő történeteket kreáljon egy adott cél eléréséről. Ennél többre 
azonban nem, és az olvasók számára meglehetősen unalmas volt, ha mondjuk a főszereplő előbb 
éhesnek érezte magát, majd pedig miután kapott néhány bogyót, azokkal elverte az éhét, és már 
véget is ért az egész. 

Amiből a kutatók számára az volt a tanulság, hogy a jól megformált szöveg csupán szükséges, ám 
nem elégséges feltétel, és az érdekességre meg az eredeti fordulatokra is szükség van, ha egy ember 
figyelmét le akarják kötni. Mint ahogy példának okáért a mexikói mesterségesintelligencia-kutató, 
Rafael Pérez y Pérez MEXICA nevű szoftvere is éppen ezt teszi: olyan történeteket generál, melyek 
„nem szerepelnek explicit módon az adatbázisában", és melyeket egy internetes felmérés során a 
megkérdezettek minden szempontból a legjobbak közé soroltak. 

A Pérezhez hasonlóan szintén mesterséges intelligenciával foglalkozó Margaret A. Boden még 
valamikor 1990-ben bevezette a p- és a h-kreativitás fogalmát: az előbbi olyan újdonság 
létrehozására vonatkozik, amely a kigondolója számára új, és a „p" itt „pszichológiait" jelent, és 
erre lenne példa a fentebb említett STAHL vagy éppen King robottudósa. Az utóbbi pedig a 
történeti kreativitást, vagyis olyan tudás létrehozását jelenti, amely eddig az emberiség számára sem 
volt ismert (a „h" alatt a „historical"-t, vagyis történetit kell érteni), és ez az, amit valószínűleg a 
mesterséges tudósoktól is el fogunk várni a jövőben. 

Pérez szerint létezik egy harmadik kategória: a c-kreativitás is, ahol a c annyit tesz mint „computer" 
és amely nem az eredetiség mértékén alapul (bár valójában a h- és p-kreativitás sem abszolút 
kategóriák, mert egy újnak látszó ötletről is kiderülhet, hogy már régebben is ismert volt). A 
komputer generálta kreativitástól pedig már gyorsan eljuthatunk a mesterséges intelligencia 
mintájára bevezetett mesterséges kreativitás (artificial creativity) fogalmáig, illetve addig a 
gondolatig, hogy az ezen a megközelítésen alapuló rendszereket különböző kreatív célokra 
használhatjuk fel. 

Például arra, hogy zenét szereztessünk, történeteket írassunk vagy éppen képeket festessünk velük - 
miként az AARON esetében éppen ez történik. De léteznek már mesterséges kreativitáson alapuló 

zeneszerző programok, valamint olyan zeneszerzők, mint Brian Eno is, akik afféle segédeszközként 
használják az ilyen megoldásokat. Illetve valószínűleg csak idő kérdése, hogy a MEXICA egy 
továbbfejlesztett verziója majd megírja - vagy ha úgy jobban tetszik: létrehozza - az első 
bestsellert. Ami azonban sem azt nem jelenti, hogy a számítógépek által kreált művészet ugyanaz 
lesz, mint amit ma az írók vagy mondjuk a festők csinálnak; sem pedig azt, hogy eközben az 
emberek szükségképpen feleslegessé válnak majd. 

A művészet hosszú időn keresztül azon a meggyőződésen alapult, hogy a mű mindenki számára 
ugyanolyan, és csupán a befogadói értelmezés változik emberről emberre. Mintha a könyv vagy a 
festmény egy rádióadás lenne, amely mindenki felé egyformán sugároz, de közelről sem 
mindenkinek nyeri el a tetszését. Ez azonban - gondoljunk csak a last.fm-re - a jövőben nem lesz 
szükségszerű, és ha egymás mellé tesszük a mesterséges kreativitást meg a last.fm-szerű „személyre 
szabhatóságot", akkor már el is jutottunk egy olyan rendszerhez, amely a felhasználót mindinkább 
megismerve képes a felhasználó ízlésével mindinkább összhangban lévő műalkotásokat készíteni, 
és a végtermék nem egy boltban kapható, hanem egy olyan regény lesz, amely nekünk a lehető 
legjobban tetszik. Egy ilyen szolgáltatással a humán regényírók egészen biztosan nem fognak tudni 
versenyezni. És a festők meg a zeneszerzők sem, és így tovább. 

Ami azonban még mindig nem jelenti a hagyományos értelemben vett művészet végét. Túl ugyanis 
azon a már-már közhelyszerű megállapításon, hogy egyes művészeknek akkor is örömet szerezhet 
az alkotó tevékenység, ha nem kapnak érte semmilyen elismerést, arról sem szabad elfeledkeznünk, 
a művészet kérdés lényegesen bonyolultabb annál, semhogy a tetszés és a művészi érték közé 
automatikusan egyenlőségjelet tehetnénk. De az kétségtelennek látszik, hogy az új helyzet komoly 
kihívások elé állítaná a művészet teoretikusait még akkor is, ha elképzelhető olyan forgatókönyv is, 
ahol a hagyományos emberi szerző által írt regény ugyanúgy megmarad, mint ahogyan a televízió 
elterjedése sem szorítota ki a mozit - bár az is igaz, hogy az 1970-es években egy átlagos amerikai 
család alig ötödannyit költött mozizásra, mint harminc évvel korábban. Vagyis valami olyasmi 
történt, mint a kézműves technológiák esetében is, melyek nem tűntek ugyan el a modern nagyipari 
módszerek megjelenését követően, ám teljesen átértékelődött a szerepükkel együtt a jelentőségük is. 
És persze arra is ismerünk példát, hogy az új megoldás teljesen kiszorítja a régit, mint ahogy a 
kódexmásolást a könyvnyomtatás. És végül az is elképzelhető, hogy minden marad a régiben - de 
én azért nem erre fogadnék. 

A mikroslágerektől a bit alapú festészetig 

Avagy: long tail, művészet és jövő 

. . . nem közömbös, hova hull a befejezett kép, milyen díszlet folytatja, és fejezi be végleg. Nem 
közömbös a művésznek, hogy munkáját köztéren vagy hálószobában, pincében vagy fényben, 
múzeumban vagy zsibvásáron látja-e viszont. 

Louis Aragon: John Heartfield és aforrdalmi szépség. Bajomi Lázár Endre fordítása 
Sikerkönyv, celeb, machimina 

Steve Edwards amerikai művészettörténész szerint nemhogy hírességekkel foglalkozó lapok nem 
igazán létezhetnének a fényképezés nélkül, de maga a celeb jelenség sem. Általában véve pedig „a 
világ nagy része [is] fényképeken keresztül vált ismerőssé a számunkra", azaz: a nagy részéről 
semmit sem tudnánk fényképek nélkül. Hasonlóképpen alapvető átalakulásokat hozott az eredetileg 
az űrkutatás igényeinek kielégítésére kidolgozott digitális fényképezés is, hiszen mára nem csak az 
változott meg, ahogyan a felvételeket létrehozzuk, tároljuk és továbbítjuk, de az is, hogy ma már 
nem tekintjük őket a valóság lenyomatainak, mivel bárki képes lehet manipulálni őket (elég hozzá 
egy kereskedelmi forgalomban kapható számítógép), és ezért számíthatunk rá, hogy a hagyományos 
fényképezés története a jövőben mindössze egy lábjegyzet lesz az új technológia előtti korszakhoz. 
Vagy ott van az úgynevezett machimina. Ez „számítógépes rövidfilmet jelent, amelyet 
számítógépes játékok szoftverével készítenek" akár általános iskolások is, jegyzi meg Chris 
Anderson, a Wired magazin főszerkesztője, és eközben csak a forgatókönyvet kell kitalálniuk. A 
szereplőket, díszletet, stb. a számítógépes játék adja, és az elkészült animációs filmet rendszerint a 
youtube nevű videómegosztóra töltik fel. 

Amire természetesen lehetne azt mondani, hogy bár a benne rejlő ötletesség kétségkívül figyelemre 
méltó, ez azért korántsem jelent olyan forradalmi változást, mint a hagyományos vagy éppen a 
digitális fényképezés; de esetünkben nem is annyira a machimina fontos, hanem az, hogy Anderson 
szerint ez is példa arra, amit „hosszú faroknak" (long tail) nevez, és ami az új technológiának 
köszönhetően létrejövő gyakorlatilag „végtelen választéknak" köszönhetően „átírja az üzlet 
szabályait". Eközben pedig különböző mértékben ugyan, de ez a hosszú farok hatással lehet jó 
néhány területre a zenén és a könyvkiadáson keresztül egészen a festészetig - érdemes feltételes 
módot használni, mert ez jelenleg még inkább csak lehetőség. A celebek pedig egyelőre maradnak, 
még ha máshogy lesznek is fontosak, mint ma. Ugyanis a hosszú faroknak valami olyasmi a 
lényege, hogy „az új rétegpiac nem váltja fel a slágerek hagyományos piacát, csak - most első 
ízben - osztozik vele", és ezt az teszi lehetővé, hogy az utóbbi időben radikálisan csökkentek az 
elérési költségek. Egy átlagos Wal-Mart például négy-, míg az Amazon kb. nyolcszáz ezer CD-t 
kínál, ugyanis míg az előbbinél számolni kell a tárolási költségekkel (egy CD-ből évente legalább 
négyet el kell adni, hogy megérje ott tartani a polcon), addig az utóbbi lényegében nem tesz mást, 
mint nyilvántartja, hogy a különböző (kis)kereskedők milyen, könyv, CD, stb. kínálattal 
rendelkeznek, hogy aztán teljesíteni tudja a hozzá befutó rendeléseket. Ebből a szempontból az 
Amazon jobban hasonlít az internetes aukcióknak mintegy felületet biztosító eBay-re, mint egy 
hagyományos, raktárakkal és polcokkal rendelkező könyvesboltra. 

Ráadásul véges hosszúságú polcok esetén (márpedig minden fizikailag létező polc ilyen) az egyik 
album tárolása szükségképpen azt jelenti, hogy egy másiknak nem jut hely, és ennek megfelelően 
érdemes azt eladásra kínálni, amit az emberek a legnagyobb valószínűséggel vesznek meg. Vagyis a 
legsikeresebbet, és mára jól bevált receptek vannak a közönség meghódítására: lényegében 
nagyipari módszerekkel állíthatóak elő új Elvisek. Anderson gonoszkodó megjegyzése szerint „A 

lényeg a külső megjelenés és a sztároknak tulajdonított személyiség. Maga a zene [eközben] alig 
számít - az előállítását úgyis szakemberekre bízzák (a No Strings Attached alkotóinak száma 
például 52)." 

Ez önmagában még mindig nem biztos, hogy probléma lenne, az viszont már igenis az, ha a 
sikertermékek a korlátozott hozzáférést biztosító rendszerekben: a „tégla és habarcs", vagyis 
fizikailag is létező mozikban, CD-boltokban, televíziós csatornákon, könyvesboltokban stb. minden 
mást kiszorítanak - függetlenül annak minőségétől. Vagyis egyfelől a felhasználó (fogyasztó) nem 
férhet hozzá bármilyen, elvileg létező és esetleg őt érdeklő termékhez, hanem csak a sikeresekhez. 
Másfelől viszont bár az eladó azért specializálódik a sikertermékekre, mert így tudja a legnagyobb 
hasznot elérni, azért még jobban járna, ha emellett - többletköltség nélkül - minden mást is 
forgalmazni tudna. Éppen ez az, amit az Amazon is megvalósít, lévén egy újabb könyv, CD vagy 
bármi más elektronikus hozzáférhetővé tételének költsége egy bejegyzés az adatbázisban, vagyis: 
gyakorlatilag nulla. 

És ezzel már el is jutottunk a „hosszú farok felfogáshoz", mely szerint a toplistás termékek mellett 
összehasonlíthatatlanul több olyan van, amelyből kevés vagy éppen nagyon kevés fogy. De 
bármennyire is eltávolodunk a görbe elejénél található, bombaüzletet kínáló résztől, valamennyi 
kereslet mindig lesz a különböző termékekre - és éppen ez itt a lényeg. 

„Fogjuk fel apályként a csökkenő terjesztési költségeket - javasolja Anderson. A vízszint 
csökkenésével új földterületek bukkannak elő a víz alól, melyek mindig is ott voltak, csak éppen a 
tenger alatt", és ezért eddig nem voltak elérhetőek a számunkra. Pedig nem csupán holmi 
homokzátonyokkal, hanem meglehetősen nagy szigetekkel van dolgunk: az Amazon bevételének 
egynegyede nem a legnépszerűbb 100 ezer könyvből származik, és „a történelem folyamán [most] 
első ízben azonos gazdasági alapokra került a tömeg- és rétegtermék". 

Ami persze többek között azért lehetséges, mert a megfelelő kínálat mellett megfelelő 
keresőeszközök is a rendelkezésünkre állnak, hogy a segítségükkel kiszűrjük a Harry Potter-szerű 
sikerkönyveket, celebeket és hasonlókat tömörítő csúcson túli „hosszú farokból" a minket érdeklő 
tartalmakat mindazok közül, amik nem érdekelnek vagy éppen egyenesen szemétnek minősülnek a 
számunkra, és az ilyesmiből rengeteg van még akkor is, ha a különböző emberek gyakorta 
különböző dolgokat tartanak ilyennek. 

Perszonalizáció a demokráciában 

Nem véletlen tehát, hogy a hosszú farok jelenség azt követően jelent meg az interneten, hogy 
megjelent a Google, és a korábbiaknál nagyságrendekkel vált hatékonyabb a keresés. 
A gyakorlatilag korlátlan kínálat azonban korántsem mindenkinek tetszik. Cass Sunstein amerikai 
jogász már 2000 körül azt írta a „demokrácia perszonalizációjával" és „testre szabhatóvá válásával" 
kapcsolatban, hogy a társadalom működőképességéhez szükség van rá, hogy az emberek olyan 
tényekkel, állításokkal, véleményekkel is találkozzanak, melyeket maguktól nem választanának, 
mivel irritálná őket, vagy nem értenének egyet velük. Hiszen csak így szembesülhetnek különböző, 
az övéktől eltérő álláspontokkal is. Továbbá az is szükséges, hogy legyenek közös élményeik, mert 
ezek szolgálnak a társadalom ragasztóanyagául. Ez viszont csak akkor lehetséges, ha bizonyos, 
ismét csak a társadalom számára alapvető fontosságú hírek mindenkihez eljutnak, és a „hosszú 
farok" éppen ez ellen hat, amikor lehetővé teszi, hogy a korábban elképzelhetetlen túlkínálatban 
egyszerűen elsikkadjanak az ilyen információk. Sunstein egyik példája a TiVo nevű, programozható 
digitális televíziós készülék, mivel ezt használva a felhasználó lényegében mindent ki tud fiiterezni, 
ami nem érdekli, és ma már valóban ott tartunk, hogy aki nem a hagyományos média (rádió, 
televízió, nyomtatott újság), hanem kizárólag egy önmaga által összeállított RSS-hírfolyam alapján 

tájékozódik (mint ahogy például én is teszem), az esetleg napokig nem szerez tudomást az országát 
- és így őt is - közvetlenül érintő eseményekről. 

Ugyanekkor Sunsteinnel ellentétben Howard Altman amerikai újságíró inkább azt emeli ki, hogy a 
jelenlegi média kritikusai szerint az USA lassanként olyan országgá válik, ahol az emberek többet 
tudnak a népszerű tévéműsorok „nézettségi csatáiról", mint a bagdadi csatáról, és O. J. Simpson 
pere is „érdekesebbnek" bizonyult a számukra a koszovói háborúnál. Ami több mint aggasztó, 
hiszen ha nem tájékozottak, akkor nem is lesznek képesek megalapozott döntéseket hozni. Vagyis 
Altman a jelenlegi megoldást találja aggályosnak, de ha igaza van, akkor ebből mindössze annyi 
következik, hogy most sincs minden rendben a médiával. Ettől még nyugodtan elképzelhető, hogy a 
korlátlan önfilterezés világa legalább ugyanolyan rossz lesz (ha ugyan nem még rosszabb) a 
demokráciára nézve, mint a mostani. 

Ha már a hosszú farokkal kapcsolatos ellenvetéseknél tartunk, akkor azt se felejtsük el, hogy amikor 
a különböző tartalomszolgáltató óriás szervezetek és az érdekeiket képviselő jogvédők arra 
panaszkodnak, hogy a „tartalomkalózkodás" miatt folyamatosan csökkennek a bevételeik, akkor azt 
figyelmen kívül szokták hagyni, hogy a CD-vásárlások számának visszaesése nem csak az „illegális 
letöltögetők" tevékenységére vezethető vissza, hanem az is komoly szerepet játszik benne, hogy a 
hosszú farok által lefedett területek elérhetővé válása egyben a hagyományos slágerek iránti 
érdeklődés csökkenését is jelenti, és az emberek, ha vásárolnak is, a nagy zenekiadó által futtatott 
sztár műve helyett esetleg egy kevésbé ismert szerzőt vesznek meg. 

Vagyis: bár Anderson szerint a hagyományos közgazdaság a szűkösségen alapult, ez az új korszak 
viszont már nem, a valóság az, hogy a szűkösség továbbra is meghatározó marad - csak éppen 
esetenként más módon. Aki az egyik számot hallgatja, az nem hallgatja ugyanakkor a másikat is, és 
ez egyben azt is jelenti, hogy bár elképzelhető, hogy az új modell jó a felhasználóknak és jó a 
kereskedőknek is, egyáltalán nem biztos, hogy azoknak is jó, akik az egyes területek monopóliumait 
birtokolják - és erről Anderson mintha megfeledkezne. A szupermarketek sikere az autón 
(méghozzá olcsón üzemeltethető autón) meg az 1937-ben megjelent bevásárlókocsin, az ingyenes 
parkolási lehetőségen meg az otthoni hűtőszekrényen egyaránt múlott: egy vagy két tényező 
önmagában nem lett volna elég. Most nagyon hasonló a helyzet, és amennyiben a három 
szereplőből (fogyasztó, szolgáltató, termelő) az egyik nem érdekelt a dologban, akkor egyáltalán 
nem biztos, hogy minden területen sikerülni fog a váltás. A két jellegzetes mai, Anderson által is 
sokszor említett „hosszú farok terület" a zene és a könyv. Ezek egyfelől viszonylag egyszerűen 
előállíthatóak egy garázsban vagy egy dolgozószobában, és eközben a hozzájuk kapcsolódó jogok 
is viszonylag egyszerűen szabályozhatóak (nagyon leegyszerűsítve: a szerzőket illetik meg). Egy 
film esetében azonban bonyolultabb a helyzet, és mint maga Anderson is említi, az alternatív filmek 
Sundance fesztiválján bemutatott mintegy 6 ezer alkotásból kevesebb mint egy tucat jelenik meg a 
hivatalos terjesztői hálózatokban, ugyanis a különböző, filmzenéhez fűződő jogok miatt nem lehet 
őket forgalmazni. Vagyis ahhoz, hogy az új, hosszú farok alapú megközelítés az eddiginél jobban el 
tudjon terjedni, a jogi szabályozásnak is meg kellene változnia. 

Másfelől az is látszik, hogy bár a témával foglalkozók mindeddig nem szenteltek igazán figyelmet a 
modell korlátainak, egészen biztosra vehető például, hogy a közeljövőben nem fog mondjuk long 
tail-en alapuló építészet megjelenni. Ugyanis ez egy túlságosan költséges terület. Deyan Sudjic brit 
építész szerint az építészet azért kénytelen állandóan a hatalomhoz törleszkedni, mert „Az építészeti 
alkotások megvalósításáról mindig is a hatalom birtokosai rendelkeztek, nem az építészek", ugyanis 
nekik álltak és állnak megfelelő erőforrások a rendelkezésükre. 

Vagyis bármilyen meggyőzően hangozzék is elsőre, hogy „ha a XX. századi szórakoztató ipar a 
sikertermékekről szólt, akkor a XXI. századi a rétegalkotásokra fog épülni"; és hogy a 



34 



Dr. Galántai Zoltán : Tudomány, művészet, jövő 

hagyományos slágert a csupán kis közösségek/rajongó táborok számára érdekes mikrosláger váltja 
fel, a költségtényező azért továbbra is megkerülhetetlen marad, és ha túl sokba kerül az előállítása, 
akkor nem fog alternatívaként megjelenni. A machimina hosszú farok szubkultúráját is a viszonylag 
nagy teljesítményű hardver, a szoftver és a gyors internetelérés viszonylag olcsóvá válása tette 
lehetővé. 

A long tail művészete 

És akkor sem fog alternatívaként megjelenni, ha a hagyományos értelemben vett magas 
képzőművészetről, illetve annak „húzóágágazatáról", a festészetről beszélünk. Méghozzá két okból 
nem. 

Először is: John Howkins brit szakíró megkülönbözteti a szellemi alkotások „kézzelfogható" és 
„nem kézzelfogható" részét, és attól, hogy megvásárolom a Háború és békét, csak a könyvpéldány 
lesz az enyém, nem pedig a „nem kézzelfogható" része. Egy festmény azonban a jelenlegi felfogás 
szerint kizárólag eredeti formájában ér valamit, és még a legtökéletesebb másolat sem érhet fel vele. 
A fényképek esetében kissé más a helyzet (bár a művészi felvételeknél nem egy, hanem néhány - a 
művész által meghatározott számú - eredetiről beszélünk, tehát nem is olyan nagy a különbség a 
festményekhez képest). A reprodukcióval kapcsolatban persze eljátszhatnánk azzal is, hogy milyen 
hatása lenne az eredetiségnek jelenleg kitüntetett figyelmet szentelő művészeti piacra, amennyiben 
a nanotechnológia lehetővé tenné az egymással minden szempontból tökéletesen megegyező 
példányok előállítását, melyeknél elvileg sem merülhet fel a megkülönböztethetőség, hiszen 
atomról atomra azonosak. A kérdés bizonyos értelemben nem új: a netes művészet megjelenésekor 
úgy próbálták megmenteni az „eredeti példány" fogalmát, hogy az adott merevlemenezen vagy 
domain név alatt tárolt műalkotást tekintették annak. De számunkra most fontosabb ennél az, hogy 
ki fog-e terjedni a hosszú farok hatása a művészetre is, és erre minden bizonnyal az válasz, hogy 
attól függ, hogy az elit művészetről beszélünk-e vagy sem. 

Amikor az 1970-es évek végén felbukkanó punk rock azt a felfogást kezdte képviselni, hogy nem 
feltétlenül kell virtuóznak lenni ahhoz, hogy koncertet adjunk, akkor Anderson megfogalmazásával: 
„a punk rock csökkentette az alkotásban való részvétel küszöbértékét" - ami persze nem jelenti azt, 
hogy egy rétegmű feltétlenül alacsonyabb szintű esztétikai vagy hozzáértésbeli/technikai igényeket 
támaszt létrehozójával szemben. Viszont azóta a hagyományos sztárok folyamatosan veszítenek el 
rétegkultúrákhoz pártoló hallgatókat. Egy, a rangos nemzetközi kiállításokon szereplő művésszel 
azonban, akinek a neve ott van a Németországban évente összeállított Kunstkompass 100-as listáján 
is, ez egyszerűen nem fordulhat elő. 

Harry Bellet francia művészettörténész arra a kérdésre, hogy „miként lehet bejutni aközé a mintegy 
harminc művész közé, akiknek műveiért bármit megadnak?", kétségtelenül kissé leegyszerűsítő 
módon azt válaszolja, hogy a recept mindössze annyiból áll, hogy össze kell ismerkedni a 
legnagyobb műgyűjtőkkel vagy legalább az asztaltársaságukból valakivel. 

Ugyanis a modern művészet értékének megítélésében - ismét csak kissé leegyszerűsítve - az az 
elsődleges, sőt, lényegében az egyedüli szempont, hogy mennyit hajlandóak az alkotásért fizetni a 
piacot meghatározó gazdagok, és a művészet gazdaságtanával foglalkozó angol Iáin Robertson 
egyenesen úgy fogalmaz, hogy „a művészet csakis akkor művészet, ha bizonyos mechanizmusokon 
halad keresztül"; és mivel a pénz teszi lehetővé, hogy kifejezzük a művészettel kapcsolatos 
választásainkat, ezért „a művészet kizárólag akkor művészet, ha pénzt adnak érte". A korábban a 
művészet megítélésében kulcsszerepet játszó esztétikai és egyéb megfontolások pedig nem 
érvényesek többé, és az már csak azért is problémás, mert miként Hantos Károly képzőművész és 
művészetteoretikus említi, az, hogy a „szellemi produktumokra" is kiterjesztjük a „gazdasági 

logikát", „kockázatos mellékhatásokkal jár... [hiszen] A művészeti produktumok alapvetően... nem 
a tárgyi gazdagodást célozzák", vagy legalábbis nem kellene, hogy így legyen. 
A témának persze óriási szakirodalma van ugyan egészen az azt tárgyaló könyvekig bezárólag, 
hogy valóban „véget ért-e a művészet" az általunk eddig ismert formában, de túl messzire vinne, ha 
ebbe most belemennénk. Úgyhogy maradjunk inkább annál, hogy ilyen körülmények között a 
közeljövőben egészen biztosan nem lesznek változások a nemzetközi művészeti piac ezen szintjén, 
az úgynevezett alfa művészet: a nagy aukciós házak és nemzetközi művészeti fesztiválok világában 
(itt az „alfa" természetesen csupán besorolást, nem pedig minősítést jelent). 

Hiba lenne azonban ezt az egész területet homogénnek és mindenütt egyformának tekinteni, melyet 
mindenütt Robertson pénzen alapuló gazdaságtana határoz meg. Hiszen miként Anderson is írja, 
„nem ugyanaz készteti alkotásra a görbe csúcsának és végének képviselőit", és míg a hagyományos 
„sikerorientált szektorban": a fejnél „hagyományos monetáris gazdaságként indul", addig „a végén 
nem monetáris gazdaságként fejeződik be", és a kettő között ott található egy átmeneti zóna is. 
Várhatóan a különféle „amatőr", vagyis nem hivatásosan, kenyérkereseti céllal végzett 
tevékenységek a jövőben természetesebbé és elfogadottabbá fognak válni a hosszú farok által kínált 
lehetőségek hatására, és ennek megfelelően a mainál elfogadhatóbb lesz a hivatalos képzettséggel 
rendelkező művészek számára is a gondolat, hogy másból származik a jövedelmük, mint ami az 
életcéljukat jelenti. 

Egyes mai művészek megpróbálják ugyan az internet által biztosított technológiákkal elérni a 
potenciális célközönséget (ilyen kísérlet például a Magyar Képzőművészeti Egyetemet végzettek 
műveit a weben közzétevő Artmanager vagy a nemzetközi szinten működő myartspace.com), és így 
megpróbálják eladni hagyományos technikával készült, vászon és festék alapú képeiket, de ezzel - 
a fentebbiek értelmében - egészen biztosan nem fognak bekerülni a fősodorba, a világ vezető 
művészei közé. Voltak már hasonló kísérletek az 1970-es években is: ekkor az amerikai művészek a 
hagyományos kereskedelmi formák alternatívájaként kollektív galériákat és hasonlókat alapítottak, 
de ha egy-két személyes sikert elkönyvelhettek is, maga a rendszer változatlan maradt. 
Elképzelhető viszont, hogy a jövőben mégis komoly változások fognak lejátszódni a 
képzőművészetben a nem a csúcsokhoz tartozó részeken. 

Eva Bauer osztrák szociológus szerint a társadalomtudományokkal foglalkozó tankönyvdefiníciók 
szerzői gyakran elfeledkeznek arról, hogy egy elméletre nem lehet időtől és helytől független 
meghatározást adni, ugyanis a definíció „a mindenkori elméleti modell függvénye", és ugyanez a 
helyzet a művészet meghatározásával is. Hans Belting német művészettörténész például arról ír Kép 
és kultusz című kötetében, hogy a középkorban éppenhogy nem tiltották, hanem támogatták a 
másolást (amennyiben az pontos volt), mert a szentképeket lényegében a szentek megjelenésének 
tekintették. Nem véletlenül az kötetének alcíme, hogy „A kép története a művészet korszaka előtt", 
ugyanis ezek szerint az akkori fogalmak olyan mértékben térnek el a most használtaktól, hogy a 
modern értelemben vett műalkotás fogalma sem értelmezhető. Azaz teljesen más az értelmezési 
rendszer, és miért is ne tételeznénk fel, hogy a jövőben is hasonlóan radikális átértelemzésekre fog 
sor kerülni. Talán akár már a közeljövőben is. 

Bili Gates már 1989-ben megalapította a Corbis nevű céget, amely képek digitális felhasználási 
jogait vásárolja meg tízmilliószámra, hogy aztán szabadúszó újságíróktól és reklámcégektől kezdve 
a mobilszolgáltatókig mindenkinek tovább adja. Az üzlet persze akkor válna igazán naggyá, ha a 
szobánk falán lógó képeket is digitális kijelzők váltanák fel, és ha nagyjából mindenütt másutt is 
digitális kijelzők jelennének meg, ahol egyelőre még hagyományos, statikus képeket használunk a 
rajongók pólóján díszelgő celebfényképekig bezárólag. 

Ami viszont esetleg ahhoz fogható változást fog eredményezni, mint ami a hagyományosról a 

digitális fényképezésre való áttéréskor következett be. Ha akkoriban ahhoz a gondolathoz kellett 
hozzászoknunk, hogy a fényképek elsősorban bitek formájában, nem pedig papíron létező 
felvételként léteznek, akkor most majd esetleg ahhoz a gondolathoz is hozzászokunk majd, hogy a 
képek általában véve is inkább léteznek digitálisan, mint kézzelfogható formában - még akkor is, 
ha esetleg művészi képről van szó. Pontosan ugyanúgy, mint a hosszú farok rétegművészetének 
fájlmegosztókról letölthető mikroslágere vagy egy videó a youtube-on, és hogy a művészetek 
eddigi, digitális formáitól meg lehessen különböztetni, nevezzük ezt mondjuk bit alapú festészetnek. 
Amennyiben bekövetkezik az erre való átállás, úgy nem lesz érdemes a mai értelemben vett 
eredetiségről beszélni, és talán mondanunk sem kell, hogy ez teljes mértékben fel fogja forgatni a 
művészeti életet. Esetleg még az is elképzelhető, hogy az alfa művészetbe nem is fogják beengedni 
ezt a fajta bitalapú művészetet, mivel az működésképtelenné tenné azt a kiválasztott kevesek 
döntésein alapuló rendszert, ahol hasonlóképpen kiválasztott kevesek azok, akik előállítják a pénzek 
és tulajdonjogok cseréjét lehetővé tevő (művészi) termékeket. 

Persze nem ez lenne az első eset, hogy a műtárgypiac különböző szinteken különböző módokon 
működik. A 19. századi Nagy-Britanniában például „kétrétegű" volt, és a „csúcson" nagy méretű, a 
vásárló státuszát kifejező festményeket kerestek; „alul" viszont a két vagy három shillinges 
metszetek sokszorosítási jogának megszerzése jelentette az igazi üzletet. 

De hogy visszatérjünk a hosszú farok hatásához: ez üzleti szempontból az alfa művészet alatti 
szinteken valami olyasmit fog eredményezni, hogy aki a megfelelő hálózat birtokában a különböző 
képmegjelenítőkig: fali kivetítőkig és ruhamonitorokig egyaránt eljuttatja a vizuális tartalmat, az a 
mostani Amazonhoz hasonló helyzetben találja magát, és mivel a hosszú farok 
szabályszerűségeinek értelmében gyakorlatilag többletköltség nélkül adhat hozzá újabb elemeket a 
terméklistájához, ezért miért is ne tenné. Miért is ne kínálna gyakorlatilag korlátlan mennyiségű 
képet. Nicholas Mirzoeff, a vizuális kultúra amerikai szakértője szerint az időben előre haladva 
egyre inkább képpé változtatunk mindent még akkor is, ha ezek a dolgok eredetileg „nem is vizuális 
természetűek": gondoljunk csak a szem számára láthatatlan struktúrákat megjelenítő Röntgen- meg 
az emberi agy struktúrájáról készült hamisszín-felvételekre vagy éppen a Hubble űrteleszkóp 
felvételeire a számunkra amúgy szintén láthatatlan galaxisokról. Amennyiben a fentebb vázolt, a 
hosszú farok hatását leíró forgatókönyv igaznak bizonyul, úgy valóságos vizuális forradalom előtt 
állunk, és ez ki fog hatni a képzőművészetre is. 

Ma egy pályakezdő képei is annyiba kerülnek (az adók, a galéria haszna, stb. miatt), hogy egy 
átlagos művészetkedvelő nem fogja megvásárolni eredetiben még akkor sem, ha jónak tartja, arra 
játszani pedig, hogy esetleg majd egyszer befut, figyelembe véve ennek statisztikai valószínűségét, 
valójában nem érdemes. Ugyanekkor persze reprodukciók sincsenek róla, mert azoknak is 
viszonylag magas az előállítási költsége, és egy nem ismert névnél nem érné meg. Amennyiben 
viszont „a részvétel küszöbértéke" a képek területén is radikálisan csökken, és nem lesz egy 
műalkotáshoz való hozzáférés megfizethetetlenül drága (vagy éppen gyakorlatilag lehetetlen), akkor 
a sztárfotók, dokumentum- és születésnapi felvételek, természeti képek, giccsek és egyebek mellett 
valóban elérhetővé fog válni a számunkra a digitálisan létező új művészet is, amit a fiatal 
képzőművészek hoznak létre, akik emellett persze rendelkezni fognak valamilyen pénzkereső 
foglalkozással is - valahogy úgy, mint a könyvüket magánúton megjelentető szerzők vagy a 
szombat esténként játszó zenekarok. Vagyis erősen úgy tűnik, hogy úton vagyunk a rétegkultúra 
felé, amely - amennyiben valóban digitalizálódik - az eddiginél szélesebb rétegek számára teszi 
majd elérhetővé a bit alapúvá váló festészetet, és ez szerintem jóval ígéretesebben hangzik, mintha 
az eddigiek folytatódnának. 
A többit pedig majd meglátjuk. 

A művészet jelentésétől a művészet jövőjéig 

Nincsenek művészetek, nincsenek betűk, nincsen társadalom; és ami a legrosszabb, az nem más, 
mint az erőszakos haláltól való folyamatos félelem meg az arra való lehetőség, hogy ez 
bekövetkezzen; és az ember élete magányos, nyomorúságos, veszélyes, kegyetlen és rövid. 
Thomas Hobbes: Leviatán 

Bevezetés helyett: a kozmológia vége 

Hozzávetőleg száz milliárd év múlva a tudósok (feltéve persze, hogy lesznek még egyáltalán 
olyanok) ismét egyfajta Hubble kora előtti világmindenségben fognak élni, vagyis egyfajta 
„szigetuniverzumban". Elvileg sem lesz ugyanis lehetőségük más galaxisokat megfigyelni, és 
tudomást szerezni arról, hogy szűkebb kozmikus környezetünkön, a csillagokkal benépesített 
Tejútrendszeren kívül bármi más létezik. 

Addigra ugyanis az Univerzum gyorsuló tágulása következtében a hozzánk legközelebb eső 
galaxisokon kívül minden láthatatlanná fog válni a számukra, mivel minden túlságosan messzire 
kerül ahhoz, hogy elérjen hozzájuk a fénye. Ráadásul az Ősrobbanás nyomai is megfigyelhetetlenné 
válnak (ismét csak azért, mert a távolból nem jutnak el hozzánk a jelek), és innentől kezdve - írják 
Lawrence M. Krauss és Róbert J. Scherrer asztrofizikusok - szükségképpen meg fog szűnni a 
kozmológia tudománya, hiszen az adatok hiányában nem lesz majd lehetőség tudományosan 
megalapozott kérdéseket feltenni az Világegyetem múltjával vagy jövőjével kapcsolatban. 
Ez meglehetősen szélsőséges, ám remélhetőleg érzékletes példa arra, hogy az időben előre haladva 
olyan fogalmak is az értelmüket vesztik, amelyeket ma természetesnek tartunk. Illetve, mivel a 
modern kozmológia csak az 1920-as évek végétől kezdett kialakulni, amikor Hubble kimutatta, 
hogy táguló világmindenségben élünk, ezért nyilvánvalóan nem lenne értelme korábban is mai 
értelemben beszélni a kozmológiáról. 

És persze hasonló a helyzet a társadalomtudományokban is: egyáltalán nem szükségszerű, hogy egy 
ma létező fogalom korábban is létezzen - és ha létezik is, akkor esetleg ugyanúgy teljesen más 
jelentéssel bírhat, mint ahogyan a világmindenség fogalma is egy Hubble előtti, illetve egy Hubble 
utáni csillagászatban. Ezért is mondja azt Eva Braun osztrák szociológus, hogy „Minden 
elmélettörténeti bemutatás elején legelőször is az a kérdés vetődik fel, hogy mikor született a 
vizsgált elmélet", mivel maga a kutatási terület is a „mindenkori elméleti modell függvénye", és így 
az idő függvényében változhat, hogy mi tartozik hozzá. 

Valószínűleg érdemes ezt szem előtt tartani, amikor azt a kérdést tesszük fel, hogy „mi a művészet". 
És hasonlóképpen érdemes szem előtt tartani akkor is, amikor azt a kérdést tesszük fel, hogy milyen 
jövőt tartunk valószínűnek (vagy legalább elképzelhetőnek) a művészettel kapcsolatban. 

Rossz válaszok hibás kérdésekre? Családi hasonlóság 

Megtehetjük, hogy magát a kérdésfelvetést is hibásnak tekintjük, ahogyan azt például a filozófus 
Morris Weitz is teszi. 

Miként a hozzá hasonlóan filozófus Nigel Warburton megjegyzi, az a feltételezés, hogy az olyan 
„kulturálisan létrehozott koncepciók" jelentése pontosan meghatározható, mint amilyen az 
„igazság", az „erény" vagy éppen a „művészet", legalább a platóni dialógusokig vezethető vissza. 
Ezekben Szókratész abból, hogy beszélgető társai nem képesek egyes fogalmakat pontosan 
meghatározni, nem arra a következtetésre jut, hogy a pontos definíció esetleg nem is lehetséges, 
hanem mindössze arra, hogy az adott próbálkozások a beszélgetés folyamán nem vezettek 
eredményre. Ám elvileg élhetnénk azzal a feltételezéssel is, hogy eleve reménytelen vállalkozásról 



40 



Dr. Galántai Zoltán : Tudomány, művészet, jövő 



van szó - elvégre attól, hogy megpróbálunk valamire pontos meghatározást találni, még nem biztos, 
hogy az (az általunk használt fogalomrendszeren belül) valóban létezik is. 

Jorge Luis Borges argentin író Képzelt lények könyve című művében nem kevés iróniával egy 
olyan, a valóságban feltehetően nem létező kínai enciklopédiát említ, amelyben az állatok az alábbi 
kategóriákba vannak besorolva: „(a) a Császár birtokát képezők; (b) a bebalzsamozottak; (c) a 
megszelídítettek; (d) szopós malacok; (e) szirének; (f) mesebeliek; (g) a szabadban futkározó 
kutyák; (h) az ezen osztályozásban foglalt állatok; (i) amelyek rohangálnak, mintha csak 
megvesztek volna; (j) a megszámlálhatatlanok; (k) amelyeket roppant finom teveszőr ecsettel 
festettek; (1) stb.; (m) amelyek az imént törték el a korsót; (n) amelyek távolról legyeknek 
látszanak." 

Michael Foucault francia filozófus szerint ez a felsorolás lényegében arra a kérdésre irányul, hogy 
miként csoportosítjuk a különböző dolgokat és fogalmakat, és mintha Weitz számára ez lenne a 
kérdés a művészet esetében is, ahol Leonardo Utolsó vacsorája - a jelenlegi felfogás szerint - egy 
kategóriába kerül azokkal a konzerves dobozokkal, melyekben a rajtuk olvasható felirat szerint 
Piero Manzoni olasz művész ürüléke található, és amelyeket nem csupán az arany árának 
többszöröséért vásárolnak meg a különböző művészeti aukciókon, de például a londoni Tate 
Múzeumban is van belőle egy példány (egészen pontosan a 04-es számú). 

A művészi jelenségek széles skálájából Weitz arra a következtetésre jut, hogy túlságosan különböző 
jelenségekkel van dolgunk ahhoz, hogy egyetlen meghatározással át lehessen mindegyiküket fogni, 
és ezért valójában nem is létezik a művészetnek valamiféle esszenciája, amely alapján 
meghatározhatnánk, hogy mit értsünk alatta. 

Amennyiben viszont elvetjük az egyértelmű definíció lehetőségét, úgy marad a családi hasonlóság. 
Wittgenstein Filozófiai vizsgálódások című kötetében azt írja, hogy „Ahelyett, hogy megadnék 
valamit, ami mindabban, amit nyelvnek nevezünk, közös, azt állítom, hogy ezekben a 
jelenségekben egyáltalán nem egyvalami közös, ami miatt aztán mindegyikre ugyanazt a szót 
alkalmazzuk - hanem egymással számos különböző módon rokonok". Másik példaként a játékokat 
hozza fel, mondván, hogy a táblajátékok, küzdő sportok, labdajátékok, stb. esetében is családi 
hasonlósággal van dolgunk, és Weitz ezt a wittgensteini megoldást akarja alkalmazni a „mi a 
művészet" kérdésére is. Azaz abból indul ki, hogy nincs ugyan egyetlen, minden műalkotásban 
megtalálható közös elem, de az egyes művek úgy hasonlítanak egymásra, mint „azok a különböző 
hasonlóságok, melyek egy család tagjai között állnak fenn: termet, arcvonások, a szem színe, a 
járás, a temperamentum, stb.," - hogy ismét Wittgensteint idézzük. 

Weitz egyébként már csak azért is fontosnak tartja kijelenteni, hogy nem csupán nem lehet, de nem 
is szabad megpróbálni zárt definíciót adni erről a művészet nevű, nyitott területről, mert úgy véli, 
hogy egy ilyen definíció korlátozná vagy egyenesen „felszámolná... magának a kreativitásnak a 
feltételeit a művészetben." 

Warburton ennél jóval enyhébben fogalmazva viszont mindössze annyit mond, hogy „nincs egy 
olyan relációs tulajdonság", amely lehetővé tenné, hogy a családi hasonlóság helyett valamilyen 
más megoldást válasszunk, „vagy ha van is, akkor az nem különösebben informatív". 
Ám bármilyen meggyőzőnek is tűnjenek a fentebbiek, a családi hasonlóság koncepciójával több 
gond is van. 

Először is, a családtagok nem azért egy család tagjai mert hasonlít az arcuk, a mozgásuk, és így 
tovább - ezzel az erővel minden embert a családom tagjának kellene tekintenem. Elvégre ha nem 
határozzuk meg előre, hogy milyen vonások számítanak, akkor biztosan fogok valami közösét 
találni magammal bárki másban. Az újságírók szívesen számolnak be olyasmikről, hogy „Vannak 
olyan, születésükkor szétválasztott egypetéjű ikrek, akiknek egyaránt vörös bársony kanapé tetszik 

a nappaliban, és a kutyájukat Ernestnek hívják". Viszont amennyiben nincs valamiféle, a kanapé- 
vagy a kutyanév-kedvelést meghatározó gén (és biztosak lehetünk benne, hogy nincs ilyen), akkor 
egyszerűen véletlen egybeeséssel van dolgunk. „Szerzőtársammal együtt mindkettőnknek Volvo 
kombija van... pedig becsületszavunkra nincs közöttünk semmiféle rokoni kapcsolat", írja az 
ilyenek „logikáját" kifigurázva a biológiai Nobel-díjas James Watson. 

Ez egyben azt is jelenti, hogy nincs értelme a wittgensteini értelemben vett családi hasonlóságról 
beszélni a nyelv, a játékok vagy éppen a művészet esetében, mivel mi sem azért vagyunk rokonok, 
mert hasonlít egyik vagy másik tulajdonságunk, hanem azért, mert génkészletünk kisebb vagy 
nagyobb része közös (lévén, hogy rokonok vagyunk). Viszont a „családi hasonlóságra utaló" 
tulajdonságokban bárki mással is osztozhatunk anélkül, hogy rokoni kapcsolat lenne közte és 
közöttünk. És hasonlóképpen: miközben tudom, hogy nem vagyok a kutyám rokona még akkor 
sem, ha a testszőrzetünk színe esetleg hasonlít is (és mindketten két-két szemmel, egy szívvel, két 
füllel, stb. rendelkezünk), a művészetek állítólagos családi rokonsága esetében nincsenek 
eszközeink arra, hogy egy ilyen megkülönböztetést tegyünk, és azt mondjuk, hogy bizonyos 
alkotások a fennálló hasonlóságok ellenére sem rokonok, és nem tartozik ugyanabba a kategóriába 
mondjuk a legismertebb fiatal brit művész, Damien Hisrts „The Physical Impossibility of Death in 
the Mind of Someone Living" című műve, a tartósító szerben úszkáló cápa meg van Gogh-tól a 
Napraforgók. Azaz: a családi hasonlóság valójában nem alkalmas arra, hogy megkülönböztessük 
egymástól a művészetet meg a nem művészetet. 

Ráadásul fennáll az a veszély is, hogy ha nem sikerül használható meghatározást találni valamire, 
úgy abból fogunk kiindulni, hogy azért vallottunk kudarcot, mert ilyen meghatározás nem is létezik, 
és pusztán családi hasonlóságról van szó. Azaz a családi hasonlóság olyan eszköz, amihez annál 
inkább fogunk fordulni, minél kevésbé boldogulunk. Akár azért, mert a keresett meghatározás nem 
is létezik, akár pedig azért, mert egyszerűen nem bánunk ügyesen a fogalmakkal - de persze az adott 
esetben sosem fogjuk tudni megmondani, hogy valójában melyik ok van a háttérben. 

A művészet mint minősítés és mint besorolás 

Az viszont, hogy nincs értelme a családi hasonlósághoz fordulni, amennyiben azt akarjuk kideríteni, 
hogy kis is jelent a „művészet" fogalma, nem feltétlenül jelenti azt, hogy sikerrel fogunk járni, ha 
egy jól definiált és egyértelmű meghatározást keresünk. Elvégre az egyik módszer hibás volta nem 
garancia a másik használhatóságára. 

Mint ahogy az sem biztos, hogy megoldást jelent, ha megpróbáljuk a művészet fogalmát Wietz 
nyomán két részre osztani, és azt állítani, hogy ennek a fogalomnak valójában két, egymástól jól 
elkülöníthető értelme van: a minősítő és a besoroló. Pedig éppen ezt a felfogást fejlesztette aztán 
tovább George Dickie kortárs amerikai filozófus, aki a besoroló kategóriából kiindulva és az 
úgynevezett intézményelméletet kidolgozva úgy fogalmaz, hogy „A művészi alkotás olyan 
artefaktum [mesterséges tárgy], amelyet azért hoztak létre, hogy a művészi világ (artworld) 
nyilvánosságának mutassák be". 

Tehát ha művészetet akarunk létrehozni, akkor egyfelől szükségünk van valakire, aki a műalkotást 
létrehozza, és eközben a művészi alkotás folyamatát akár nagyon tágan is értelmezhetjük, és 
mondhatjuk azt, hogy a tengerparton talált uszadékfát is műalkotássá változtathatjuk azáltal, hogy 
bevisszük egy galériába. A művészi tevékenység ez esetben nem a faragás vagy a festés, hanem a 
fadarab kiválasztása lesz. Vagy - eszerint a felfogás szerint - példaként említhetnénk azt a teljesen 
közönséges, fürdőszoba felszerelési szaküzletekben kapható piszoárt is, amelyet Duchamp 
választott ki és küldött be 1917-ben „R. Mutt" aláírással a Független Művészek zsűrijének New 
York-ban. 

A művész azonban önmagában nem elég. Másfelől ott vannak a művészeti világ azon tagjai vagy 
csoportja is: a kritikusok, a kiadók, a producerek, a képzőművész-kollégák, stb., akik megfelelő 
tekintéllyel rendelkeznek ahhoz, hogy rábólintva mintegy műalkotássá „szenteljék" az adott tárgyat. 
Amivel mint elmélettel viszont az a baj, hogy túlságosan is nehezen védhető, ha akár csak kissé 
jobban belegondolunk. 

Először is körben forgó érvelésen alapul, ugyanis azt mondja, hogy a művész az, aki műalkotást hoz 
éltre, miközben az számít műalkotásnak, amit a művész alkot. Másfelől: valójában csupán azt 
mondja meg, hogy mely alkotások azok, melyeket a művészeti világ tagjai műalkotásnak neveznek, 
de azt nem mondja meg, hogy miért. 

Dickie minden bizonnyal azért választotta ezt a megoldást, mert a nem minősítő, hanem pusztán 
deskriptív meghatározás „mentes az értékelő tartalomtól", jegyzi meg Richárd Shusterman amerikai 
filozófus, és ezért „polémia folyhat róla" anélkül, hogy olyan, nehezen megragadható kategóriákról 
kellene vitatkoznunk, amelyek egy értékelő művészet-definícióval járnának együtt. 
Ennek a megoldásnak viszont az az Achilles-sarka, hogy amikor azt kérdezzük, hogy „mi a 
művészet", akkor nem csupán arra vagyunk kíváncsiak, hogy mit szokás művészetnek nevezni és 
mit nem, hanem arra s, hogy miért: hogy milyen mi teszi indokolttá egy ilyen megkülönböztetés 
bevezetését. Erre azonban Dickie elmélete nem tud válaszolni, a végeredmény pedig mindössze egy 
tautológia, mely szerint az a művészet, amit művészetnek nevezünk. 

A tudomány másmilyen 

Ez az a pont, ahol érdemes egy kitérőt tennünk a modern tudományfelfogás irányába, mivel 
félreértésekre adhat okot, ha a látszólagos hasonlóságok alapján párhuzamba állítjuk a tudomány 
működésére vonatkozó Kuhn-i elképzelést Dickie intézmény-elméletével. 

A modern tudományfilozófia alap művét két évvel Dickie színre lépése előtt, 1962-ben adta ki 
Thomas Kuhn amerikai tudományfilozófus A tudományos forradalmak szerkezete címmel. Ebben 
amellett érvelt, hogy a tudomány mibenlétének meghatározásában alapvető szerepet játszik egy 
„szociológiai funkció", amely Fehér Márta tudományfilozófus megfogalmazása szerint „közösségé 
szervezi a tudósokat, akik azután egymáson kérik számon a [tudományos] paradigma követését", és 
ez idáig mintha még hasonlítana is az intézmény elméletre, mert mintha itt is arról lenne szó, hogy a 
tudósok maguk döntik el, hogy mi számít tudománynak (és mi nem). De innentől kezdve egészen 
biztosan más, mivel a rendszerbe a tudomány esetében az is bele van építve, hogy a tudósok mind 
magukon, mind pedig másokon folyamatosan számon kérik a tudományosság normáinak betartását, 
és eközben kizárólag azokat a tudósjelölteket engedik be maguk közé, akik megfelelő 
„elkötelezettséget" tanúsítanak normarendszere iránt. Nem különösebben meglepő módon a 
különböző címek, fokozatok, stb. is ezt a fajta szabályozást szolgálják. A Kuhn-i tudósok tehát - 
ellentétben a Dickie-i „művészetcsinálókkal" - nem mondhatják rá bármire szabadon, hogy az 
tudománynak tekintendő, mivel számukra nagyon is léteznek azok a szabályrendszerek 
(paradigmák), melyek lehetővé teszik, hogy eldöntsék: kókler-e valaki. Amiből egyébként az is 
következik, hogy ha azt állítom magamról, hogy fizikus vagy éppen tudományfilozófus vagyok, 
akkor számon kérhetik rajtam a megfelelő végzettséget még akkor is, ha ez legfeljebb szükséges, de 
semmiképpen sem elégséges feltétele annak, hogy jó kutató legyek. Egy művész esetében azonban 
nincsenek ilyen formális elvárások, és ez egyben azt is jelenti, hogy a köztudatban továbbra is jelen 
lesz a művész mint öntörvényű zseni elképzelés. Amúgy pedig a „művészet nem szigorú értelemben 
vett intézmény, hanem inkább kulturális tradíció vagy társadalmi gyakorlat", mondja Shusterman. 
Kuhn amellett, hogy hangsúlyozza a mindenkori kritériumrendszer (paradigma) fontosságát, azt is 
fontosnak tartja hangsúlyozni, hogy hacsak nem akarjuk sarlatánoknak vagy dilettánsoknak 

tekinteni az előző korszakok összes tudósát, mivel nyilvánvalóan nem a mi 
tudományfelfogásunkkal összhangban tevékenykedtek, úgy kénytelenek vagyunk feltételezni, hogy 
időről időre és különböző (itt nem tárgyalandó) okokból kifolyólag megváltozik, hogy mi számít 
tudományosan elfogadhatónak. 

Ezzel viszont Kuhn az analitikus tudományfilozófia egyik alaptételét kérdőjelezte meg, mely szerint 
a tudományos elméletek logikai-metodológiai szempontból vagy érvényesek, vagy nem érvényesek 
- helytől és időtől függetlenül, valahogy úgy, mint a természet törvényei, és a tudományt kizárólag 
egyetlen módon lehet helyesen művelni. Ennek a „természettudományi megalapozottság igényével" 
fellépő irányzatnak a képviselői hosszú időn keresztül a szimbolikus logikából kiindulva próbáltak 
valamiféle végső és kortól független, ahistorikus igazságokhoz eljutni. Kuhn óta viszont ez a fajta 
megközelítés egyre kevésbé népszerű a tudományfilozófusok között, és mint majd az alábbiakból 
remélhetőleg kiderül, amellett is erős érveket lehet felhozni, hogy a történelemtől független, „végső 
meghatározásoknak" nem csupán a tudománnyal, de a művészettel kapcsolatban sincs sok értelme. 

Az újdonság művészete 

Leonard Shlain amerikai orvos Művészet és fizika című könyvében azt írja, hogy „a forradalmi 
művészet és a vizionárius fizika egyaránt a valóság természetének vizsgálata", és ennek 
megfelelően a radikális művészet az egész társadalmat átalakító változások „preverbális" 
kifejeződési formájának tekintendő, a művészi tevékenység pedig egyfajta tudományos előre jelző 
funkcióval is rendelkezik még akkor is, ha ennek a művészek rendszerint nincsenek tudatában. 
Vagyis a tudomány és művészet közé szerinte bizonyos értelemben egyenlőségjel tehető, és a 
klasszikus művészetet párhuzamba állíthatjuk a klasszikus fizikával. Hiszen Rodin már 
évtizedekkel Einstein általános relativitás elmélete előtt elkezdte átalakítani a hagyományos, térre, 
tömegre és gravitációra vonatkozó elképzeléseket, amikor a Calais-i polgárok szoborcsoportjának 
középpontjául nem a tömeget, hanem az üres teret választotta... 

És bár nem fogalmaz ilyen szélsőségesen, például Adorno számára is a tudomány a kiindulási pont, 
amikor azt mondja, hogy az új művészet csupán a „kifinomult érzékek kiváltságos arisztokráciája 
számára érthető", azok számára pedig, akik nem specialisták, ugyanúgy elérhetetlen, mint „az 
atomfizika legújabb eredményei". Azaz amennyiben a modern tudomány előzetes képzés és a 
megfelelő szaknyelv elsajátítása nélkül nem érthető meg, úgy nem szabad csodálkoznunk azon, 
hogy a modern művészettel is ez a helyzet. 

Ami mintha annak a meggyőződésnek a kifejeződése lenne, hogy a tudomány sajátosságaiból 
kiindulva kell a művészettel kapcsolatos kérdéseket értelmezni, és érdekes lenne eljátszani azzal, 
hogy milyen lenne az a modell, ahol éppen fordítva: a művészet sajátosságai alapján próbálnánk 
megérteni a tudományt. De ehelyett foglalkozzunk most inkább Pascalnak a tudománnyal 
kapcsolatos elképzeléseivel, ő ugyanis a különböző földrajzi, mint amilyen az amerikai kontinens; 
illetve az olyan tudományos és technikai felfedezések hatására, mint amilyen a távcső is, amely az 
ó- vagy középkoriak előtt ismeretlen volt, 1647-ben kijelentette, hogy „nem csak az egyes emberek 
lépnek napról napra előbbre a tudományokban, hanem az összes ember együtt állandóan előrehalad 
bennük abban a mértékben, ahogy a világ öregebbé válik... Az évszázadok során élt emberek 
egymásutániságát úgy kell tehát felfogni, mintha egyetlen ember létezne, aki örökké él és 
szakadatlanul tanul." 

Ebben az esetben viszont a tanulási folyamat során a megszerzett ismeretek újdonsága elsődlegessé 
válik, hiszen máskülönben nem is lenne értelme tanulásról beszélni. Umberto Eco szerint abban 
fedezhető fel az egyik alapvető különbség a középkor meg az azt követő évszázadok között, hogy a 
középkor lassú, nehézkes és nagy erőfeszítést igénylő kéziratmásoláson alapuló kultúrájában, 

amikor a gondolatok áramlásának egyetlen lehetőségét a minél pontosabb megismétlés jelentette, a 
másolás nem számított bűnnek. Érdemes felfigyelnünk rá, hogy adott technológia olykor még arra 
is befolyással lehet, hogy a filozófiai gondolkodás mit tart megengedhetőnek, sőt, követendőnek. 
Ugyanekkor elképzelhető olyan modell is, ahol a kánonok szigorú betartása (mint az egyiptomi 
művészetnél); a politika hatalom kiszolgálása vagy éppen a műalkotásban megnyilvánuló 
újdonságérték a meghatározó - mint például a mai művészetben. Pontosan ugyanúgy, mint a 
tudományban, és a műalkotásokról beszélve a művészetteoretikusok az esztétikum kérdését 
rendszerint még csak nem is érintik. És mintha a művészek (vagy legalább egyes művészek) is 
hasonlóképpen gondolkodnának. 

Nem régiben például egy video-installációt azért vontak vissza egy szingapúri kiállításról, mert 
túlságosan „hasonlított" egy másik művész alkotására (mind a két műalkotásban egyaránt szerepelt 
WC-papírra írt szöveg meg gyertyaláng), és még olyan művész is akadt, aki arra figyelmeztette a 
többieket, hogy „figyeljenek oda" a műtermüket felkereső művészlátogatókra és -barátokra. Hátha 
azok el akarják lopni egy ötletüket. Egészen, mintha egy ipari kutatóintézet vagy egy tudományos 
laboratórium titkait kellene megvédeni a konkurenciától. 

Hans Belting a modern művészet válságáról írva egyenesen az utóbbi évtizedekben a művészekre 
nehezedő „innovációs nyomást" emleget, és szerinte minden bizonnyal ez vezet oda is, hogy az 
alkotók - miután a hagyományos lehetőségeket egyre inkább kihasználták - elkezdenek a tudomány 
„művészi alkalmazása" iránt érdeklődni. Eduardo Kac zöld színű, fluoreszkáló, Alba nevű nyula 
vagy más transzgenikus alkotások elvileg persze szólhatnának arról is, hogy létrehozóik aggódnak a 
génmérnökség révén az emberiség előtt megnyíló lehetőségek kockázatai miatt, de amennyiben 
nem tekintjük már eredetileg is szempontnak az új megoldások felhasználását, úgy legalábbis 
kérdéses, hogy miért nem egy hagyományosabb művészi megoldás segítségével fejezik ki 
aggodalmaikat. 

Viszont mivel egy-egy innovációról a művészet esetében (is) nehéz - ha ugyan nem egyenesen 
lehetetlen - megállapítani, hogy valójában mennyit ér, ezért megint csak Belting szerint az adott 
műért kifizetett pénz válik az egyetlen értékmérővé: „az árak fokozatosan magukra veszik azt az 
aurát is, amelyet a művészet egyre inkább elveszít. Az árak ámulatot keltenek - pedig ez 
tulajdonképpen a művészet feladata lenne, amelyet maga, a saját eszközeivel, már nem tud 
teljesíteni." 

Ez viszont azt eredményezi, hogy mivel kritikusoknak nem áll a rendelkezésére olyan saját eszköz, 
amely segítségével meg tudnák ítélni a kortárs képzőművészet alkotásainak az értékét, ezért „a 
művészetre vonatkozó esztétikai döntések" ma már „a dealerek ügyletein" alapulnak, írja Iáin 
Robertson művészettörténész a nemzetközi műkincspiac működéséről szóló tanulmányában. Ha 
korábban az a kép számított pénzben kifejezhető módon is értékesebbnek, amelyet a szakértők 
felértékeltek, akkor mostanra ez a helyzet a visszájára fordult, és most arra mondják rá, hogy 
kiemelkedő, amely többért kel el egy aukción. A szakértők véleménye helyett az vált 
meghatározóvá, hogy az a néhány nagyon gazdag műgyűjtő, aki vásárlásaival meghatározza a 
műkincspiac legfelső rétegét, mennyit hajlandó adni egy műalkotásáért. 

Egy ilyen rendszerben sem a tehetség, sem a képzettség sem nem szükséges, sem nem elégséges 
feltétele a világ legelismertebb művészei közé való bekerülésnek (és mondjuk a Kunstkompass 
évente közzétett, 100-as listáján való megjelenésnek). Ehelyett a kapcsolatrendszer válik 
meghatározóvá, és így a műtárgypiaci sikeresség nem az alkotó művészi nagyságát és az általa 
alkotott művek fontosságát, hanem csupán a társadalmi jelentőségét jelzi, állapítja meg Judith 
Benhamou-Huet műtárgypiaci szakújságíró. Belting pedig abban lát egyfajta kiutat, hogy miután a 
művészet odáig jutott, hogy a saját módszereivel nem képes vitát kiváltani, ezért amennyiben 



45 



Dr. Galántai Zoltán : Tudomány, művészet, jövő 

magára akarja irányítani a figyelmet, úgy kénytelen vagy holmi bámulatra méltó technológiákat 
alkalmazni, vagy pedig olyan témákat elővenni, amelyek társadalmi vitát generálnak (gondoljunk 
csak mondjuk Chris Ofili elefántürüékből készült, Szűz Máriát ábrázoló festményre), és mivel 
különleges védelmet élvez, ha véleménynyilvánításról van szó, ezért a jövőben a művészet - feltéve, 
hogy felvállalja ezt a funkciót - „megtarthatja társadalmunkban betöltött szerepét". 
Ám ez egyfelől a politika részévé tenné a művészetet, és innentől kezdve semmi sem indokolná, 
hogy másmilyen szabályozások vonatkozzanak egy „műalkotásra", mint egy programbeszédre. 
Másfelől pedig Belting sem tagadja, hogy már ma is az a helyzet, hogy a „művészet sikere attól 
függ, ki gyűjti, nem attól, ki csinálja". Vagyis mindent egybevetve a művészettel kapcsolatban 
egyre inkább a pénz szerepe tűnik meghatározónak, és ez egy további kérdést is felvet. 

Műkincsmánia 

Róbert Hughes amerikai kritikus 1979-ben ahhoz a 17. századi holland tulipánmániához 
hasonlította a műkincspiac folyamatosan emelkedő árait, amely aztán a „tulipánpiac" teljes 
összeomlásával ért véget 1637-ben. Itt az volt a probléma, hogy a tulipánrészvények árfolyamai 
nem a reális értéknövekedés miatt nőttek, hanem azért, mert felhajtotta az árukat a propaganda, és 
elképzelhető, hogy a mostani „műkincsmánia" esetében - mivel ugyanaz a folyamat játszódik le - 
ugyanez fog bekövetkezni. 

A macskákat festő francia Rosa Bonheur egyik képének értéke például 1887 és 1952 között 
gyakorlatilag a századára csökkent, Edward Burne- Jones egy képe pedig kevesebb mint 50 év alatt 
még ennél is többet veszített az értékéből. Ugyanez megtörténhet Rothko, Newman, Warhol, sőt, 
akár Picasso (!) egyes festményeivel is, mondja Hughes, és ebben valójában nincs is semmi 
meglepő. Az a van Gogh kép, ami annak idején nem kellett senkinek, most is ugyanaz, mint ami 
volt, csak éppen a megítélése változott meg gyökeresen az idő múlásával. Ugyanez a folyamat 
azonban ellenkező előjellel is lejátszódhat. 

Hughes írása közel harminc éve jelent meg, és bár az 1980-as évek különféle „mikromozgalmait" 
megtörte az 1987. október 19-i fekete hétfő, amikor az USA értékpapírpiaca összeomlott, a a 
képzőművészet-gazdaság azóta is virul. Nagyobb összegek cserélnek gazdát mint valaha, és mi sem 
jellemzőbb, mint az, hogy a szervezett bűnözés immár nem csupán pénzmosásra használja a lopott 
vagy rabolt műalkotásokat, hanem biztosítékul is használja őket drogügyletekben - mintha csak 
arany rudak lennének vagy éppen egy köteg pénz (a dublini alvilág feje, Martin Cahill például egy 
Verméért vetett be a célra). De azt ennek ellenére sem lehet tudni, hogy a jelenlegi prosperitásnak 
mikor fog vége szakadni, és itt két dolgot kell megkülönböztetnünk. Egyfelől azt, hogy a jelenlegi 
sztár-művészek, akik most azt artprice.com eladási listáit vezetik, mikor válnak egyfajta Rosa 
Bonheurrá (ha ugyan ez valaha is bekövetkezik); másfelől pedig azt, hogy mikor váltja fel a 
jelenlegi kereskedelmi modellt valami más. 

Márpedig egy teljes váltás korántsem elképzelhetetlen, hiszen volt már rá példa, és nagyjából 1410 
és 1490 között például a művészi tevékenység alapvető átértékelésére került sor: „csökkent... az 
értékes festékek jelentősége és nőtt a festői készség becsülete": azaz megváltozott, hogy mitől 
számított értékesnek, írja Michael Baxhandall Művészettörténész a reneszánsz festészettel 
foglalkozó könyvében. Kezdetben azt rögzítették a festővel kötött szerződésben, hogy annak 
mennyi kiugróan drága ultramarint és aranyat kell felhasználnia (ezért is az arany és a kék az akkori 
képek meghatározó színei), később azonban már azt, hogy például az emberalakokat magának a 
mesternek kell-e megfestenie, vagy rábízhatja a tanítványaira. 

Vagyis megváltozott, hogy mitől számít egy kép értékesnek. És hasonlóképpen: az irodalomtudós 
Szegedy-Maszák Mihálytöbbek között azt említi, hogy a mai szemmel nézve egészen a 20. század 

elejéig túlértéklet Carracci-fivérek tanítbányát, a ma már legfeljebb a művészettörténészek által 
ismert Domenichinót még Poussin is a raffaelo utáni második legnagyobb művésznek tekintette; 
illetve, hogy állandóan változik, hogy mi a megítélés alapja, és például a 19. század elsősorban a 
nagy méretű, az „érzelmességét, a festői (picturesque), anekdotikus, allegorikus és szemléleteő 
vonásokat részesítette előnyben". A Tate pedig először 1934-ben vásárolt csak Picasso-t... 
Már csak a gondolatkísérlet kedvéért is érdemes tehát feltennünk a kérdést, hogy mi lenne, ha nem 
ragaszkodnánk a jelenlegi állásponthoz, ahol a művész személye látszik elsődlegesnek a 
műalkotáshoz, illetve a műalkotáshoz felhasznált anyagok értékéhez képest. 

Elvileg visszatérhetnénk akár ahhoz a felfogáshoz is, mely szerint a műalkotás esetében nem a 
művészi munka és nem is az újdonságérték a meghatározó, hanem az alapanyagok. A Damien Hirst 
által gyémántokkal borított, 100 millió dollárt érő koponya, a „For The Love of God" ha nem is 
kiugróan magas értékét, de a koncepcióját tekintve elképzelhető, hogy a jövőben nem kivétel lesz, 
hanem szabály. Vagyis a neves művészek drága műveket fognak létrehozni, míg a kevésbé ismertek 
nem lesznek elég tőkeerősek és nem lesznek képesek elég befektetőt találni ahhoz, hogy megfelelő 
mennyiségű, drága alapanyag felhasználásával valami igazán „kiemelkedőt" alkossanak. A mai 
művészeteknek is van olyan területe, amelyet a kiugróan magas költségek alapvetően 
meghatároznak: gondoljunk csak az építészetre. De egy génmódosításon alapuló műalkotás 
létrehozásának is magasak lehetnek a költségei, és míg egy festménnyel vagy egy video- 
installációval egy kezdő is előállhat, az új biológiai technológiákra például nem biztos, hogy ki 
fognak terjedni a lehetőségei. Hacsak nem válnak a közeljövőben ugyanúgy olcsóvá ezek is, mint a 
számítógépek vagy éppen a videószerkesztéshez szükséges rendszerek az elmúlt évtizedben. 
És végül az is elképzelhető, hogy a talán nem is olyan távoli jövőben egy génmódosított élőlény - a 
mostani felfogással ellentétben - nem fog művészetnek számítani. 

A Danto-i művészet vége 

Arthur C. Danto amerikai filozófus azt a kérdést teszi fel, hogy amennyiben a Warhol-féle Brillo- 
dobozok semmiben sem különböznek az eredetiektől, akkor miért tekintjük művészetnek az előbbit, 
míg az utóbbit nem, és erre szerinte az a válasz, hogy a különbség csak az értelmezés szintjén 
létezik, és ezért a pop art az, ami „végre felfedezte a művészet kérdésének igazi filozófiai formáját." 
Illetve ott voltak már jóval Warhol előtt a Duchamp-féle, műalkotásként kezelt ready made-ek is, és 
„az a tény, hogy valami műalkotás, igenis esztétikai különbséggel jár, még ha a műalkotást nem 
tudjuk is megkülönböztetni egy puszta dologtól, mondjuk egy hólapáttól", mondja Danto. 
Valamivel később pedig ehhez azt is hozzáteszi, hogy „az értelmezés az az emelőkar, amely a 
valóságos világ valamely tárgyát átemeli a művészeti világba": kizárólag az értelmezéstől függ, 
hogy valamit műalkotásnak tekintünk-e vagy sem. Akár úgy is fogalmazhatnánk, hogy a művészet 
és nem művészet közötti különbség Danto szerint kizárólag filozófiai szinten létezik, és ezen túl 
semmilyen egyéb eltérés nincs egy műalkotás meg a minden amerikai szupermarketben 
megtalálható kartondoboz vagy éppen hólapát között. ,,[B]ármely műalkotás esetében 
elképzelhetünk egy vele perceptuálisan azonos párdarabot, amely nem műalkotás, de perceptuálisan 
megkülönböztethetetlen a műalkotástól", és ezért - egyéb kritériumok híján - az számít 
művészetnek, amit művészetnek nevezünk. 

Ami egyben azt is jelenti, hogy egy kritikus innentől kezdve bármire rámondhatja, hogy az 
műalkotás, és nem leszünk képesek ellentmondani neki - mármint ha elfogadjuk Danto álláspontját. 
Ez azonban minden bizonnyal hiba lenne. 

Az erkölcsfilozófus Alsdair Maclntyre mutat rá arra, hogy általánosan elterjedt szokás úgy beszélni 
a múlt morálfilozófusairól, mintha csak azok egymás kortársai lettek volna, és mintha Platón és 

Hume érvei szembeállíthatóak lennének egymással - noha ezek az érvek különböző korokban és 
különböző érvrendszerek részeként jöttek létre. 

Ezen általánosan elterjedt felfogás mögött az az alapvetően ahistorikus megközelítés húzódik meg, 
amely az analitikus filozófiát is jellemzi, és amely szerint mint ahogyan a természeti törvények 
mindenki számára ugyanazok, az etikának vagy éppen a művészetnek is kell legyen egy és csak egy 
logikailag helyes, végső meghatározása. 

Ami viszont minden bizonnyal tévedés. Már Kuhn is abból indult ki a tudományos forradalmak 
szerkezetét tárgyalva, hogy az egymást követő tudományos paradigmák használhatják ugyan 
ugyanazokat a kifejezéseket, de míg például Newtonnál a „tér" független az időtől és az anyagtól, 
addig az einsteini fizikában szereplő „tér" nagyon is szoros kapcsolatban áll velük. Vagyis: még a 
természettudományok esetében sem mindegy, hogy melyik korról beszélünk. 

És hasonlóképpen nem adható egy és csak egy végső válasz arra a kérdésre sem, hogy „mi a 
művészet". Ezért mondja azt Belting, hogy az egyetemes művészettörténet egyszerűen „hamis 
paradigma", amely egy, a létrejöttének korára jellemző definíciót próbált meg visszamenőlegesen 
kiterjeszteni mindenre a reneszánsztól az ókori Egyiptomig. Mostanra viszont nyilvánvalóvá vált, 
hogy az ezt a modernséget jellemző „militánsan jövőbe tekintő" felfogás mellett más értelmezések 
is lehetségesek. 

Ami azonban nem jelenti azt, hogy innentől kezdve bármilyen megközelítést érvényesnek kell 
elfogadnunk. Abból, hogy nem csupán egyféle anyagból építhetünk repülőgépet nem következik, 
hogy bármi megfelelő - és abból, hogy nem csupán egyféle festmény alkotható meg egyféle 
technikával és egyféle alapanyag-készletből, nem következtethetünk arra, hogy bármi lehet 
festmény. 

Ez ugyanúgy értelmetlen lenne, mint azt állítani, hogy bármi lehet művészet; vagy mint azt, hogy 
bármi lehet repülőgép. Egy meghatározásnak ugyanis meg kell különböztetnie a tárgyát minden 
mástól - elvégre csak ekkor tölti be a szerepét. 

Tehát az a Danto-i tétel, mely szerint a kritikus döntésétől függően bármi lehet műalkotás, 
miközben a műalkotás semmilyen módon nem különböztethető meg attól, ami nem az, logikailag 
hibás. És ha erre valaki azt mondaná, hogy elképzelhetőek a logika alapvető szabályait figyelmen 
kívül hagyó megközelítési módok is, akkor igaza lenne ugyan, ám az ilyenek per definitionem nem 
lennének tudományosnak tekinthetőek. Danto azonban a modern értelemben vett európai 
gondolkodás keretein belül próbál arra válaszolni, hogy mi tekinthető művészetnek, tehát tartania 
kellene magát annak szabályaihoz, és nem lenne szabad ilyen logikai hibákat elkövetnie. 
Még akkor sem, ha eközben megpróbálja történetileg is alátámasztani, az elképzelései helyesek, és 
abból indul ki, hogy a nyugati művészet története az utóbbi évszázadokban a mind tökéletesebb 
térbeli ábrázolásról szólt. Amikor azonban a tökéletesen élethű és a mozgás megjelenítésére is 
képes film kezdett elterjedni, akkor a képzőművészek valamikor 1905 körül átértelmezték a 
felfogásukat, és a továbbiakban nem a mind valósághűbb ábrázolást tekintették célnak, hanem az 
érzéseik kifejezését. Danto szerint kizárt, hogy egy Matisse által 1906-ban festett portrén azért 
húzódik végig egy zöld csík, mert a művész „így látta". Az könnyen viszont elképzelhető, hogy azt 
akarta bemutatni, amit érez, és ez az a pont, ahol a hagyományos, 18-19. századi értelemben vett, 
egységes művészettörténet Danto olvasatában véget ér, mivel a különböző kifejezések 
összemérhetetlenek. Már csak az van hátra, hogy Duchamp a lehetőségek elvi határaiig tágítsa az 
értelmezést, és innentől fogva tényleg bármit művészetnek nevezhetünk majd. 
Erre viszont azt válaszolhatjuk, hogy valójában nem csupán az az olvasat lett volna lehetséges akár 
a piszoár, akár a hólapát (akár pedig a Brillo-doboz esetében), hogy „igen, ezek szerint ez is 
művészet" (mint ahogy mára ez vált elfogadottá), hanem az is, hogy „nem, ez nem művészet - ez 

mindössze egy tréfa vagy beugratás", és például Matthew Collings brit művészetkritikus is azt 
hangsúlyozza, hogy a Duchamp-i koncepció ,,[E]redetileg vicc volt, aztán egymást követő munkák 
sora, majd pedig világformáló paradigmaváltás". De ha korábban is változott az értelmezés, akkor 
elvileg annak sincs akadálya, hogy később is változzon, és - ki tudja - egyszer majd talán majd 
visszatérünk az eredetihez. 

A jövő és az evolúció 

Vagy nem, mert ami a jövőt illeti, természetesen többféle forgatókönyv is elképzelhető. Az 
úgynevezett új művészettörténet legalább 1982 óta ugyanúgy új módszereket és megközelítési 
módokat alkalmaz a terület visszamenőleges újraértelmezéséhez, mint ahogy ezt tette a 18-19. 
században kialakult művészettörténet is annak idején. A marxista történeti-politikai felfogás mellett 
a feminista kritika, valamint a pszichoanalitikus és a szemiotikai megközelítés is helyet kap, és ez a 
mi szempontunkból már csak azért is érdekes, mert ha esetleg eddig meg lettünk is volna győződve 
arról, hogy a térábrázolás fejlődésére fókuszáló történetírás valóban létező folyamatokat mutat be, 
mostantól még ez esetben sem lenne okunk azt gondolni, hogy kizárólag egyféle történetírásnak 
lehet létjogosultsága. Meg azt sem, hogy a jövőben ez másként lesz, és egyetlen felfogás lesz majd 
csak elfogadható. Azaz nyugodtan elképzelhető, hogy ugyanúgy új megközelítési módok fognak 
megjelenni, mint ahogy a társadalomtörténeti szempontok is váltást jelentettek a korábbi, 
hagyományos megközelítéshez képest. Ami egyfajta történeti perspektívából nézve egyben azt is 
jelenti, hogy az intézményelmélet (vagyis nagyjából az, hogy művészetnek tekinthető mindaz, amit 
a művész, illetve a művészi világ is annak tekint) egy meghatározott kor: a késői 20. század 
posztmodern felfogásán alapul, és más korszakokban más megközelítések is elképzelhetőek, sőt, 
elfogadhatóak lehetnek. 

A korábban már említett Shusterman például abból indul ki, hogy az analitikus filozófián alapuló 
értelmezések már csak azért sem kielégítőek, mert nem szentelnek kellő figyelmet az úgynevezett 
populáris kultúra céljainak és társadalmi problémáinak, noha „a magas művészet és a populáris 
művészet közötti határozott különbségtételt sem filozófiailag, sem esztétikailag nem lehet igazolni". 
Tehát nem jelent megoldást, ha egyfajta elitlista megközelítést alkalmazunk ahelyett, hogy abból 
indulnánk ki, hogy a művészet szükségképpen a mindennapi élet része is. Méghozzá többek között 
azért is, mert - miként John Dewey állította - a művészet nem a „Szépségben" és a „Formában" 
ragadható meg: „az esztétika gyökereit az emberi szervezet természetes szükségleteiben, 
felépítésében és működésében" kell keresni. Elvégre „ahhoz, hogy valami emberi értéket 
képviseljen, valamiképpen a környező emberi világgal viaskodó emberi szervezet szükségleteit kell 
szolgálnia", és ehhez nagyon hasonlót állít a fizikus John D. Barrow is, amikor a művészet és a 
természettudományok kapcsolatát vizsgálva megjegyzi, hogy „ösztönös esztétikai reakcióink nem 
alakultak volna ki, ha átlagukat tekintve csökkentették volna életben maradásunk esélyeit". 
És ezzel el is jutottunk a művészetlélektanig, amely bizonyos értelemben éppen a művészet 
biológiai hátterével foglalkozik. Elvégre „az esztétika mindig és annyiban 'pszichológiai', 
amennyiben a tetszés okát az átélő szubjektum belső folyamataiból s nem például egy mű jegyeiből 
vezeti le", írja Martin Schuster német művészetpszichológus. 

Persze ha elfogadjuk a Danto-i felfogást, akkor a művészetpszichológiának nincs értelme, hiszen 
ekkor a művészetben semmilyen szerepet sem játszik a tetszés. Viszont amennyiben abból indulunk 
ki, hogy a műalkotásnak igenis rendelkeznie kell egyfajta többlettel a „közönséges" tárgyakhoz 
képest, akkor az egyik lehetséges megoldást a biológiai alapú megközelítés jelentheti még akkor is, 
ha az esztétikai érték felismerése is kor- és kultúrafüggő. Hiszen a fából faragott afrikai nkisi 
nkondik testébe vert szegek, melyek olyan jellegzetessé teszik őket, a helyi kultúra tagjai számára 

egy-egy fogadalmat jelképeznek, és semmilyen esztétikai céljuk sincs. A készítők felől nézve 
nagyjából ugyanannyira indokolt azt állítani, hogy egy ilyen alkotásnak bármilyen esztétikai 
kritériumnak kellene megfelelnie, mintha azt állítanánk, hogy pontos fizikai méréseket csak 
esztétikailag igényesen kivitelezett műszerekkel lehet végezni. 

És hasonlóképpen kor- és kultúrafüggő az is, hogy - bizonyos keretek között - mit találunk szépnek. 
Tehát „a pszichológiai elemzés... aligha fog a művészet egyetlen hatóelvének nyomára vezetni", 
mutat rá Schuster, és „a műalkotás lélektanilag nem determinált, azaz egy ábrázolás hatékonysága 
igen különböző anyagokat használó eszközökkel érhető el". 

Ugyanekkor alábecsülnünk sem szabad a pszichológia jelentőségét, mert ugyanúgy szerepe van az 
újdonságelvű művészet megjelenése előtti korszakok értékelésében, mint ahogyan az építészethez is 
hozzátartozik az építészettörténet mellett az is, hogy a természettudományok (a statika vagy az 
anyagszerkezettan) szerepét sem hanyagoljuk el. Amellett, hogy például milyen motívumokat 
vettünk át egy idegen kultúrából (és ez a történeti tényező) egészen a legutóbbi időkig azt a kérdést 
sem lehetett figyelmen kívül hagyni, hogy ez az átvett forma miért találkozott elég széles körű 
egyetértéssel ahhoz, hogy fennmaradjon - és erre viszont a pszichológiai elemzésen keresztül lehet 
válaszolni. 

A történészi tevékenység persze még akkor sem lenne felesleges, ha elfogadnánk, hogy - Danto 
szavaival élve - „a művészet belépett egy olyan korszakba, amikor, művészeti szempontból, minden 
megengedett", és egyáltalán nem léteznek szabályok vagy fejlődési irány. Elvégre azt még mindig 
lehetne dokumentálni, hogy mi történik, a művészetpszichológia azonban elveszítené 
létjogosultságát. 

Viszont semmi okunk sincs feltételezni, hogy tíz- vagy száz év múlva is az lesz az általános 
meggyőződés, hogy a művészetben egyedül az újdonságérték számít. És még ha a 
művészetkritikusok így gondolnák is: a kérdés nem csak a művészet, hanem az ellenkező oldal: a 
pszichológia, pontosabban afelől az evolúciós pszichológia felől is megközelíthető, amely a darwini 
elméletnek az emberi pszichére való alkalmazásával foglalkozik, és amely ennek megfelelően azt 
vizsgálja, hogy az utóbbi, hozzávetőleg három millió év alkalmazkodási folyamatai milyen 
nyomokat hagyott preferenciáinkban, reakcióinkban, vágyainkban, stb. 

Emellett pedig többek között azt is, hogy milyen evolúciós magyarázatot tudunk találni a művészet 
kialakulására. 

A neurológus V. S. Ramachandran 1999-ben egy, a Journal of Consciousness Studies-ban 
megjelent cikkében azt hangsúlyozta, hogy a művészet bármely, tudományos szempontból 
megalapozott elméletének képesnek kell lennie arra válaszolni, hogy amennyiben léteznek 
univerzális szabályok, úgy egyfelől miért éppen ezek fejlődtek ki és nem mások, másfelől, hogy 
ezen szabályok léte miként jelenik meg az emberi agy „behuzalozásában". Ezzel összhangban a 
szintén neurológus Semir Zeki úgy fogalmaz, hogy „a művészek bizonyos értelemben 
neurológusok, akik a csak rájuk jellemző módszerek segítségével tanulmányozzák az agy 
szerkezetét". 

Maga az evolúciós pszichológia pedig két dolgot emel ki. Az egyik az, hogy minden emberi 
kultúrában jelen van annak a kifejező tevékenységnek az egyik vagy másik formája, amit 
Európában művészinek tekintünk. Persze korántsem mindegyik kultúrában fordul elő mindegyik 
változat: Új-Guineában például a Sepik folyó mellett élők faragni szoktak; a szintén Új-Guineában 
élő hegyi törzsek viszont ahelyett, hogy faragnának, a testüket díszítik és díszes harci pajzsaik 
vannak, és az iszlám kultúrában fontos szerepe van a kalligráfiának, miközben ez a nyugati 
kultúrára nem jellemző, és így tovább. Abból viszont, hogy a különbségek ellenére is kivétel nélkül 
minden emberi társadalomban jelen van a művészet ilyen vagy olyan formája, az evolúciós 

pszichológia képviselői arra következtetnek, hogy ez valamiféle ősi adaptációra kell, hogy 
visszavezethető legyen. 

Az evolúciós pszichológiával foglalkozók számára másfelől azért fontos az európai értelemben vett 
művészet, mert az gyakran erős érzelmeket vált ki a befogadókból. Márpedig Geoffrey Miller 
evolúcióbiológus megfogalmazásával élve: „az erőteljes reakciók, mint például a művészi 
elragadtatás, mindig erőteljes szelekciós nyomást jeleznek", ugyanis a különböző érzelmeknek 
mindig adaptív szerepe volt a túlélésben kezdve azon, hogy az undor például visszatartott minket 
számunkra ártalmas dolgok elfogyasztásától; és befejezve azon, hogy szeretjük a kalóriadús 
táplálékot (amely a pleisztocénben a túlélés kulcsa volt) és vonzódunk a kalandos történetek 
meséléséhez (meg hallgatásához). Ismét csak Miller az, aki azt hangsúlyozza, hogy a művészet 
evolúciós múltját tekintve valaha fittségjelző volt, és „ebből valami olyasmi következik [az emberi 
művészetre nézve], hogy az a szép, ami bonyolult és költséges. Vagyis olyan tárgyakat érzünk 
vonzónak, amiket csak vonzóan fitt ember tudhatott létrehozni, aki tehát egészséges, energikus, 
kitartó, intelligens, kreatív, tanulékony, továbbá ez esetben rendelkezik fejlett szem-kéz 
koordinációval, finom mozgásvezérléssel és sok szabadidővel", és nem csupán megszerezni képes a 
műalkotáshoz szükséges nyersanyagokat, de elég erős is ahhoz, hogy visszaverje riválisai romboló 
szándékú támadásait... Vagyis mindent egybevetve ideális szaporodási partner. 
Ami meggyőzőnek éppen meggyőző érvelés, és az is valószínűsíthető, hogy a 21. század első 
felében - legalábbis a nyugati kultúrában - az evolúciós elmélet, illetve annak különböző területekre 
való kiterjesztése általánosabb lesz, mint valaha, és ezzel összhangban minden eddiginél inkább 
elfogadottnak fogjuk tekinteni az evolúciós pszichológiára való hivatkozásokat is. 
Ám az effajta érvelésekkel mégis óvatosan kell bánnunk, ugyanis abból, hogy valami 
természetesnek nevezhető, miként ezek szerint például az is, hogy az emberek olyan műalkotások 
létrehozására törekszenek, melyek esztétikai örömöt szereznek, nem jelenti azt, hogy az ilyen 
művészet szükségképpen jobb (vagy rosszabb) lenne, mint az, ahol az újdonságérték a 
meghatározó. A pleisztocén idején létfontosságú édességkedvelés Watson szerint például mára 
egyértelműen hátrányossá vált, hiszen ahelyett, hogy a túlélésünket segítené, elhízunk tőle, és az 
embermódosítás etikai kérdéseivel foglalkozó Nicholas Agar is azt írja, hogy bár az emberi lények 
gyakran hazudnak, amikor el akarják kerülni a büntetést, ez morálisan nem teszi helyessé a 
viselkedésüket - legfeljebb érthetővé. 

Vagyis: a biológiai „behuzalozottság" önmagában semmire nem indok. 

És hasonlóképpen: az, hogy evolúciós múltunkból kifolyólag mintegy belénk van „huzalozva" az 
esztétikai értékkel bíró műalkotások létrehozására való törekvés, önmagában nem teszi indokolttá 
sem azt, hogy akár most, akár pedig a jövőben is ezt tegyük; sem pedig azt, hogy az így létrejött 
műveket többre értékeljük mondjuk Hirst formadelhidben úszkáló cápájánál. 

Viszont azt se felejtsük el, hogy ha szükségszerűnek nem is szükségszerű, hogy felhasználjuk 
(elvégre nincsenek olyan természeti törvények - mondhatnánk némi iróniával - melyek erre 
kényszerítenének minket), az evolúciós megközelítés mindenképpen lényegesen használhatóbbnak 
tűnik a jelenleginél, amely logikai hibán alapul, és amely így lehetetlenné teszi, hogy a lehető 
legönkényesebb döntésen kívül bármi megkülönböztesse a művészetet mindattól, ami nem az. 
Ráadásul még csak olyan nagy változás sem lenne, mint amekkora a kozmológia fogalmának 
megszűnése lesz. És jobb esetben nem is kell rá száz milliárd évet várni. 

A művészettől a neuroesztétikáig 

Az epertorta olyan csapást mér érzékleteinkre, amilyenre semmi más nem képes a természetes 
világban, minthogy tulajdonképpen kellemes ingerek megadózisának egyvelege, amelyet abból a 
célból kotyvasztottak, hogy gyors hatást gyakoroljon élvezeti központjainkra. Az élvezeti 
technológia másik példája a pornográfia... a művészetek alkotják a harmadik példát. 
Steven Pinker: Hogyan működik az elme. Csibra Gergely fordítása 

Szerelmek és érzékszervek 

J. B. S. Haldane marxista angol tudós egy 1923-ban elhangzott előadásában arról beszélt, hogy 
minden bizonnyal el fog következni az a pillanat, amikor majd a szaporodás elválik a nemi 
szerelemtől, és innentől kezdve az emberek „teljesen új értelemben lesznek szabadok". 
Alig egy évvel korábban a szintén angol John Hammond már sikeres kísérleteket végzett nyulak 
mesterséges megtermékenyítésével kapcsolatban, ám az ellenállás ezzel kapcsolatban olyan erős 
volt, hogy egészen a II. Világháborúig kellett várnia módszere elfogadtatására. A vallási vezetők 
ugyanis attól tartottak, hogy ha ez a megoldás elterjed az állatok között, akkor az emberek is át 
fogják venni, és Hammond hiába hivatkozott arra, hogy két teljesen különböző kategóriáról van szó, 
és attól, hogy a tehenek és bikák nyilvánosan párosodnak, az emebrek nem tesznek ugyanúgy. 
Ehhez képest Haldane lényegssen messzebbre ment el, amikor nem csupán a mesterséges emberi 
megtermékenyítést, de még azt is elképzelhetőnek tartotta, hogy legfeljebb háromszáz éven belül 
magának az emberi fajnak az átalakításához, illetve új emberfajok kitenyésztéséhez is el fogunk 
jutni, és ha akkoriban még egyáltalán lesznek választási plakátok, akkor azokon majd a mostani 
politikai jelszavak helyett olyanokat olvashatunk majd, mint például: „'Szavazzatok Smith-re és 
több zenére' - 'Szavazzatok O'Leary-re és több leányra' és végül 'Szavazzatok Macphersonra és 
ükunokáitok kapaszkodó farkára'". 

Azaz Haldane szerint nagyon is elképzelhető, hogy a jövőben az emberi faj megváltoztatásának 
eredményeként olyan dolgok is politikai kérdéssé válnak majd, melyek ma még a biológiához 
tartoznak. Valahogy úgy, mint ahogy Malthus esetében is történt, aki számára a népesedés 
törvényéről szóló tanulmánya megírása idején vallási okokból kifolyólag olyannyira 
elfogadhatatlannak tűnt a fogamzásgátlás gondolata, hogy abból indult ki, hogy mivel a születendő 
gyerekek számát nem lehet korlátozni, ezért a népességszaporulat mindig fel fogja falni az esetleges 
többletet, és ennek következtében „a népesség sohasem nőhet túl azon a legalacsonyabb 
táplálkozási szinten, amely fennmaradását még lehetővé teszi". Pontosan kétszáz évvel később, 
1998-ban a World Watch Insitute viszont már úgy fogalmazott, hogy a világ két nagy táborra 
osztható: azokra az országokra, amelyeknek stabilizálódott a populációja, és azokra, amelyeknek 
nem, és ennek megfelelően az, hogy miként szabályozzuk (vagy éppen nem szabályozzuk) az 
emberi szaporodást, ugyanúgy helyet kaphat a választási kampányok szlogenjei között, mint 
ahogyan Haldane-nál az, hogy milyen legyen utódaink biológiai felépítése, és egy olyan megoldást 
preferálunk-e, amely a lányok születésének kedvez; egy olyat, ahol a leszármazottaink a miénktől 
eltérő testfelépítésűek; vagy egy olyat, ahol az emberekbe biológiailag „bele van huzalozva" a zene 
szeretete. 

Illetve legalábbis elképzelhető (bár ez nem szükségképpen jelenti azt, hogy kívánatos is; és azt még 
ennyire sem, hogy bármikor meg fog valósulni) egy olyan forgatókönyv, ahol nem csupán a 
jelenlegi, hanem a legkülönbözőbb biológiai lehetőségek nyílnak meg előttünk - valahogy úgy, mint 
ahogy a kapaszkodó farok is újat adna hozzá a jelenlegi lehetőségeinkhez. 

Az evolúcióbiológus Jared Diamond szerint az emberi faj történetét egészen az ötven ezer évvel 

ezelőtt bekövetkezett „Nagy kiugrásig" az jellemezte, hogy a biológiai fejlődés sebességéhez képest 
elhanyagolhatóan lassú volt a technikai fejlődés. Ma viszont ez utóbbi az, ami nagyságrendekkel 
gyorsabb, tehát testünk felépítését és alkalmazkodásainkat tekintve lényegében még mindig 
újkőkori vadászó-gyűjtögetők vagyunk, noha közben minden eszközünk megváltozott. De 
eljátszhatunk egy olyan egy olyan megoldással is, ahol mind a kettő egy ember életén belül 
érzékelhetően változik, és a technológiai meg a biológiai változások kölcsönösen visszahatnak 
egymásra, és akár olyan érzékszerveink is létrejöhetnek, melyeket jelenleg a szó szoros értelmében 
képtelenek vagyunk elképzelni. 

Másfelől viszont az is lehetséges, hogy gyorsabb és egyszerűbb lesz (vagy legalábbis lenne) az 
ilyesmit implantátumokkal megoldani, és közben ugyanúgy új lehetőségek nyílnának meg előttünk. 

A kutyák művészete 

Paul Auster Timbuktu című regényének egyik szereplője azt a kérdést teszi fel magának, hogy 
vajon elképzelhető-e, hogy egy kutya „az emberéhez hasonló esztétikai érzékkel bírhat... Csupán 
azért, mert az olajfestmények és a vonósnégyesek hidegen hagyják a kutyákat, ki állíthatta volna, 
hogy a szagok művészete iránt is közömbösek? Nazális művészet? Miért ne? Miért ne létezhetne 
olyan művészet, amelynek alapja a kutyák által érzékelt világ?" 

Ami két szempontból is érdekes probléma, hiszen nem csupán azt a kérdést foglalja magába, hogy 
miként érzékelhetik a világot „mások": akár a kutyák, akár majd a miénkhez képest módosított 
képességekkel rendelkező emberek, hanem azt is, hogy a különböző érzékszervek megléte 
szükségképpen jelenti-e azt, hogy ha a fül számára ott vannak a szimfóniák, akkor az orr számára 
illatszimfóniákat tudunk létrehozni. Azaz: vajon meg fognak-e jelenni (vagy legalább 
megjelenhetnek- e) például a fentebb említett, új érzékszervekre alapozva új művészetek is. Ez 
viszont nem válaszolható meg anélkül, hogy ne érintenénk a művészet mibenlétének kérdését. 
A kognitív neurotudomány kutatójaként ismert Marc D. Hauser szerint amennyiben az egyik 
pillanatról a másikra elkezdenénk olyan szaglással rendelkezni, mint a kutyák, akkor a szagok 
szintjén minden korábbinál részlet gazdagabban érzékelnénk ugyan a világot, de ez egyben azt is 
jelentené, hogy száz méterről is megéreznénk az állati vizelet egyetlen móljának a szagát egy utcai 
tűzcsapon. Méghozzá olyan élességgel és intenzitással, amely minden bizonnyal elviselhetetlen 
lenne a számunkra. „Ha eltávolítjuk valaki szaglószerveit, és egy kutyáéval vagy valaki máséval 
helyettesítjük, akkor nem a személyiségét változtattuk meg, csupán azt, ahogyan a szagokat érzi", 
írja Hauser. Azaz ahhoz, hogy a kutyához hasonlóan legyünk képesek értelmezni a világot, a jó orr 
önmagában kevés, és innentől kezdve az sem tűnik biztosnak, hogy egy új érzékszerv megjelenése 
automatikusan elvezetne egy új művészeti ág kialakulásához. 

Különösen, hogy önmagában egy hagyományos érzékszerv megléte sem tűnik garanciának. 
Legalább Platón óta tartja magát az a meggyőződés, hogy míg a szemünkön vagy fülünkön 
keresztül hozzánk eljutó benyomások valódi műalkotásokat eredményezhetnek, addig a például az 
orrunkon keresztül érkező benyomások nem (hogy az ízlelést már ne is említsük). 
Az egyik gond az, hogy az emberi szaglás jóval kevesebb információt képes közvetíteni, de az 
esztéta D. W. Prall szerint az is legalább ugyanennyit nyom a latban, hogy ez a közeg képtelen 
„egymáshoz viszonyított strukturális relációkat fenntartani", és egyensúlyt, ritmust meg hasonlókat 
kifejezni. Ráadásul a szagok leírására használt szótár is jóval szegényesebb, mint ami a 
hagyományos területeken működő műkritikusok rendelkezésére áll, és mintha nem is lennének 
külön szavaink rájuk - ehelyett leginkább az adott szagot/illatot kibocsájtó tárgyat szoktuk 
megnevezni (fahéjillatú, citromszagú, stb.). 

Ugyanekkor persze akadnak olyan modern művészek, akik nagyon is támaszkodnak az szagokra, és 

eközben nem részesülnek kevesebb elismerésben a többieknél. A skála egyik végén az az Angéla 
Ellsworth található, aki az Actual Odor nevű projekt keretében egy alkalommal a saját vizeletébe 
áztatott, amúgy kimondottan elegáns ruhában jelent meg a nyilvánosság előtt azt illusztrálandó, 
hogy a bűz miként rombolja szét az emberi kapcsolatokat a metrón. Vagy ott van Nobi Shioya 7S 
című installációja: itt a világ hét vezető parfümgyártója által külön erre az alkalomra készített 
illatanyagokkal tele, a hét főbűnnek megfeleltethető edények lógtak a múzeum mennyezetéről, és 
ehhez társult hét „illat-önarckép" is. Helgard Haug az NDK U-Bahn-állomásai „U-deur-ját" alkotta 
újra; és a belga Péter de Cupere egyfajta vegytiszta kémiai művészetként illatszonátát adott elő - 
piano helyett a külön erre a célra tervezett olfactianón. 

A művészetek és a teoretikusok 

A skála másik végén pedig egészen szélsőséges példaként ott van az a Clara Ursitti, akinek az egyik 
illat- műalkotás a az Eau de Claire, a másik a Bili volt: az előbbi a saját vaginájának kémiai 
összetételének gázkromatográfiás és tömegspektrométeres meghatározásán, míg az utóbbi 
ugyanezzel a módszerrel előállított spermaszagon alapult (és egyáltalán nem véletlenül a Clinton- 
Lewinsky botrány idején került bemutatásra), és persze legalábbis felmerülhet az a kérdés, hogy 
miként is ítéljük meg ezt, sőt, ad absurdum akár az is, hogy valójában művészet-e ez egyáltalán. 
Miként az „illatművészetekről" tanulmányt író Kriskovets - Shiner szerzőpáros megjegyzi, 
viszonylag új területről van szó, és mivel mind a közönség, mind pedig a kritikusok híján vannak a 
megfelelő tapasztalatoknak, ezért nem egyszer megtörténik, hogy egy illatokkal is dolgozó 
multimédiás alkotásnál az egyéb (például vizuális) elemekre helyezik a hangsúlyt. Ráadásul a 
viszonylagos újdonság miatt még nem születtek olyan komplex illat-, mint amilyen komplex zenei 
alkotások, és annak alátámasztására, hogy az illat mindig is fontos szerepet játszott az életünkben, 
azt is hangsúlyozzák, hogy a parfümkészítés „művészete" milyen régi. 

Ami persze nem feltétlenül meggyőző érv, mert abból sem következik szükségképpen, hogy 
különböző színes dolgok műalkotásnak tekinthetőek, hogy az emberek nem kizárólag szürke 
ruhában járnak, és hasonlóképpen: abból, hogy folyamatosan a legkülönbözőbb taktilis információk 
érnek minket, az sem szükségszerű, hogy létezik tapintáson alapuló művészet. 
Mint ahogy Arthur C. Danto művészetfilozófus úgy gondolja, hogy nem is létezhet. Szerinte 
ugyanis - legalábbis a nyugati művészetre - a mind tökéletesebb térbeli ábrázolás volt a jellemző, 
hiszen „az optikai hűség [volt] a kifejezett célja a művészetnek" Görögországban és a reneszánsz 
idején egyaránt. 

A kulturális parancs ugyanis úgy szólt, hogy a vizuális művészetek esetében „az utalás helyébe a 
közvetlen percepciót kell állítani", és az többek között azt eredményezte, hogy egy új technika 
megjelenését követően az alkotók egy ideig magára a technika adta lehetőségekre koncentráltak: a 
Lumiére-testvérek például azt mutatták be az első filmjeiken, amint a vonat megérkezik az 
állomásra; ahogy a munkások kitódulnak a gyárkapun, és így tovább, vagyis a mozgást. Hosszú 
távon azonban az újdonságérték nem elegendő a nézők lekötéséhez, és ezért - mondja Danto - 
amennyiben a mimézis nem formálódik át digézissé (elbeszéléssé), úgy a műfaj szükségképpen 
elhal. Mivel azonban nagyjából 1905-re a narratív film alapvető stratégiái már lényegében 
megvoltak, ezért fennmaradt. Másfelől viszont ez volt az a pont, ahol a festők meg a szobrászok 
szükségét érezték a tevékenységük átdefiniálásának, és innentől kezdve „a művészek nem 
ábrázolni, hanem kifejezni akarnak". Azaz a művek egyre kevésbé a valóságot ábrázolják; a tárgyak 
egyre kevésbé felismerhetőek, és „végül az absztrakt expresszionizmusban teljesen el is tűnnek", és 
„a tisztán expresszionista mű értelmezésekor [már] tárgy nélküli érzésekre kellett hivatkozni." 
Ezzel párhuzamosan azonban a tárgy ábrázolásának és az élethűségre való törekvésnek a művészet 

meghatározásából is el kellett tűnnie, és ezzel Danto szerint a hagyományos értelemben vett 
művészet véget is ért, hiszen a különböző kifejezések (melyek mostantól kezdve a művészet célját 
jelentik) egymással összemérhetetlenek. Még akkor is, ha a jövőben azért fognak még különböző 
műalkotások létrejönni - vagy legalábbis megvan rá a lehetőség. 

Ezek azonban, mivel a „megjelenítési képességük" nem játszhat szerepet, nem attól számítanak 
majd műalkotásnak, hogy milyenek, hanem attól, hogy annak tekintjük őket. Danto 
megfogalmazásával élve: „egy tárgy eleve csak egy értelmezés révén válik műalkotássá... az 
értelmezés nem külsődleges a műhöz képest: a mű és az értelmezés együttesen jön létre az 
esztétikai tudatban". Tehát „az a tény, hogy valami műalkotás, igenis esztétikai különbséggel jár, 
még ha a műalkotást nem tudjuk is megkülönböztetni egy puszta dologtól", és Marcel Duchamp 
egy hólapátja még akkor is műalkotásnak számít, ha semmiben nem lehet megkülönböztetni egy 
közönséges hólapáttól. Ami ugyan logikailag nyilván ellenmondáshoz vezet (hiszen ha nem lehet a 
két tárgyat megkülönböztetni, akkor nem tekinthetjük különbözőnek őket), de Danto számára azért 
nem jelent problémát, hogy „bármely műalkotás esetében elképzelhetünk egy vele perceptuálisan 
azonos párdarabot, amely nem műalkotás, de perceptuálisan megkülönböztethetetlen a 
műalkotástól". 

Értsd: az egyik azért és csak azért műalkotás, mert annak tekintjük, míg a másik azért és csak azért 
nem műalkotás, mert nem tekintjük annak. 

Ebből a felfogásból kiindulva persze semmi akadálya nincs annak, hogy művészetnek tekintsük az 
Ursitti-féle Eau de Claire-t meg a Bilit, az pedig megint más kérdés, hogy Danto úgy véli, hogy az 
érzékszervek területén már nincsenek további, kihasználatlan művészi lehetőségeink. 
Ha ugyanis eddig nem alakult ki nem a látáson vagy a halláson alapuló művészet, akkor szerinte a 
jövőben sem fog, és ez persze érvnek tekinthető amellett is, hogy a fejlődés lezárult. A mozgó kép 
még komoly (és az egész művészetértelmezést megváltoztató) előrelépést jelentett a fényképhez 
képest, ám egy tapintási érzékelést is biztosító megoldásra már nincs szükség. Egy olyan szobor 
például, ahol „Venus emblematikus mellei megérintve pontosan olyan érzést keltenének, mint az 
igaziak", írja ,,[a]zt hiszem - de ez ízlés dolga -, ez már esztétikai perverzió volna, olyasmi, mint az 
olyan életnagyságú babák, amelyeket szégyenlős reményvesztett férfiak számára gyártanak." 
Ehhez képest az ókori görög szobrászok minden valószínűség szerint nagyon is szívesen éltek volna 
azzal a lehetőséggel, hogy valamiféle, teljesen az emberi húsra emlékeztető anyagot használjanak. 
Máig maradt fenn olyan bronzszobor, amelynek pirosra van festve az ajka, és általában véve is akár 
festés, akár más megoldások: például tökéletesen kidolgozott műszernek felhasználásával 
igyekeztek a minél nagyobb élethűséget elérni (miként ezzel persze Danto is tisztában van). 
De a szerelemistennő szobraihoz sem úgy viszonyultak, mint mi. Az egyik, Praxitelész által i. e. 
360. körül készített Aphordité- szobrot például Knidoszban állították fel, és a római korra kör alakú 
épülettel vették körül, hogy „a látogatók szexuális preferenciáiknak megfelelően elölről, illetve 
hátulról szemlélhessék", és bokrokat meg heverőket is elhelyeztek mindazok számára, akik 
„Aphrodité munkáját" akarták végezni, írja Nigel Spivey művészettörténész, és akadt olyan ifjú, aki 
öngyilkosságot követett el, miután a szoborra ejakuált. Ami azért meglehetősen messze van a mai 
felfogástól. 

A művészetek és az evolúció 

Ha már Danto elképzeléseinek kritikájánál tartunk: Danto-val ellentétben az antropológus Jacques 
Maquet korántsem gondolja úgy, hogy bármi művészet lehet. Szerinte a „mindennapi valóság" 
antropológiai módszerekkel történő megfigyeléséből az derül ki, hogy egy műtárgynak két 
kritériumot kell kielégítenie: „a múzeumban vagy galériában való elhelyezést, és valamit, amit 

művészeti értéknek hívnak". Az előbbi nagyjából megfeleltethető a Danto-i szabályoknak, hiszen 
azáltal, hogy kiállítjuk a hólapátot, műalkotásként kezeljük - de a második feltétel értelmében 
mégsem hordozhat bármi művészi értéket. Ugyanis még akkor is létezik egyfajta esztétikai 
tapasztalat, ha a mai tudományosság - érthető módon - nem igazán szereti az önmegfigyelésen 
alapuló megállapításokat. 

Ez azonban mégsem ok arra, hogy azt állítsuk, hogy valójában semmilyen lényegi különbség 
nincsen egy formadelhidben lebegő cápa mint művészet (ilyen Daniién Hirst alkotása) meg 
mondjuk egy van Gogh festmény között. Éppen ellenkezőleg: aki már nézett valaha is igazi 
műalkotást, annak módja volt megtapasztalni, hogy ez mennyire sajátos és a köznapitól eltérő 
tapasztalatot (élményt) jelent, és éppen ez az, amit nem érzünk akkor, amikor a Danto-i „bármi 
művészet lehet" jegyében készített alkotásokkal találkozunk, és ezért mondjuk egy modern 
kiállításon látható tárgyra, hogy „ez nem művészet", jegyzi meg Maquet. Az esztéta Harold 
Osborne pedig egyenesen azt írja, hogy amikor esztétikai élményben van részünk, akkor „többé 
nem vagyunk teljesen öntudatunknál, ahogy egy koncertteremben ülünk vagy egy galériában egy 
vászon előtt állunk... azonosulunk a tárggyal, amely betölti és fogva tartja tudatunkat." 
Bár ez az 1980-as évek közepén, amikor Maquet az esztétikai élménnyel foglalkozott, még 
korántsem volt volt tudható, mostanra egyre nyilvánvalóbbnak tűnik, hogy mérhető módon is van 
különbség a „művészet" meg a „nem művészet" között, és ezt az esztétika ugyanúgy nem hagyhatja 
figyelmen kívül, mint ahogy az építészet sem hagyhatja figyelmen kívül a gravitációt. Ami 
természetesen nem jelenti azt, hogy akár a kultúra, akár az egyes alkotók szerepe leértékelődne 
ezáltal - mint ahogyan az építészet esetében sem történik ez annak következtében, hogy a 
természeti törvények korlátozzák az építész által megvalósítható lehetőségeket. 
Azt viszont jelenti, hogy a neurobiológus Vilayanur Ramachandran megfogalmazása szerint a 
művészek egészen Henry Moore-ig és Picassoig bezárólag azt a „perceptuális grammatikát" fedezik 
fel önmaguk számára és alkalmazzák a műveikben, amely azt írja le, hogy mi kell a művészi 
élmény kiváltásához. Azaz: van egyfajta evolúciós háttere annak, hogy mi válthat ki belőlünk 
művészi élményt, és mi nem. Más kérdés viszont, hogy mi vezetett el ennek a létrejöttéhez, ugyanis 
jelenleg több,egymással vetélkedő elmélet létezik. 

Kiindulhatunk először is abból, hogy ezeknek az esztétikai szabályoknak nincs adaptációs értéke, 
ám miután létrejöttek, nem is jelentettek olyan hátrányt, hogy ki kellett volna szelektálódniuk. 
Vagyis funkciótlanok ugyan, de ennek ellenére is azok az alkotások váltanak ki művészi élményt, 
melyek eleget tesznek nekik. 

Az evolúcióbiológus Joffrey Miller szerint viszont nagyon is van funkciója: a műalkotás annak a 
jele, hogy az ember jó kéz-szem koordinációval rendelkezik. Vagyis jó génjei vannak (és ez 
vonzóvá teszi a potenciális partnerek számára). A kognitív pszichológus Steven Pinker ezzel 
ellentétben úgy véli, hogy a lényeg inkább a műalkotások birtoklása, mivel ez az anyagi jólétre utal, 
és a tulajdonos ezáltal tünteti fel magát jó választásként. És végül ott van az a többek között 
Ramachandran által is valószínűnek tartott hipotézis, mely szerint a művészet egyfajta „virutális 
realitás szimulációként jött létre", ugyanis ,,[a]mikor elképzelünk valamit, akkor - legyen bár szó 
akár bölényvadászatról, akár egy randevúról - számos olyan agyi áramkör kapcsol be, ami a valódi 
cselekedet végrehajtásakor aktivizálódna". 

Ezek közül akármelyik vagy ezek akármelyik kombinációja is legyen azonban helyes, ennek a 
perceptuális grammatika meglétén alapuló hipotézisének mindenképpen nagy előnye, hogy az 
önmegfigyeléssel ellentétben közvetlenül és tudományos módszerekkel is tesztelhető - mint ahogy 
az az utóbbi időben mind elterjedtebbé váló empirikus esztétika arra törekszik, hogy mind az 
esztétikai tapasztalatot, mind az esztétikai viselkedést tudományos módszerekkel vizsgálja. És bár 

jelenleg minden bizonnyal a (kísérleti) pszichológiai megközelítés dominál, ezen belül ott van a 
Semir Zeki brit neurobiológus nevéhez fűződő neuroesztétika is. Itt az a kiindulási pont, hogy a 
műalkotásoknak a „vizuális agy" által meghatározott törvényeket és szabályszerűségeket kell 
követnie, és így bizonyos értelemben „a művészet az agy funkciójának kiterjesztése", és „az agynak 
és az agy egyik produktumának, a művészetnek az a célja, hogy mi is a művészek által használt 
kifejezéssel éljünk, hogy olyanoknak mutassák meg a dolgokat, amilyenek." 

Ami persze vagy így vagy, vagy nincs így, de a lényeg a mi szempontunkból mindenképpen az, 
hogy amikor egy kísérlet során az embereknek előbb különböző kategóriákba kellett sorolniuk a 
látott festményeket, majd pedig MRI-val figyelték, hogy milyen agytevékenység játszódik le 
bennük az egyes képek láttán, akkor az derült ki, hogy a szépnek, illetve a csúnyának tekintett 
alkotások különböző agyi területeket aktivizáltak, és különbözőképpen hatottak a kortexre. Tehát 
innentől kezdve mérhető módon meg tudjuk állapítani, hogy valakinek milyen alkotások tetszenek, 
és eközben minden bizonnyal jogosan tételezzük fel, hogy nem bármi képes aktivizálni az agyi 
tetszés régióját. Azaz: vannak olyan „műalkotások", melyeket kiállíthatunk ugyan múzeumokban, 
de a nézőből semmilyen esztétikai élményt nem fognak kiváltani. 

Abból azonban, hogy léteznek bizonyos, biológiailag meghatározott keretek, nem következik 
automatikusan az, hogy mindenki számára szükségképpen pontosan ugyanaz számít szépnek, és 
Ramachandran is fontosnak tartja felhívni rá a figyelmet, hogy az esztétika egyetemes törvényeinek 
keresése nem jelenti sem a kultúra, sem pedig a művész jelentőségének tagadását. Különösen, hogy 
a különböző korokban a legkülönbözőbb, a „tiszta művészet" szempontjából külsődlegesnek tűnő 
tényezők is befolyásolhatják, hogy mit tartunk esztétikailag elfogadhatónak. Ismét egy, Maquet által 
említett példával élve: amikor a középkori Európa nagyjából egyszerre fedezte fel magának a 
pogány isteneket ábrázoló görög-római szobrászatot és a hasonlóképpen pogány afrikai 
bálványokat, akkor ez utóbbiakat nem csupán azért utasították el hosszú időre, mert a 
megjelenítésük ellentétes volt a korszak élethűségre törekvő felfogásával, hanem azért is, mert a 
kereszténységgel ellentétes, pogány erőket szimbolizáltak. És bár Aphrodité is pogány, alapvető 
különbséget jelent a megformálás milyensége mellett az is, hogy „vallásos ereje" elmúlt, hiszen a 
kereszténység már régen legyőzte. 

Aztán persze megváltozott az afrikai alkotások megítélése, és Carl Einstein 1915-ben már azt 
fejtegette egy cikkében, hogy miközben az európai szobrászat lényegében „festői" maradt, addig az 
afrikai volt az, ami megoldotta a három dimenziós ábrázolás problémáját, és így elérte az igazi célt. 

Uj érzékszervek és új művészetek 

Danto egy helyütt előbb kijelenti, hogy a kinetikus szobrászat kizárólag absztrakt formájában 
fogadható el, ugyanis amennyiben egy mozgó konstrukció a valódi világra utal, az „rossz, sőt 
barbár ízlésre valló dolognak tűnik". Majd pedig ehhez azt teszi hozzá, hogy járt olyan „hindu 
templomokban, ahol a szobrokat olyan rikítóan színezték, hogy biztos vagyok benne, a hívők 
imádták volna, ha Siva karjai forognak, mint a malomkerék". Egy bizonyos George Birdwood a 19. 
század második felében indiai tisztviselőként dolgozva és többek között az ottani művészetet is 
tanulmányozva Sivát sok kezű szörnyetegnek nevezte. Ehhez képest - jegyzi meg Ramachandran 
nem titkolt gúnnyal - a helyzet az, hogy inkább az angyalok lennének biológiai szempontból 
szörnyetegnek tekinthetőek, hiszen „sok kezű emberek anatómiailag lehetségesek, a lapockából 
kinövő szárnyak azonban nem". 

Ami viszont visszavezet minket ahhoz a kérdéshez, hogy nem képzelhető-e el, hogy a jövőben új 
szervekkel, illetve új érzékszervekkel fogunk rendelkezni, és ezek esetleg új művészeti ágak 
alapjául fognak szolgálni még akkor is, ha Danto szerint „semmi okunk rá, hogy úgy gondoljuk, a 

Kiindulhatunk persze abból, hogy nagyon szigorúan véve egy véges nagyságú Világmindenségben 
véges az egyáltalán elgondolható gondolatok száma is, de felettébb valószínűtlennek tűnik, hogy 
Danto erre gondolt volna. A másik lehetőség az, hogy egyszerűen úgy vélte, hogy miután a 
rendelkezésünkre álló érzékszervek lehetőségeit kimerítettük, nincs tovább, és ebben az értelemben 
(is) eljutottunk a művészet végéig - amely viszont egyáltalán nem biztos, hogy helytálló 
megállapítás, és nem is csak azért, mert legalábbis érdekes eltűnődnünk azon, hogy a 
neuropszichológia kutatási területét a vizuális agyról a tapintási vagy a szaglási agyra kiterjesztve 
vajon nem lenne-e mód ezek művészetének neurobiológiai alapjait is megtalálni. Hanem azért is, 
mert még ha az ilyen vizsgálatoknak köszönhetően kiderülne is, hogy jelenleg (a platóni 
elképzelésekkel összhangban) kizárólag a szemünkön és a fülünkön keresztül juthatnak el hozzánk 
a művészi élmények, ez méág mindig nem feltétlenül jelentené azt, hogy a jövőben sem lesznek 
más lehetőségeink. 

Egy Todd M. Huffman nevű performance-művész például még a 2000-es évek elején parányi 
mágnest ültetett be az ujjbegyébe - eredetileg azért, hogy apró fém tárgyakat tudjon felemelni vele. 
Hamarosan azonban azt tapasztalta, hogy sajátos bizsergés formájában érzi például, ha be van 
kapcsolva a könyvtárban a lopásgátló, és áthalad annak elektromágneses terén. Vagy említhetnénk 
az egyelőre hadászati célokra fejlesztett „nyelvlátást", ahol a cél a teljes, 360 fokos kép kialakítása 
mellett cél többek között az is, hogy a katonák sötétben és víz alatt is ugyanolyan jól 
tájékozódjanak, mint fényes nappal. Ez esetben a nyelvet használnák közvetítő közegként, amikor 
az információkat az agyba juttatják, és az elképzelés mögött az a megfontolás áll, hogy - miként a 
berendezés gyártója fogalmaz - rendes körülmények között sem a szemünkkel látunk, hiszen a kép 
csupán a retinánkig jut el, és onnét idegsejtek továbbítják. Tehát az agy miért is ne lenne képes 
megtanulni értelmezni az infravörös szenzorokból a nyelvhez érkező jeleket. 

Illetve miért is ne lenne képes megtanulni mondjuk egyfajta elektromágneses érzékszerv használatát 
(vagy valami másét), és legalábbis elképzelhető, hogy az ilyen megoldások a jövőben elvezethetnek 
olyan, teljesen új művészeti ágakhoz is, amelyekre ma még kevésbé vannak kifejezéseink, mint az 
illatművészetre. Még az sem látszik lehetetlennek, hogy ehhez nem is kell új érzékszerveket 
„növesztenünk": abból, hogy eddig nem álltak a biológiainál jobb megoldások a rendelkezésünkre, 
nem lehetünk biztosak abban, hogy ez a jövőben is így lesz. 

Haldane a 20. század első felében leginkább biológiai alapokon képzelte a dolgot, a 21. század 
elején az agykutató Susan Greenfield azonban már azt fejtegette, hogy mindeddig lényegében a 
számok, a szavak, a hangok és a képek voltak információkezelésünk alapvető formái - az új, 
biológiai alapú technológiák és implantátumok révén viszont az ízlelési, szaglási és tapintási 
információk is a cyberkörnyzetünket gazdagítják majd. De akár az is elképzelhető, hogy az 
elektromágneses teret, egyes kozmikus részecskéket is képesek leszünk ugyanúgy érzékelni, mint 
egy színt vagy egy hangot, vagy éppen azt, hogy hogy a közelünkben lévők közül éppen kinek 
milyen a hangulata. 

Ezek a lehetőségek az új érzékelési formákon keresztül akár új művészeti ágakhoz is elvezethetnek, 
és még az is kiderülhet, hogy meglehetősen sok, eddig nem csupán kihasználatlan, de felfedezetlen 
lehetőség is áll előttünk ahhoz képest, hogy Danto szerint az érzékszervekben rejlő lehetőségeket 
már kimerítettük, és a művészet ebben az értelemben véget ért. 

Robotházasság, posztbiológiai művészet, jövő 

Közel egy évtizedes megfeszített munkám eredménye... amit röviden úgy jellemezhetnénk, hogy a 
gépi szerelem felfedezése. Vagy hogy a két legfontosabb alkotóelemét, a kibernetikát és az eroszt 
összevonva, azt hiszem, találóan elneveztem - a kibernerosz feltalálása. 
Gyertyán Ervin: A kiberneroszok tündöklése és bukása 

Fotóművészek és robotok 

Nem sokkal azután, hogy Andres Serrano New York-i fotóművész „A szex története" című 
kiállítását 2007 októberében megnyitották Svédországban, szélsőséges fiatalok feszítővasakkal és 
baltákkal semmisítették meg az általuk perverznek tartott szexualitást bemutató képeket. Dávid 
Levy brit mesterséges intelligencia- szakértő ehhez képest a „Szerelem és szex robotokkal" című 
tanulmányában egyenesen azt fejtegeti, hogy idő kérdése csupán, hogy mikor fog sor kerülni 
köztünk és az intelligensen viselkedő gépek között az első, intim kapcsolatokra, illetve az első 
ember-gép házasságokra. 

Érdekes lenne tudni, hogy erre miként reagálnának azok, akik Serrano homoszexualitást, állatokkal 
való közösülést és hasonló témákat feldolgozó fotóit is elfogadhatatlannak találják. Levy 
mindenesetre úgy véli, hogy szó sincs perverzióról, és „a robotikában megfigyelhető trendek és a 
házassággal kapcsolatos változó attitűdök olyan, kifinomult gépek létrehozásához fognak elvezetni, 
melyek házassági partnerként is alkalmasak lesznek". Ez a valóban meghökkentően hangzó állítás 
lehet ugyan, hogy téves (az is lehet, hogy nem), de arra mindenképpen alkalmas, hogy kiindulási 
pontul szolgáljon, amikor azt a kérdést járjuk körül, hogy a technológia fejlődése milyen hatást 
gyakorolhat az olyan területekre, mint amilyenek például a párkapcsolatok - vagy éppen a 
művészet, amelynek egyes vetületeire, illetve a művészettel kapcsolatos értelmezésekre szintén ki 
fogunk térni, ugyanis az ezzel kapcsolatos példák remélhetőleg érzékletessé teszik, hogy a 
viszonylag közeli jövőben is milyen változásokra számíthatunk - vagy legalább, hogy milyenek 
képzelhetőek el. 

De még mielőtt erre rátérnénk, fontos aláhúznunk, hogy a „kemény tudományok" önmagukban csak 
a változáshoz szükséges feltételeket biztosítják, de nem szükségszerű, hogy ezek megléte 
önmagában bármilyen változáshoz elvezessen, és mindig ott van a dolog 
társadalmi/társadalomtudományi vetülete is. A transzhumanista jogász, Martiné Rothblatt által 
2003-ban az éves chicagói jogászkonferencián megszervezett próbaper jó példa erre. Az itt előadott 
történet szerint a BINA48 szuperkomputer egy nagy cég ügyfélszolgálati tanácsadójaként dolgozva 
ezer telefonkezelő munkáját váltotta ki, és eközben természetesen reagált az ügyfelek érzelmeire és 
szavaira, önálló döntéseket hozott, stb. Vagyis teljesen emberi módon viselkedett. Amikor pedig a 
tudomására jutott, hogy ki akarják kapcsolni, hogy egy nagyobb teljesítményű számítógéppel 
helyettesítsék, akkor ügyvédek segítségét kérte arra hivatkozva, hogy a többi értelmes lényhez 
hasonlóan ő ragaszkodik az életéhez, mert élvezi annak minden pillanatát. Az esküdtek 
egyetértettek a védelmét ellátó Rothblatt érvelésével, mely szerint a törvénynek nem csak az 
embereket kell megvédenie, hanem általában véve minden öntudattal rendelkező teremtményt. A 
bíró viszont, akinek amúgy a mentálisan sérült személyek jogával kapcsolatos kérdések a 
szakterülete, úgy vélte, hogy azt, hogy minek is tekintendő BINA48 valójában, nem neki kell 
eldöntenie, hanem megfelelő törvényeket kell kidolgozni. 

Az AMA-k (Artificial Morál Agents) problémáival foglalkozó Wendel Wallach pedig úgy 
vélekedik, hogy a jogok és felelősségek nagysága között összefüggés van, és ezért könnyen 
elképzelhető, hogy a cégek a jövőben támogatni fogják az amúgy is emberszerűen viselkedő 

szuperkomputerek valódi személyiségnek való tekintését. Hiszen így adott esetben ezeken lehet 
majd számon kérni, ha elrontanak valamit, és nem az alkalmazóiknak kell vállalniuk a 
következményeket. 

Kissé másként fogalmazva: a jog szempontjából nem az számít, hogy valaki valóban értelmes lény- 
e, hanem az, hogy a törvények értelmében minek minősül, és a bíró esetünkben nem is igazán 
választhatná, hogy nem az illetékességi területével kapcsolatos döntéseket hoz, hiszen valójában 
még arról sem tudunk szigorú értelemben megbizonyosodni, hogy egy másik ember gondolkodik-e. 
A filozófus Nigel Warburton a kérdéskörrel kapcsolatos vitákat összefoglalva egyenesen azt 
hangsúlyozza, hogy „annak alapján, amit nem csak feltételezek, hanem tudok, a többi ember lehetne 
bonyolult robot vagy automata is, melyet arra programoztak, hogy úgy válaszolgasson, mintha 
belső élete lenne, miközben nincs", és ezzel összhangban nem csupán az lehet kérdés, hogy majd 
amikor valóban lesz egy BINA48-unk, akkor mit gondoljunk róla, hanem az is, hogy mit 
gondoljunk általában véve más, olyan lényekről, melyek úgy tűnnek, mintha gondolkoznának. 
Az amerikai Legfelsőbb Bíróság 1854-ben még azt mondta ki, hogy sem indián, sem néger, sem 
pedig kínai nem tanúskodhat fehér ember ellen folyó perben (mivel értelmi képességeik annyival 
alacsonyabb rendűek); egy 1875-ös wisconsini döntés pedig azt, hogy a nők szférája nem terjed ki a 
tárgyalóteremre, és Olivér Wendel Holmes bíró, aki aztán a modern szólásszabadság alapelveinek 
megfogalmazásában játszott alapvető szerepet, a 19. század végén még azt állította, hogy egy 
magzatnak nincsenek külön jogai, mivel mindössze az anyai test részének számít. 
A 20. században azonban általánossá vált az a meggyőződés, hogy minden embert egyformán 
megilletnek a jogok, és a jogász Cristopher Stone meglehetősen merész kijelentése szerint a 
jelenlegi tendencia az, hogy ezeket a jogokat egyre inkább kiterjesztjük mindenre - az erdőkig, 
folyókig és tengerekig bezárólag. Ami abból a szempontból mindenképpen logikus, hogy a jogi 
rendszer kizárólag olyan dolgokat tud kezelni, amelyek "áthatóak" a számára, és egy mindenféle 
jog nélkül létező objektum viszont nem az. 

Másfelől persze hiba lenne automatikusan egyenlőségjelet tenni aközé, hogy valaminek milyen 
jogai vannak és aközé, hogy milyen. 

Ugyanúgy, mint ahogyan egy nem a fehér rasszhoz tartozó ember annak ellenére is ugyanolyan 
gondolkodási képességekkel rendelkezett az 1800-as években is, mint egy fehér (vagyis a jogi 
státuszából nem következik az értelmi színvonala), attól, hogy a szuperkomputert emberként 
kezeljük, nem csupán emberré nem válik, de a képességei sem lesznek szükségképpen azonosak a 
mieinkkel. Ráadásul itt további gondot jelent az úgynevezett biológiai sovinizmus is: a próbaper 
történetében BINA48 egyenesen azt kéri, hogy segítsenek megmenteni az „életét", és ez minden 
bizonnyal Rothblatt azon meggyőződését tükrözi, hogy az értelmes lények az élőlények halmazának 
részhalmazai, és így aki vagy ami értelmes, annak szükségképpen élőnek is kell lennie. 
Valójában azonban legalábbis elképzelhető, hogy ez nem így van. Steven J. Dick, a földönkívüli 
értelem kutatásának történetéről szóló könyvek szerzője néhány éve bevezette az „Intelligence 
Principle" fogalmát, melynek értelmében az idegen civilizációknál csakúgy, mint az ember esetében 
az intelligencia mindig a lehetőségek végső határaiig terjeszkedik, és ezért az egyetlen logikus 
megoldás a nálunk több ezer vagy akár több milliárd évvel idősebb civilizációk számára az, ha a 
különböző korlátozásokat jelentő hús-vér testről lemondva mesterséges intelligenciává válnak. 
Ebből Dick szerint az következik, hogy mivel az értelmes fajok túlnyomó része megtette ezt a 
lépést, ezért mi most lényegében posztbiológiai univerzumban élünk, ahol nem a fehérje alapú 
értelem a jellemző. 

Ellenvetésként természetesen felhozhatnánk, hogy még ha tényleg fennállna is a lehetőség, ez még 
akkor sem jelentene szükségszerűséget, és egyáltalán nem biztos, hogy a legtöbb idegen faj (vagy 

akár csak néhány) ezt a megoldást választaná. Számunkra azonban most érdekesebb, hogy Dick 
lényegében a mesterséges intelligencia-kutató Hans Moravec posztbiológiai Földre vonatkozó 
elképzeléseit terjesztette ki, és ebbe a sorba jól beleillenek annak a transzhumanista Ray Kurzweil- 
nek az elképzelései is, aki szerint 2099-ben már lehetetlen lesz népszámlálást végezni, mivel a 
legtöbb „öntudattal rendelkező entitásnak" már nem lesz mai értelemben vett, fizikailag létező teste, 
és a különböző részei egyszerre több helyen lehetnek majd jelen, vagy éppen fuzionálhatnak egy 
másik entitással, és így tovább. 

De nem csupán azzal az ötlettel játszhatunk el, hogy a mesterséges intelligencia válik 
„személyiséggé". Ennél jóval egyszerűbb eset lenne az, amikor abból kiindulva, hogy az időnyíl 
iránya a jogban a jelek szerint az utóbbi másfél évszázadban a kiterjesztés felé mutat, azt is 
feltételezhetjük, hogy a főemlősöknek a jövőben legalább korlátozott „emberi jogai" lesznek. Ami 
persze nem csupán azt eredményezné, hogy nem végezhetünk rajtuk kísérleteket és nem zárhatjuk 
őket ketrecbe sem, hanem azt is, hogy általában véve is megváltozna a megítélésük. 

Másmilyen művészek 

A szociobiológiát megalapozó Edward O. Wilson azt hangsúlyozta egy 1980-as művében, hogy „a 
művészi indítékok nem korlátozódnak az emberre", hanem a főemlősök is egészen biztosan 
osztoznak ebben velünk, a biológus Desmond Morris pedig már 1962-ben arról számolt be, hogy 
csimpánzok mellett gorillák, orangutánok és kapucinus majmok is nagy lelkesedéssel készítettek 
festményeket, és amennyiben önmagunkhoz hasonlóan értelmes lényekként kezelnénk őket, úgy 
nem lenne indokolt, hogy más kategóriába soroljuk a műveiket, mint az emberekét. Mint ahogy 
ilyen fajta elismerés és befogadás zajlott le az úgynevezett outsider art esetében is: a kizárólagosan 
nyugati nézőpont elutasításával párhuzamosan a festők a gyerekrajzok mellett az elmebetegek 
művészetét is felfedezték a 20. század elejétől kezdve. A történetet az teszi különösen ironikussá, 
hogy miközben a világ egyik legnagyobb aukciós háza, a Christie's 2003-ban megrendezte az első, 
ennek a műfajnak szentelt árverést, az outsider art mára lényegében megszűnt azoknak a 
gyógyszereknek köszönhetően, amelyek hatékonyan kezelik az ilyen típusú alkotásokhoz vezető 
elmeállapotot, jegyzi meg a téma kutatója, Lyre Rexer. Ha az általuk énekelt művek mindegyike 
nem is, de mára eltűntek a színről a kasztráltak is, akik nélkül a 18. században még elképzelhetetlen 
volt a sikeres opera, és akik egy mai szemmel nézve etikátlan orvosi beavatkozás következtében 
voltak képesek különleges énekesi teljesítményekre. 

Egy másik, minden bizonnyal közismertebb példa: az antropológus Jacques Maquet ugyanilyen, az 
alkotók szó szerint emberszámba való vételéhez vezető folyamattal magyarázza azt, hogy a 
„primitív" művészet a néprajzi múzeumokból - immár „valódi" művészetként - átkerül a 
művészeti múzeumokba annak eredményeként, hogy kezd elterjedni az a nézet, hogy mondjuk az 
afrikaiak vagy indiánok szellemi képességei nem különböznek az európaiak szellemi képességeitől 
(bármit is mondott erről az amerikai jog még a 19. század közepén is). 

És a most esetleg valami hasonló játszódhatna le a főemlősök, illetve a főemlősök művészete 
esetében is. Ami alkalmasint sem a műkereskedőknek/galériatulajdonosoknak, sem a gyűjtőknek 
nem lenne az ellenére, hiszen így szükségképpen limitált lenne azon alkotók száma, akik 
megjelenhetnek műveikkel ezen a piacon, és ad absurdum - még az sem zárható ki, hogy egyszer 
majd emberek fogják hamisítani a „befutott" főemlősök műveit... Ami bármennyire furcsának 
tűnjön is elsőre, jól érzékelteti, hogy milyen messzemenő következményei lehetnének egy ilyen 
változásnak. És akkor az ember és állat közötti szexualitással és annak változó megítélésével még 
nem is foglalkoztunk, pedig az egyik, Svédországban elpusztított Serrano-kép éppen egy lóval 
közösülő nőt ábrázolt, és a legtöbb nézőben feltehetően erős ellenérzéseket váltott ki. 

Ehhez képest azonban a művészettörténész R. Broby-Johansen említi Giraldus Cambrensist, aki 
1185-ben (nem kis megbotránkozással) azt jegyzete fel Írország topográfiája című művében, hogy 
az ulsteri királyválasztáson a leendő uralkodónak nyilvánosan kellett közösülnie egy kancával, és 
hasonló jeleneteket ábrázoló sziklarajzok találhatóak nem csupán az észak-itáliai Val Camonicában, 
de például a mai Svédország területén is. És ha már a szexualitással kapcsolatban „természetesnek" 
tekintett korlátozásoknál tartunk, akkor azt is érdemes megemlítenünk, hogy Malthus még 
elfogadhatatlannak tartotta volna a 18. század végén, hogy a fenyegető népességrobbanásnak más 
megoldások helyett (mint amilyen az önmegtartóztatás és a késői házasodás is) fogamzásgátlással 
vegyék elejét, mára viszont teljesen elfogadottá vált a nem utódnemzést megcélzó nemi élet. 
Gudrun Schury német írónő ezzel kapcsolatban azt veti fel, hogy ha a vérfertőzés tilalma mindig is 
a genetikailag sérült utódok megszületésének akarta elejét venni, akkor immár „sem orvosilag, sem 
szociálpszichológiailag nem lenne szükséges egy generáción belül tiltani a vérrokonok közötti, 
'vérfertőző' nemi életet", ugyanis a tiltást indokolttá tevő probléma már nem létezik. Ami viszont 
nem jelenti azt, hogy a jövőben automatikusan meg fog szűnni a tabu - legfeljebb azt, hogy fennáll 
az elvi lehetősége. 

Implantátumok és biológiai módosítások 

Mint ahogy az agykutató Susan Greenfield szerint az is elképzelhető, hogy a gyógyszeres vagy 
éppen orvosi beavatkozás helyett az agyba ültetett szilícium- implantátumokkal változtassuk meg 
vagy éppen fokozzuk a képességeinket, és egy James Auger nevű kutató az európai Media Lab-től 
az ilyen elképzeléseket az ember mellett az állatokra is kiterjesztve azt is lehetségesnek tarja, hogy a 
modern technológiát felhasználva olyan halakat „hozzunk létre", amelyek a fémdetektornak 
köszönhetően elkerülik a horgot; meg az élelmiszerraktáraik helyét GPS segítségével megtaláló 
mókusokat és infravörös éjjellátóval felszerelt rágcsálókat, stb. 

Ami minden bizonnyal persze legfeljebb szellemes gondolatkísérletnek tekinthető, az viszont - 
legalább elvileg - nem zárható ki, hogy a nem is olyan távoli jövőben majd a különböző 
mesterséges technikai kiegészítők és/vagy beültetések is hozzátartozzanak a normális emberi 
élethez. A nyugati társadalomban az első ilyen, gyakorlatilag nélkülözhetetlen mechanikus 
kiegészítő már meg is jelent, még ha rendszerint nem így gondolunk is rá: gyakorlatilag 
elképzelhetetlen, hogy óra nélkül éljünk, noha a karórák csak a 20. század elején kerültek piacra (és 
az időmérésre irányuló társadalmi igény sem sokkal régebbi). A következő esélyes erre a szerepre a 
mobiltelefon vagy az azt leváltó viselhető komputerek, és a Foresight Insitute meg a brit Office of 
Science and Innovation által közösen készített, Delta Scan nevű előrejelzés ezt a gondolatot 
továbbfejlesztve már a „cybertér mint elkülönült geográfiai entitás végét" jósolta meg, aminek az 
élet legkülönbözőbb területeire lehet majd hatása a szexuális szokásokig bezárólag. 
Greenfield nem csupán azzal a lehetőséggel játszik el, hogy az egymással is kapcsolatban lévő 
szenzoroknak köszönhetően valakire ránézve zöldnek fogjuk látni az illető ujjait, ha annak 
szervezetében amúgy láthatatlan folyamatok zajlanak le (és mondjuk megemelkedik a vérnyomása 
vagy hormonszintje), és nem is csak azzal, hogy ugyanúgy, mint ahogy most a televízió vagy a 
garázskapu távirányítójával tudjuk az akaratunkat átvinni bizonyos tárgyakra, a jövőben 
környezetünk túlnyomó része teljesen interaktív lesz. Hanem azzal is, hogy a jövő virtuális 
szexéhez nem lesz szükségünk mindenféle speciális öltözékekre, és az, hogy az új technológiákat 
rögtön ilyen célokra kezdjük használni, egyáltalán nem meglepő, hiszen az ilyen alkalmazások 
mindig is az elsők között jelentek meg, és mindig is népszerűek voltak. Gondoljunk csak a 
telefonszexre; a pornóoldalakra; a szex chatre meg az élő online pornó-videóra... 
Viszont - mondja Greenfield - a technológia által kínált, új lehetőségek az eddigiek kiterjesztése 

mellett elvezethetnek ahhoz a kérdéshez is, hogy „vajon a jövő generációinak ugyanolyan 
emocionális szükségletei lesznek-e, mint azoknak, akik az előző században születtek". Hantos 
Károly magyar képzőművész és művészetteoretikus már az 1990-es évek közepén olyan „protézis- 
civilizációról" beszélt, ahol a különböző technológiák „fokozzák kényelmességünket, a 
hiányosságainkat pótló eszközök pedig (voltaképpen) fokozzák hiányosságainkat", és innentől 
kezdve lényegében két irányba indulhatunk tovább. 

Az egyik, nagyon is könnyen elképzelhető forgatókönyvben a technológiai fejlesztések játsszák a 
főszerepet. Természetesen ez is számos problémát vet fel: gondoljunk csak például Oskar 
Pistoriusra, aki 2007 közepén második lett egy nemzetközi futóversenyen, noha műlábakat használt, 
mert az eredetieket egy születési rendellenesség miatt még gyermekkorában amputálni kellett. Most 
pedig valószínűleg nem indulhat majd az egészségesek mezőnyében a 2008-as olimpián, mivel a 
műláb nem másolja pontosan a rendes láb szerkezetét, és így nehéz megmondani, hogy mennyit ad 
hozzá a versenyző teljesítményéhez, és mennyi a sajátja belőle. A lengyel tudományos-fantasztikus 
regényíró és gondolkodó, Stanislaw Lem már az 1960-as évek elején felvetette, hogy a protézis 
beültetése után a jövőben az ember teljesítménye „jelentős mértékben felül fogja múlni az 
egészséges normális embereket", hiszen nyilvánvalóan a lehető legjobb pótszervekkel fogják 
ellátni, az pedig adott esetben „gyorsabban, hatásosabban és megbízhatóbban fog működni" az 
eredetinél. Mindent egybevetve azt mondhatjuk, hogy a „protézis-civilizációból" származó 
gondokkal így vagy úgy, de a dolgok jelenlegi állása mellett mindenképpen számolnunk kell, mivel 
a viszonylag gyors technológiai fejlődés ezzel jár. 

Más a helyzet viszont azzal, hogy magába az emberi biológikumba avatkozunk-e be: ez egyfelől 
nem szükségszerű abban az értelemben, mint ahogyan a fentebb említett hatások azok; másfelől 
viszont esetleg sokkal mélyrehatóbbak lehetnek a hatásai, és ez magyarázza azt is, hogy jelenleg 
nagyon indulatos viták folynak a „pozitív eugenikáról", az „embertökéletesítésről" és hasonlókról, 
viszont közel sem izgatja ennyire az embereket a különböző, már ma is jelen lévő technológiák 
várható hatása meg az ezzel kapcsolatos etikai és jogi kérdések. 

Ami a biológiai beavatkozásokat illeti, ismét csak Lem három fázist különböztet meg: az egyik 
lehetséges megközelítés az, hogy az „emberi szervezetet adottnak és általános konstrukciójában 
érinthetetlennek tekinthetjük", és ekkor legfeljebb az elpusztult szervek kicserélésére, protézis 
beültetésére, stb. vállalkozhatunk. 

A második szinten viszont már lehetséges, hogy az ilyen beavatkozások fölött „a természetes 
evolúció változásait felváltó céltudatos emberi vezérlő tevékenység uralkodjon", és cél lehet 
mondjuk a daganatos betegségek előfordulási valószínűségének csökkentése vagy az élettartam 
radikális megnövelése génmérnöki eszközökkel. Némi egyszerűsítéssel azt mondhatjuk, hogy ma 
ennek a szintnek a küszöbén vagyunk, viszont közelről sem szükségszerű, hogy valóban megtegyük 
ezt a lépést. Egyáltalán nem nehéz például olyan jogi szabályozást elképzelni, amelynek 
következtében nincsen mód rá. 

Posztbiológiai művészetek 

Végezetül pedig ott van a Lem-féle harmadik szint ekkor ahelyett, hogy „az ilyen vagy amolyan 
paraméterek vonatkozásában adottnak tekintett modellt", vagyis a homo sapienst nekiállnánk 
javítgatni, „kiindulhatunk a paraméterek önkényesen megválasztott, új értékeiből", és teljesen új 
konstrukciókat hozhatunk létre. Ezzel (sőt, tulajdonképpen már a második szintre való feljutással is) 
viszont olyan, posztbiológiai jövőben találjuk magunkat, ahol értelmezhetetlenné válnak a 
megszokott szabályok és értékek. Egyes svéd fiatalokat felháborított Serrano fotóinak „szexuális 
perverzitása", de amennyiben megváltozna az ember biológiája, úgy a képek képtelenek lennének 

ugyanazokat az indulatokat kiváltani. Az a tény például, hogy egy evolúciós véletlen következtében 
a szaporító és a kiválasztó szervek egymás közelébe kerültek, alapvetően meghatározza, hogy 
miként gondolunk a szexualitásra, mondja Lem, tehát az emberi test „áthuzalozása" nem csupán azt 
eredményezné, hogy ezek a szervek elkerülnének egymás mellől, hanem azt is, hogy innentől 
kezdve gyakorlatilag értelmezhetetlenné válna mindaz, amit az emberi kultúrában valaha is 
gondoltak a testi szerelemről. Meg az is, aminek a funkcionalitáson túl bármi köze van az emberi 
kultúrában a szépséghez és az esztétikumhoz és nem is csak azért, mert mondjuk a női szépség 
semmit nem jelentene egy átalakított embernek. A Semir Zeki neurológus nevéhez fűződő és az 
1990-es évek vége óta lassanként ismertebbé váló neuroesztétika szerint korántsem minden válthat 
ki esztétikai élményt, és ennek megfelelően a festészettől a fotográfiáig minden vizuális művészet 
lehetőségeinek mozgásterét az határozza meg, hogy az agyunk - minden bizonnyal evolúciós 
fejlődésünk által meghatározott módon - mire hogyan reagál: bizonyos (sokszor persze kulturálisan 
meg előítéletek által is befolyásolt módon) mit talál szépnek és mit nem. Azaz: nem lehet bármi 
szép. Valahogy úgy, mint ahogy az emberben nem válthat ki bármilyen látvány szexuális izgalmat. 
Ami egyfelől azt jelenti, hogy a neuroesztétika révén a történelem folyamán először objektív módon 
eldönthető lesz, hogy egy néző számára a Serrano-féle fotók művészetnek számítanak-e; 
pornográfiának (amely a művészi élmény nyújtása nélküli, pusztán szexuális izgalmat kelt); vagy 
mindössze valami visszataszító és undort keltő dolognak. Érdekes kérdés, hogy a jövőben a jog 
figyelembe fogja-e venni, hogy ebben a kérdésben különböző embereknek a jelek szerint közelről 
sem ugyanott húzódik a határ. Ennek a kimutatásának ugyanis valószínű, hogy technikailag nem 
lesz akadálya: Zeki - miként erről a szépség neurokorrelációját tárgyaló cikkében beszámol - MRI 
segítéségével egyértelműen meg tudta mondani, hogy a kísérleti személy szépnek talál-e egy képet. 
Másfelől a Lem-féle harmadik szintre való eljutás egyben azt is jelenti, hogy számolnunk kell egy 
posztbiológiai művészet lehetőségével, amely adott esetben igencsak különbözhet majd attól, amit 
ma művészetnek tekintünk. Zeki egy alkalommal nem minden él nélkül azt jegyezte meg, hogy az 
általa képviselt új megközelítéssel szemben „a művészettörténészek azért rosszindulatúak, mert 
tudják, hogy hamarosan neuroesztéták fogják felváltani őket." 

Ami persze egyáltalán nem biztos, hogy így fog történni, hiszen a neuroesztétika csupán a 
lehetőséget teremti meg annak minden eddiginél objektívebb megítélésére, hogy az agyunk mit talál 
szépnek - de ettől még elképzelhető, hogy nem fogunk élni ezzel a lehetőséggel, és hogy a 
hivatalos művészettudomány nem vesz róla tudomást. És ugyanígy - elvileg - az is elképzelhető, 
hogy a Zeki-féle irányzat által meghatározott normák is érvénytelenné válnak, amikor belépünk egy 
posztbiológiai stádiumba. 

Vagy nem, mert ez végső soron választás kérdése lesz. 

Köszönetnyilvánítás 

Ezen kötet írójaként köszönettel tartozom feleségemnek, illetve a családomnak, hogy az 
eddigiekhez hasonlóan most is türelemmel fogadták, amikor hónapokon keresztül leginkább írásra 
fordítottam a szabadidőmet. Köszönet illeti emellett Bak Árpádot, hogy a Koine című innovációs 
hírlevél főszerkesztőjeként teret adott ilyen témáknak is (és közben különböző szakmai tanácsokkal/ 
észrevételekkel is segített). Hasonlóképpen hálás vagyok a Beszélőnek (és személy szerint Mink 
Andrásnak) az ezzel a témával kapcsolatos írásaim megjelentetéséért. 

És egyáltalán nem utolsó sorban köszönet illeti Hantos Károlyt, aki egyfelől ráirányította a 
figyelmemet erre a témára és megengedte, hogy felhasználjam a képeit, másfelől pedig 
folyamatosan és inspiráló módon támogatott munka közben. Ráadásul a kötet szerkesztése mellett 
még az előszó-írás nem éppen hálás feladatát is elvállata. 

